text:
ཕ་མེས་ཀྱི་གཅེས་ནོར་བོད་ཀྱི་ཤེས་རིག་བཟང་པོ།
ལྷ་རམས་པ་དགེ་བཤེས་དགེ་འདུན་མཐར་ཕྱིན།
- མདུན་ཤོག
- ITALIANO
- ENGLISH
- 简历和课程 格沌达清格西
- ཀ་བཤད་སེམས་སྦྱོང་མ།
- གསོལ་འདེབས་སྨོན་ལམ།
- ཆོས་མངོན་བློ་གཏེར་རབ་གསལ།
- ལམ་རིམ་བསྡུས་དོན།
- རྟེན་འབྲེལ་བསྟོད་པ།
- བློ་སྦྱོང་སྙན་ངག་སྒྲ་རྒྱན།
- ཕྱག་ཆེན་རྩ་བ་རྒྱལ་བའི་གཞུང་ལམ།
- ཐོག་མར་བློ་སྦྱོང་ཆོས་ཀྱི་སྒོ་འབྱེད་ཀྱི་ས་བཅད།
- རྟོགས་བརྗོད་འདུན་ལེགས་མ།
- ཤེས་རབ་སྙིང་པོ།
- བྱམས་པའི་སྨོན་ལམ།
- དཀོན་མཆོག་རྗེས་དྲན་གྱི་མདོ།
- དཔལ་གསང་བ་འདུས་པའི་སམྨོན་ལམ།
- ཐུན་དྲུག་བླ་མའི་རྣལ་འབྱོར།
- ཤར་གངས་རི་མ།
- བཙན་བྱོལ་བོད་མིའི་ལོ་འཁོར་ལྔ་བཅུ་དྲན་གསོ།
- སེམས་ཀྱི་འོད་སྣང་།
- དད་གུས་དགའ་དྲན།
- གྲུབ་ཆེན་ཐང་སྟོང་རྒྱལ་པོའི་ཐུགས་དམ་ཕྱི་ནང་གསང་བའི་སྐྱབས་འགྲོ
- དཔལ་གསང་བ་འདུས་པའི་བསྒོམ་བཟླས་རྒྱུན་འཁྱེར།
- རྣལ་འབྱོར་བསྒོམ་པ་ལ་འཇུག་པ།
Saturday, 25 March 2017
༈ །སྨན་བླའི་མདོ་ཆོག་གི་སྙིང་པོ་བསྡུས་པ་ཡིད་བཞིན་ནོར་བུ་ཞེས་བྱ་བ་བཞུས་སོ༎
༈ ན་མོ་གུ་རུ་མུ་ནི་ཨིནྡྲ་ཡ། གང་གི་མཚན་ཙམ་ཐོས་པའི་ཆུ་རྒྱུན་གྱིས། མནར་མེད་མེ་ཡང་རབ་བསིལ་པད་མཚོ་ལྟར། །བསྒྱུར་མཛད་སྙིགས་མའི་མགོན་པོ་བདེ་གཤེགས་བདུན། །ཤཱཀྱའི་ཏོག་དང་བཅས་པའི་ཞབས་བཏུད་ནས། མཆོག་དམན་བྱ་བས་གཡེངས་ཤིང་རྣམ་དཔྱོད་ཀྱིས། །སྙིགས་མའི་རྒྱལ་བ་བདུན་གྱི་རྣམ་ཐར་ལ། །མོས་པའི་བློ་ལྡན་དག་ལ་ཕན་པའི་ཕྱིར། །མདོ་མཆོག་བདུད་རྩིའི་ཡང་ཞུན་སྙིང་པོ་བྲིས། །
འདིར་སྙིགས་མའི་དུས་སུ་མཐུ་དང་བྱིན་རླབས་ཆེས་ཆེར་མྱུར་བར་འཕགས་པའི་བཀའ་མི་འགྱུར་བས་ཞལ་གྱིས་བཞེས་པ་སྙིགས་མའི་མགོན་པོ་བདེ་གཤེགས་བདུན་གྱི་ཐུགས་དམ་བསྐུལ་བའི་སྙིང་པོའི་ཡང་སྙིང་སྙིང་པོ་ཉམས་སུ་ལེན་པར་འདོད་པས། མདོ་ཆོག་ནས་འབྱུང་བའི་སྦྱོར་བ་རྣམས་སྔོན་དུ་བཏང༌། སྐྱབས་འགྲོ་སེམས་བསྐྱེད་རྒྱུད་དང་འདྲེས་ངེས་པ་བྱས་ཏེ་འདི་ལྟར།
མཆོག་བདེན་རྒྱལ་བ་སྲས་བཅས་བྱིན་རླབས་དང༌། །ཚོགས་གཉིས་མངའ་ཐང་ཆོས་དབྱིངས་དག་པའི་མཐུས། །ཞིང་འདི་བདེ་བ་ཅན་ལྟར་སྣོད་བཅུད་ཀྱི། སྲིད་ཞིའི་ཕུན་ཚོགས་འདོད་དགུའི་འབྱོར་གྱུར་ཅིག །རིན་ཆེན་ས་གཞི་ལྗོན་ཤིང་ཆུ་མཚོས་བརྒྱན། །གསེར་དངུལ་མུ་ཏིག་བྱེ་མ་གྲམ་བུར་བརྡལ། །མེ་ཏོག་གཅལ་བཀྲམ་ཙནྡན་དྲི་བསུང་ལྡང༌། །ལྷ་མིའི་ལོངས་སྤྱོད་ཀུན་བཟང་མཆོད་པས་ཁྱབ། དེར་ནི་ཡིད་འོང་ནོར་བུའི་ཕོ་བྲང་དབུས། པདྨ་སེང་ཁྲིར་རྒྱལ་བ་སྲས་བཅས་རྣམས། །བཞུགས་ནས་གཟུངས་རིག་མོས་སྟོབས་ཀྱིས་བསྐྲུན་པའི། མཆོད་སྤྲིན་རྒྱ་མཚོ་གང་གིས་སྤྱོད་གྱུར་ཅིག །སྙིགས་མའི་མགོན་པོ་བརྩེ་ལྡན་བདེ་གཤེགས་བདུན། །ཐུབ་དབང་དམ་ཆོས་བྱང་སེམས་བཀའ་སྡོད་བཅས། །བདག་སོགས་སྐྱོབ་ཕྱིར་མགོན་སྐྱབས་དཔུང་གཉེན་དུ། །སྤྱན་འདྲེན་འདིར་གཤེགས་གདན་འཛོམས་བྱིན་རླབས་མཛོད། །བཀའ་དྲིན་མཉམ་མེད་རྩ་བའི་བླ་མ་དང༌། །ཤཱཀྱའི་རྒྱལ་པོ་འཇམ་དབྱངས་ཞི་འཚོ་སོགས། །ཟབ་མོའི་མདོ་འདི་ཕྱག་མཚན་བཞེས་པ་ཡི། །དངོས་བརྒྱུད་བླ་མ་རྣམས་ལ་ཕྱག་འཚལ་ལོ། །ཉམ་ཐག་འགྲོ་རྣམས་སྒྲོལ་བའི་ཐུགས་རྗེ་ཅན། །བདེ་གཤེགས་བདུན་དང་ཐུབ་དབང་དམ་པའི་ཆོས། །འཇམ་དཔལ་སྐྱབས་གྲོལ་གསང་བདག་ཚངས་དབང་དང༌། །རྒྱལ་ཆེན་གནོད་སྦྱིན་རྣམས་ལ་ཕྱག་འཚལ་ལོ། །དངོས་བཤམས་གཟུངས་རིག་མོས་སྟོབས་ཀྱིས་སྤྲུལ་པའི། །མཆོད་ཚོགས་ཀུན་འབུལ་སྡིག་ལྟུང་ཐམས་ཅད་བཤགས། །དགེ་ལ་ཡི་རང་སྐུལ་ཞིང་གསོལ་བ་འདེབས། །འདིས་མཚོན་དགེ་བ་བྱང་ཆུབ་ཆེན་པོར་བསྔོ། །བཅོམ་ལྡན་གདན་འཛོམས་ཆེན་པོ་དགོངས་སུ་གསོལ། །བདེ་གཤེགས་བདུན་གྱི་སྔོན་གྱི་སྨོན་ལམ་དག །ཤཱཀྱའི་བསྟན་པ་ལྔ་བརྒྱའི་ཐ་མ་ལ། །འགྲུབ་པར་འགྱུར་བ་ཞལ་གྱིས་བཞེས་པ་བཞིན། །བདག་ལ་བདེན་པ་མངོན་སུམ་བསྟན་དུ་གསོལ།
༧ བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་མཚན་ལེགས་པར་ཡོངས་བསྒྲགས་དཔལ་གྱི་རྒྱལ་པོ་ལ་ཕྱག་འཚལ་ལོ། །མཆོད་དོ་སྐྱབས་སུ་མཆིའོ། ( ༰ །ཞེས་ལན་བདུན་བརྗོད། ) དེ་བཞིན་དུ་འོག་མ་རྣམས་ལ་ཡང་རིགས་འགྲེའོ། །གསེར་གྱི་མདོག་ཅན་སྐྱབས་སྦྱིན་ཕྱག་རྒྱ་ཅན། །སྨོན་ལམ་བརྒྱད་གྲུབ་ཚོགས་གཉིས་དཔལ་གྱིས་བརྗིད། །གཞན་གྱིས་མི་ཐུབ་ཞིང་གི་དཔལ་གྱུར་པའི། །མཚན་ལེགས་ཡོངས་བསྒྲགས་དཔལ་ལ་ཕྱག་འཚལ་ལོ། །མཚན་གྱི་མེ་ཏོག་རྒྱས་ཤིང་དག་པ་ལ། །དཔེ་བྱད་བཟང་པོའི་འབྲུ་ཆགས་མཛེས་པའི་སྐུ། །གང་གིས་མཐོང་ཐོས་དྲན་པའི་དཔལ་གྱུར་པ། །མཚན་ལེགས་ཡོངས་བསྒྲགས་དཔལ་ལ་ཕྱག་འཚལ་ལོ། །དངོས་བཤམས་གཟུངས་རིག་མོས་སྟོབས་ཀྱིས་སྤྲུལ་པའི། །མཆོད་ཚོགས་ཀུན་འབུལ་སྡིག་ལྟུང་ཐམས་ཅད་བཤགས། །དགེ་ལ་ཡི་རང་སྐུལ་ཞིང་གསོལ་བ་འདེབས། །འདིས་མཚོན་དགེ་བ་བྱང་ཆུབ་ཆེན་པོར་བསྔོ། །རྒྱལ་བའི་མཚན་ཐོས་དྲན་བརྗོད་ཕྱག་མཆོད་མཐུས། །བདག་ཅག་ལ་སོགས་སེམས་ཅན་གང་དང་གང༌། །ནད་རིམས་གཤེད་བྱེད་སྡིག་ཅན་གདོན་ལས་ཐར། །དབང་པོ་ཀུན་ཚང་སྡུག་བསྔལ་སྡིག་རྒྱུན་ཆད། །ངན་འགྲོར་མི་ལྟུང་ལྷ་མིའི་བདེ་བ་མྱོང༌། །བཀྲེས་སྐོམ་དབུལ་འཕོངས་ཞི་ཞིང་འབྱོར་གྱུར་ཅིག །བཅིངས་དང་བརྡེག་སོགས་ལུས་ཀྱི་གདུང་བ་མེད། །སྟག་སེང་སྦྲུལ་གྱིས་འཚེ་བྲལ་འཐབ་རྩོད་ཞི། །བྱམས་པའི་སེམས་ལྡན་ཆུ་ཡིས་སྐྲག་རྣམས་ཀྱང༌། །དབུགས་ཕྱིན་འཇིགས་མེད་བདེ་བར་བརྒལ་གྱུར་ཅིག །འདི་ནས་ཤི་འཕོས་གྱུར་ཚེ་སངས་རྒྱས་ཀྱི། །ཞིང་དེར་པདྨོ་ལས་སྐྱེས་ཡོན་ཏན་རྫོགས། །མཚན་ལེགས་ཡོངས་བསྒྲགས་ལ་སོགས་རྒྱལ་རྣམས་ཀྱི། །བཀའ་ལུང་ནོད་ཅིང་མཉེས་པར་བྱེད་གྱུར་ཅིག །
བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རིན་པོ་ཆེ་དང་ཟླ་བ་དང་པདྨས་རབ་ཏུ་བརྒྱན་པ་མཁས་པ་གཟི་བརྗིད་སྒྲ་དབྱངས་ཀྱི་རྒྱལ་པོ་ལ་ཕྱག་འཚལ་ལོ། །མཆོད་དོ་སྐྱབས་སུ་མཆིའོ། །སྐུ་མདོག་སེར་པོ་མཆོག་སྦྱིན་ཕྱག་རྒྱ་ཅན། །སྨོན་ལམ་བརྒྱད་གྲུབ་ཚོགས་གཉིས་དཔལ་གྱིས་བརྗིད། རིན་ཆེན་ལྡན་པའི་ཞིང་གི་དཔལ་གྱུར་པའི། །རིན་ཆེན་ཟླ་བའི་ཞབས་ལ་ཕྱག་འཚལ་ལོ། །རིན་ཆེན་ཟླ་དང་པདྨས་རབ་བརྒྱན་ཅིང༌། །ཤེས་བྱ་ཀུན་ལ་མཁས་ཤིང་མཁྱེན་པ་རྒྱས། །རྒྱ་མཚོ་ལྟ་བུར་ཟབ་པའི་ཐུགས་མངའ་བ། །སྒྲ་དབྱངས་རྒྱལ་པོའི་ཞབས་ལ་ཕྱག་འཚལ་ལོ། །དངོས་བཤམས་གཟུངས་རིག་མོས་སྟོབས་ཀྱིས་སྤྲུལ་པའི། །མཆོད་ཚོགས་ཀུན་འབུལ་སྡིག་ལྟུང་ཐམས་ཅད་བཤགས། །དགེ་ལ་ཡི་རང་སྐུལ་ཞིང་གསོལ་བ་འདེབས། །འདིས་མཚོན་དགེ་བ་བྱང་ཆུབ་ཆེན་པོར་བསྔོ། །རྒྱལ་བའི་མཚན་ཐོས་དྲན་བརྗོད་ཕྱག་མཆོད་མཐུས། །བདག་ཅག་ལ་སོགས་སེམས་ཅན་གང་དང་གང༌། །གཡེངས་རྣམས་ཆོས་འཕེལ་ལྷ་མིའི་འཚོག་ཆས་འབྱོར། །བཙའ་བའི་གདུང་བྲལ་རྟག་ཏུ་སྐྱེས་པར་གྱུར། བྱང་ཆུབ་སེམས་དང་མི་འབྲལ་དགེ་ཆོས་རྒྱས། །སྒྲིབ་བྱང་ལྷ་མིའི་བདེ་བ་ཐོབ་གྱུར་ཅིག །བཤེས་བྲལ་མུན་པར་གདོན་གཙེས་འཆི་དང་དགྲ། །དགོན་པའི་གནོད་མེད་མཆོད་དང་རིམ་གྲོར་བརྩོན། །དམན་རྣམས་ཏིང་འཛིན་དྲན་སྟོབས་གཟུངས་ལྡན་ཅིང༌། །ཤེས་རབ་མཆོག་ཐོབ་མེས་ཉེན་བསིལ་གྱུར་ཅིག །འདི་ནས་ཤི་འཕོས་གྱུར་ཚེ་སངས་རྒྱས་ཀྱི། །ཞིང་དེར་པདྨོ་ལས་སྐྱེས་ཡོན་ཏན་རྫོགས། །སྒྲ་དབྱངས་རྒྱལ་པོ་ལ་སོགས་རྒྱལ་རྣམས་ཀྱི། །བཀའ་ལུང་ནོད་ཅིང་མཉེས་པར་བྱེད་གྱུར་ཅིག །
བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་གསེར་བཟང་དྲི་མེད་རིན་ཆེན་སྣང་བ་བརྟུལ་ཞུགས་གྲུབ་པ་ལ་ཕྱག་འཚལ་ལོ། །མཆོད་དོ་སྐྱབས་སུ་མཆིའོ། །འཛམ་བུའི་གསེར་འདྲ་ཆོས་སྟོན་ཕྱག་རྒྱ་ཅན། །སྨོན་ལམ་བཞི་གྲུབ་ཚོགས་གཉིས་དཔལ་གྱིས་བརྗིད། །སྤོས་ཀྱིས་ཡོངས་གང་ཞིང་གི་དཔལ་གྱུར་པའི། །གསེར་བཟང་དྲི་མེད་སྣང་ལ་ཕྱག་འཚལ་ལོ། །འཛམ་བུ་ཆུ་བོའི་གསེར་ལྟར་ལྷང་ངེ་བ། །ཉི་མ་སྟོང་ལས་ལྷག་པའི་གཟི་བརྗིད་འབར། །དྲི་མེད་གསེར་གྱི་མཆོད་སྡོང་ལྟ་བུའི་སྐུ། །གསེར་བཟང་དྲི་མེད་སྣང་ལ་ཕྱག་འཚལ་ལོ། །དངོས་བཤམས་གཟུངས་རིག་མོས་སྟོབས་ཀྱིས་སྤྲུལ་པའི། །མཆོད་ཚོགས་ཀུན་འབུལ་སྡིག་ལྟུང་ཐམས་ཅད་བཤགས། །དགེ་ལ་ཡི་རང་སྐུལ་ཞིང་གསོལ་བ་འདེབས། །འདིས་མཚོན་དགེ་བ་བྱང་ཆུབ་ཆེན་པོར་བསྔོ། །རྒྱལ་བའི་མཚན་ཐོས་དྲན་བརྗོད་ཕྱག་མཆོད་མཆོད་མཐུས། བདག་ཅག་ལ་སོགས་སེམས་ཅན་གང་དང་གང༌། །ཚེ་ཐུང་རིང་འཚོ་དབུལ་རྣམས་དབང་ཕྱུག་ཚང༌། །འཐབ་རྩོད་འགྱེད་པའང་བྱམས་པའི་སེམས་ལྡན་ཞིང༌། །བསླབ་བྲལ་ངན་སོང་མི་ལྟུང་སྡོམ་པས་བསྡམས། །བྱང་ཆུབ་སེམས་དང་འབྲལ་བ་མེད་གྱུར་ཅིག །འདི་ནས་ཤི་འཕོས་གྱུར་ཚེ་སངས་རྒྱས་ཀྱི། །ཞིང་དེར་པདྨོ་ལས་སྐྱེས་ཡོན་ཏན་རྫོགས། །གསེར་བཟང་དྲི་མེད་ལ་སོགས་རྒྱལ་རྣམས་ཀྱི། །བཀའ་ལུང་ནོད་ཅིང་མཉེས་པར་བྱེད་གྱུར་ཅིག །
བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་མྱ་ངན་མེད་མཆོག་དཔལ་ལ་ཕྱག་འཚལ་ལོ། །མཆོད་དོ་སྐྱབས་སུ་མཆིའོ། །སྐུ་མདོག་དམར་སྐྱ་མཉམ་གཞག་ཕྱག་རྒྱ་ཅན། །སྨོན་ལམ་བཞི་གྲུབ་ཚོགས་གཉིས་དཔལ་གྱིས་བརྗིད། །མྱ་ངན་མེད་པའི་ཞིང་གི་དཔལ་གྱུར་པའི། །མྱ་ངན་མེད་མཆོད་དཔལ་ལ་ཕྱག་འཚལ་ལོ། །མྱ་ངན་འདས་ཞིང་བདེ་བའི་མཆོག་བརྙེས་པ། །འགྲོ་བའི་དུས་གསུམ་སྡུག་བསྔལ་ཞི་མཛད་ཅིང༌། །འགྲོ་དྲུག་མགོན་དང་དཔལ་དུ་གྱུར་པ་ཡིས། །མྱ་ངན་མེད་མཆོག་དཔལ་ལ་ཕྱག་འཚལ་ལོ། །དངོས་བཤམས་གཟུངས་རིག་མོས་སྟོབས་ཀྱིས་སྤྲུལ་པའི། །མཆོད་ཚོགས་ཀུན་འབུལ་སྡིག་ལྟུང་ཐམས་ཅད་བཤགས། །དགེ་ལ་ཡི་རང་སྐུལ་ཞིང་གསོལ་བ་འདེབས། །འདིས་མཚོན་དགེ་བ་བྱང་ཆུབ་ཆེན་པོར་བསྔོ། །རྒྱལ་བའི་མཚན་ཐོས་དྲན་བརྗོད་ཕྱག་མཆོད་མཐུས། །བདག་ཅག་ལ་སོགས་སེམས་ཅན་གང་དང་གང༌། །མྱ་ངན་ཕྱོགས་ཞི་མི་འབྲལ་ཚེ་རིང་བདེ། །དམྱལ་བར་རྒྱལ་བའི་འོད་ཀྱིས་བདེ་དགའ་རྒྱས། །མདངས་ལྡན་མཛེས་འབྱོར་འབྱུང་པོས་མི་འཚེ་ཞིང༌། །ཕན་ཚུན་བྱམས་ལྡན་ནད་རྣམས་མེད་གྱུར་ཅིག །འདི་ནས་ཤི་འཕོས་གྱུར་ཚེ་སངས་རྒྱས་ཀྱི། །ཞིང་དེར་པདྨོ་ལས་སྐྱེས་ཡོན་ཏན་རྫོགས། །མྱ་ངན་མེད་མཆོག་ལ་སོགས་རྒྱལ་རྣམས་ཀྱིས། བཀའ་ལུང་ནོད་ཅིང་མཉེས་པར་བྱེད་གྱུར་ཅིག །
བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཆོས་བསྒྲགས་རྒྱ་མཚོའི་དབྱངས་ལ་ཕྱག་འཚལ་ལོ། །མཆོད་དོ་སྐྱབས་སུ་མཆིའོ། །སྐུ་མདོག་དཀར་དམར་ཆོས་སྟོན་ཕྱག་རྒྱ་ཅན། །སྨོན་ལམ་བཞི་གྲུབ་ཚོགས་གཉིས་དཔལ་གྱིས་བརྗིད། །ཆོས་ཀྱི་རྒྱལ་མཚན་ཞིང་གི་དཔལ་གྱུར་པའི། །ཆོས་བསྒྲགས་རྒྱ་མཚོའི་དབྱངས་ལ་ཕྱག་འཚལ་ལོ། །ཆོས་བསྒྲགས་ཆེན་པོས་ཕ་རོལ་རྒོལ་བ་འཇོམས། །རྒྱ་མཚོ་ལྟ་བུར་ཟབ་པའི་གསུང་མངའ་ཞིང༌། །འགྲོ་བའི་སྡུག་བསྔལ་མ་ལུས་ཞི་མཛད་པ། །ཆོས་བསྒྲགས་རྒྱ་མཚོའི་དབྱངས་ལ་ཕྱག་འཚལ་ལོ། །དངོས་བཤམས་གཟུངས་རིག་མོས་སྟོབས་ཀྱིས་སྤྲུལ་པའི། །མཆོད་ཚོགས་ཀུན་འབུལ་སྡིག་ལྟུང་ཐམས་ཅད་བཤགས། །བདེ་བ་ཡི་རང་སྐུལ་ཞིང་གསོལ་བ་འདེབས། །འདིས་མཚོན་དགེ་བ་བྱང་ཆུབ་ཆེན་པོར་བསྔོ། །རྒྱལ་བའི་མཚན་ཐོས་དྲན་བརྗོད་ཕྱག་མཆོད་མཐུས། །བདག་ཅག་ལ་སོགས་སེམས་ཅན་གང་དང་གང༌། །རྟག་ཏུ་ཡང་དག་ལྟ་ཡང་དད་ལྡན་ཞིང༌། །ཆོས་ཀྱི་སྒྲ་ཐོས་བྱང་ཆུབ་སེམས་ཀྱིས་ཕྱུག །ལོངས་སྤྱོད་སླད་དུ་སྡིག་སྤངས་འབྱོར་པ་འཕེལ། བྱམས་གནས་ཚེ་རིང་ཆོག་ཤེས་ཉིད་གྱུར་ཅིག །འདི་ནས་ཤི་འཕོས་གྱུར་ཚེ་སངས་རྒྱས་ཀྱི། །ཞིང་དེར་པདྨོ་ལས་སྐྱེས་ཡོན་ཏན་རྫོགས། །ཆོས་བསྒྲགས་རྒྱ་མཚོ་ལ་སོགས་རྒྱལ་རྣམས་ཀྱི། །བཀའ་ལུང་ནོད་ཅིང་མཉེས་པར་བྱེད་གྱུར་ཅིག །
བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཆོས་རྒྱ་མཚོ་མཆོག་གི་བློས་རྣམ་པར་རོལ་པ་མངོན་པར་མཁྱེན་པའི་རྒྱལ་པོ་ལ་ཕྱག་འཚལ་ལོ། །མཆོད་དོ་སྐྱབས་སུ་མཆིའོ། །བྱུ་རུའི་མདོག་ཅན་མཆོག་སྦྱིན་ཕྱག་རྒྱ་ཅན། །སྨོན་ལམ་བཞི་གྲུབ་ཚོགས་གཉིས་དཔལ་གྱིས་བརྗིད། །རིན་ཆེན་རྒྱ་མཚོའི་ཞིང་གི་དཔལ་གྱུར་པའི། །མངོན་མཁྱེན་རྒྱལ་པོ་དེ་ལ་ཕྱག་འཚལ་ལོ། །ཆོས་ཀྱི་བློ་གྲོས་གཏིང་དཔག་དཀའ་བའི་ཐུགས། །རྣམ་དག་ཆོས་ཀྱི་དབྱིངས་ལ་རོལ་མཛད་ཅིང༌། །ཤེས་བྱ་མ་ལུས་མངོན་སུམ་གཟིགས་པ་པོ། །མངོན་མཁྱེན་རྒྱལ་པོ་དེ་ལ་ཕྱག་འཚལ་ལོ། །དངོས་བཤམས་གཟུངས་རིག་མོས་སྟོབས་ཀྱིས་སྤྲུལ་པའི། །མཆོད་ཚོགས་ཀུན་འབུལ་སྡིག་ལྟུང་ཐམས་ཅད་བཤགས། །དགེ་ལ་ཡི་རང་སྐུལ་ཞིང་གསོལ་བ་འདེབས། །འདིས་མཚོན་དགེ་བ་བྱང་ཆུབ་ཆེན་པོར་བསྔོ། །རྒྱལ་བའི་མཚན་ཐོས་དྲན་བརྗོད་ཕྱག་མཆོད་མཐུས། །བདག་ཅག་ལ་སོགས་སེམས་ཅན་གང་དང་གང༌། །གཡེངས་རྣམས་གནོད་སེམས་མེད་ཅིང་འཚོག་ཆས་འབྱོར། །ངན་སོང་ལམ་ངན་ཞུགས་རྣམས་དགེ་བཅུ་ཐོབ། །གཞན་དབང་གྱུར་རྣམས་རང་དབང་ཕུན་ཚོགས་ཤིང༌། །ཀུན་ཀྱང་ཚེ་རིང་མཚན་ཐོས་དགེ་གྱུར་ཅིག །འདི་ནས་ཤི་འཕོས་གྱུར་ཚེ་སངས་རྒྱས་ཀྱི། །ཞིང་དེར་པདྨོ་ལས་སྐྱེས་ཡོན་ཏན་རྫོགས། །མངོན་མཁྱེན་རྒྱལ་པོ་ལ་སོགས་རྒྱལ་རྣམས་ཀྱི། །བཀའ་ལུང་ནོད་ཅིང་མཉེས་པར་བྱེད་གྱུར་ཅིག །
བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་སྨན་གྱི་བླ་བཻ་ཌཱུརྻའི་འོད་ཀྱི་རྒྱལ་པོ་ལ་ཕྱག་འཚལ་ལོ། །མཆོད་དོ་སྐྱབས་སུ་མཆིའོ། །སྐུ་མདོག་སྔོན་པོ་མཆོག་སྦྱིན་ཕྱག་རྒྱ་ཅན། །བཅུ་གཉིས་སྨོན་གྲུབ་ཚོགས་གཉིས་དཔལ་གྱིས་བརྗིད། །བཻ་ཌཱུརྻ་སྣང་ཞིང་གི་དཔལ་གྱུར་པའི། །སྨན་པའི་རྒྱལ་པོ་དེ་ལ་ཕྱག་འཚལ་ལོ། །ཐུགས་རྗེས་ཀུན་ལ་སྙོམས་པའི་བཅོམ་ལྡན་འདས། །མཚན་ཙམ་ཐོས་པས་ངན་འགྲོའི་སྡུག་བསྔལ་སེལ། །དུག་གསུམ་ནད་སེལ་སངས་རྒྱས་སྨན་གྱི་བླ། །བཻཌཱུརྻ་ཡི་འོད་ལ་ཕྱག་འཚལ་ལོ། །དངོས་བཤམས་གཟུངས་རིག་མོས་སྟོབས་ཀྱི་སྤྲུལ་པའི། །མཆོད་ཚོགས་ཀུན་འབུལ་སྡིག་ལྟུང་ཐམས་ཅད་བཤགས། །དགེ་ལ་ཡི་རང་སྐུལ་ཞིང་གསོལ་བ་འདེབས། །འདིས་མཚོན་དགེ་བ་བྱང་ཆུབ་ཆེན་པོར་བསྔོ། །རྒྱལ་བའི་མཚན་ཐོས་དྲན་བརྗོད་ཕྱག་མཆོད་མཐུས། །བདག་ཅག་ལ་སོགས་སེམས་ཅན་གང་དང་གང༌། །མཚན་དཔེས་མཛེས་ཤིང་འགྲོ་ཀུན་བདག་འདྲར་གྱུར། །འོད་ཀྱིས་མུན་སེལ་ཤེས་རབ་ཐབས་མཁས་ཀྱིས། །ལོངས་སྤྱོད་མི་ཟད་ལམ་ལོག་དམན་མོས་རྣམས། །ཐེག་ཆེན་ལམ་ཞུགས་སྡོམ་པས་མཛེས་གྱུར་ཅིག །ཚུལ་འཆལ་གདུང་བྲལ་དབང་པོ་ཀུན་ཚང་ཞིང༌། །ནད་མེད་ཡོ་བྱད་འཕེལ་ཞིང་བུད་མེད་ཀྱི། །དངོས་པོས་སྐྱོ་རྣམས་རྟག་ཏུ་སྐྱེས་དབང་ལྡན། །བདུད་ཞགས་ལྟ་བ་ངན་ལས་གྲོལ་གྱུར་ཅིག །རྒྱལ་པོས་མནར་རྣམས་བདེ་ཞིང་བཀྲེས་པའི་རྒྱུས། །སྡིག་པས་འཚོ་རྣམས་ཆོས་འབྱོར་ཟས་ཀྱིས་ཚིམ། །ཚ་གྲང་ངལ་ཞི་བསམ་པ་ཡོངས་རྫོགས་ཤིང༌། །འཕགས་པ་དགྱེས་པའི་ཚུལ་ལྡན་གྲོལ་གྱུར་ཅིག །འདི་ནས་ཤི་འཕོས་གྱུར་ཚེ་སངས་རྒྱས་ཀྱི། །ཞིང་དེར་པདྨོ་ལས་སྐྱེས་ཡོན་ཏན་རྫོགས། །སྨན་པའི་རྒྱལ་པོ་ལ་སོགས་རྒྱལ་རྣམས་ཀྱི། །བཀའ་ལུང་ནོད་ཅིང་མཉེས་པར་བྱེད་གྱུར་ཅིག །
སྟོན་པ་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་དཔལ་རྒྱལ་བ་ཤཱཀྱ་ཐུབ་པ་ལ་ཕྱག་འཚལ་ལོ། །མཆོད་དོ་སྐྱབས་སུ་མཆིའོ། །གསེར་གྱི་མདོག་ཅན་ས་གནོན་ཕྱག་རྒྱ་ཅན། །རྨད་བྱུང་ཐུགས་རྗེ་བརྩོན་འགྲུས་ཆེན་པོའི་མཐུས། །མི་མཇེད་འཇིག་རྟེན་ཁམས་ཀྱི་དཔལ་གྱུར་པའི། །འདྲེན་མཆོག་ཤཱཀྱའི་ཏོག་ལ་ཕྱག་འཚལ་ལོ། །ཐབས་མཁས་ཐུགས་རྗེ་ཤཱཀྱའི་རིགས་འཁྲུངས་ཤིང༌། །གཞན་གྱིས་མི་ཐུབ་བདུད་ཀྱི་དཔུང་འཇོམས་པ། །གསེར་གྱི་ལྷུན་པོ་ལྟ་བུར་བརྗིད་པའི་སྐུ། །ཤཱཀྱའི་རྒྱལ་པོ་དེ་ལ་ཕྱག་འཚལ་ལོ། །དངོས་བཤམས་གཟུངས་རིག་མོས་སྟོབས་ཀྱིས་སྤྲུལ་པའི། །མཆོད་ཚོགས་ཀུན་འབུལ་སྡིག་ལྟུང་ཐམས་ཅད་བཤགས། །དགེ་ལ་ཡི་རང་སྐུལ་ཞིང་གསོལ་བ་འདེབས། །འདིས་མཚོན་དགེ་བ་བྱང་ཆུབ་ཆེན་པོར་བསྔོ། །སྟོན་པ་མཆོག་དེས་མདོ་སྡེའི་ཆོ་ག་ལས། །ཇི་ལྟར་གསུངས་པའི་ཕན་ཡོན་མ་ལུས་པ། །བདག་ཅག་མགོན་མེད་འགྲོ་བ་མཐའ་དག་གིས། །དེང་འདིར་འཕྲལ་དུ་ཐོབ་པར་བྱིན་གྱིས་རློབས། །མ་རིག་མུན་སེལ་སྒྲོན་མེ་མཆོག །སྡུག་བསྔལ་ནད་སེལ་སྨན་གྱི་ཕུལ། །དམ་ཆོས་དཀོན་མཆོག་ཐམས་ཅད་ལ། ཕྱག་འཚལ་མཆོད་ཅིང་སྐྱབས་སུ་མཆི། །དངོས་བཤམས་གཟུངས་རིག་མོས་སྟོབས་ཀྱིས་སྤྲུལ་པའི། །མཆོད་ཚོགས་ཀུན་འབུལ་སྡིག་ལྟུང་ཐམས་ཅད་བཤགས། །དགེ་ལ་ཡི་རང་སྐུལ་ཞིང་གསོལ་བ་འདེབས། །འདིས་མཚོན་དགེ་བ་བྱང་ཆུབ་ཆེན་པོར་བསྔོ། །དམ་ཆོས་དཀོན་མཆོག་བདེན་པའི་བྱིན་རླབས་ཀྱིས། །བདག་སོགས་དེང་ནས་ཚེ་རབས་ཐམས་ཅད་དུ། །རྒྱལ་བ་ཀུན་གྱི་དམ་ཆོས་མ་ལུས་པ། །རྒྱལ་བའི་དགོངས་པ་ཇི་བཞིན་འགྲུབ་གྱུར་ཅིག །འཇམ་དཔལ་སྐྱབས་གྲོལ་ཕྱག་ན་རྡོ་རྗེ་སོགས། །བདེ་གཤེགས་སྲས་པོ་སུམ་ཁྲི་དྲུག་སྟོང་གིས། །རྒྱལ་བའི་ཐུགས་དམ་བསྐུལ་ཞིང་གླེང་བསླངས་ནས། །མདོ་སྡེའི་ཕན་ཡོན་ཇི་སྐད་གསུངས་པ་རྣམས། །དེང་འདིར་བདག་ལ་མངོན་དུ་འགྱུར་བར་མཛོད། །འཇིག་རྟེན་སྐྱོང་བ་སྡེ་དཔོན་བཅས་པས་ཀྱང༌། །སྔོན་ཚེ་སྟོན་པའི་སྤྱན་སྔར་ཞལ་བཞེས་བཞིན། །དགྲ་དང་གནོད་པ་ནད་རིམས་བཟློག་པ་དང༌། །འཐབ་རྩོད་ཀུན་ཞི་ལུས་སེམས་བདེ་བ་རྒྱས། །ལོངས་སྤྱོད་དབང་ཕྱུག་ནོར་འབྲུ་ཚེ་འཕེལ་ཞིང༌། །བསམ་པའི་དོན་རྣམས་ཡིད་བཞིན་འགྲུབ་པ་དང༌། །རྟག་ཏུ་སྲུང་སྐྱོབ་གཡེལ་བ་མེད་པར་མཛོད།
།ཨོཾ་ནམོ་བྷགཝཏེ། བྷཻ་ཥ་ཛྱེ་གུ་རུ་བཻ་ཌཱུརྻ་པྲ་བྷ་རཱ་ཛཱ་ཡ། ཏཐཱགཏཱཡ། ཨརྷཏེ་སམྱཀྶཾ་བུདྡྷཡ། ཏདྱཐཱ། ཨོཾ་བྷཻཥཛྱེ་བྷཻཥཛྱེ། མཧཱ་བྷཻཥཛྱེ་བྷཻཥཛྱེ། རཱཛཱ་སམུངྒ་ཏེ་སྭཱཧཱ།
ཞེས་གཟུངས་རིང་ངམ། ཡང་ན།
तद्यथा ॐ भैषज्ये भैषज्ये महाभैषज्ये भैषज्यराजासमुद्गगते स्वाहा ।
ཏདྱཐཱ། ཨོཾ་བྷཻཥཛྱེ་བྷཻཥཛྱེ། མཧཱ་བྷཻཥཛྱེ་བྷཻཥཛྱེ། རཱཛཱ་སམུངྒ་ཏེ་སྭཱཧཱ།
Tadyatha Om BhaiSaJye BhaiSaJye Maha-BhaiSaJye BhaiSaJya RajaSamudGate Svaha
(འདི་ལྟ་སྟེ། སྨན་སྨན། སྨན་ཆེན་པོ། སྨན་གྱི་རྒྱལ་པོ་ཡང་དག་པར་འཕགས་ཏེ་འགྲོ་མ༎ ༎)
ཞེས་གཟུངས་ཐུང་ཅི་མང་བཟླ་བར་བྱའོ།
།ཉོན་མོངས་དུག་ལྔའི་གདོན་གྱིས་མྱོས་པ་ཡིས། །མགོན་མེད་ལྔ་བརྒྱའི་ཐ་མའི་འགྲོ་རྣམས་ལ། །ཐུགས་རྗེས་དགོངས་ནས་ཤཱཀྱའི་གཙོ་བོ་དེས། །སྙིགས་མའི་རྒྱལ་བ་བདུན་གྱི་ཐུགས་རྗེ་བསྐལ། །ཕན་བདེའི་འབྱུང་གནས་མདོ་སྡེའི་ཆོ་ག་གསུངས། །ཐམས་ཅད་མཁྱེན་པ་དཔལ་ལྡན་ཞི་བ་འཚོས། །མདོ་ཆོག་དབང་གི་རྒྱལ་པོའི་དོ་ཤལ་སྤེལ། །དེ་མེད་སྙིང་པོའི་ཡང་སྙིང་ཡིད་བཞིན་ནོར། །གང་འདི་དེང་དུས་རྣམ་པར་གཡེང་ལྡན་པ། །དད་ལྡན་འགའ་ཡི་དོན་དུ་ཁོ་བོས་བཀོད། །འདིས་མཚོན་རྣམ་དཀར་དགེ་བས་བདག་གཞན་ཀུན༌། བདེ་གཤེགས་བརྒྱད་ཀྱིས་དགྱེས་བཞིན་འཛིན་གྱུར་ཅིག
།ཅེས་སྨན་བླའི་མདོ་ཆོག་གི་སྙིང་པོ་བསྡུས་པ་ཡིད་བཞིན་ནོར་བུ་ཞེས་བྱ་བ་འདི་ནི། ཆོས་སྨྲ་བ་ཤཱཀྱའི་དགེ་སྦྱོང་བློ་བཟང་ཆོས་ཀྱི་རྒྱལ་མཚན་གྱིས་ཆོས་གྲྭ་ཆེན་པོ་བཀྲ་ཤིས་ལྷུན་པོར་སྦྱར་བའོ།། །།
སངས་རྒྱས་སྨན་བླའི་གཟུངས་ནི། །
ཐུགས་རྗེས་ཀུན་ལ་སྙོམས་པའི་བཅོམ་ལྡན་འདས། མཚན་ཙམ་ཐོས་པས་ངན་འགྲོའི་སྡུག་བསྔལ་སེལ། དུག་གསུམ་ནད་སེལ་སངས་རྒྱས་སྨན་གྱི་བླ། །བེེཌཱུརྱ་ཡི་འོད་ལ་ཕྱག་འཚལ་ལོ།
།ཨོཾ་ནམོ་བྷགཝཏེ། བྷཻ་ཥ་ཛྱེ་གུ་རུ་བཻ་ཌཱུརྻ་པྲ་བྷ་རཱ་ཛཱ་ཡ། ཏཐཱགཏཱཡ། ཨརྷ་ཏེ་སམྱཀྶཾ་བུདྡྷ་ཡ། ཏདྱཐཱ། ཨོཾ་བྷཻཥཛྱེ་བྷཻཥཛྱེ། མཧཱ་བྷཻཥཛྱེ་བྷཻཥཛྱེ། རཱཛཱ་སམུངྒ་ཏེ་སྭཱཧཱ།
སངས་རྒྱས་སྨན་བླའི་གཟུངས་ཐུང་ནི། །
तद्यथा ॐ भैषज्ये भैषज्ये महाभैषज्ये भैषज्यराजासमुद्गगते स्वाहा ।
ཏདྱཐཱ། ཨོཾ་བྷཻཥཛྱེ་བྷཻཥཛྱེ། མཧཱ་བྷཻཥཛྱེ་བྷཻཥཛྱེ། རཱཛཱ་སམུངྒ་ཏེ་སྭཱཧཱ།
Tadyatha Om BhaiSaJye BhaiSaJye Maha-BhaiSaJye BhaiSaJya RajaSamudGate Svaha
(འདི་ལྟ་སྟེ། སྨན་སྨན། སྨན་ཆེན་པོ། སྨན་གྱི་རྒྱལ་པོ་ཡང་དག་པར་འཕགས་ཏེ་འགྲོ་མ༎ ༎)
དགེ་བ་འདི་ཡིས་མྱུར་དུ་བདག །སངས་རྒྱས་སྨན་བླ་འགྲུབ་གྱུར་ནས། འགྲོ་བ་གཅིག་ཀྱང་མ་ལུས་པ། དེ་ཡི་ས་ལ་འགོད་པར་ཤོག སེམས་ཅན་ནད་པ་ཇི་སྙེད་པ། མྱུར་དུ་ནད་ལས་ཐར་གྱུར་ནས། འགྲོ་བའི་ནད་རྣམས་མ་ལུས་པ། རྟག་ཏུ་འབྱུང་བ་མེད་པར་ཤོག །
Monday, 12 December 2016
བདེ་སྟོང་དབྱེར་མེད། རང་རྩོམ།
Saturday, 3 December 2016
༄༅།།ལུགས་ཟུང་གི་བསླབ་བྱ་མུ་ཐི་ལའི་ཕྲེང་བ།
༄༅།།ལུགས་ཟུང་གི་བསླབ་བྱ་མུ་ཐི་ལའི་ཕྲེང་བ།
༸གོང་ས་ལྔ་པ་ངག་དབང་བློ་བཟང་རྒྱ་མཚོ།
Friday, 25 November 2016
简历和课程 格沌达清格西
格沌达清格西


c: text/html

text:
ཧི་མ་ལ་ཡ་
འདི་བོད་སྐད་ལ་རི་བོ་གངས་ཅན་ཟེར་བ་རྒྱ་གར་སྐད་ལ་བསྒྱུར་བ་ཞེག་རེད། རི་བོ་འདི་ནི་འཛམ་གླིང་ཐོག་མཐོ་ཤོས་དང་ཆེས་རིང་ཤོས་ཀྱི་རི་རྒྱུད་ཅིག་སྟེ་བོད་ཀྱི་ནུབ་ཕྱོགས་པ་ཀི་སི་ཐན་གྱི་བྱང་མཐའ་ནས་རྒྱ་གར་དང། བལ་ཡུལ། འབྲས་ལྗོངས། འབྲུག་ཡུལ་བཅས་ཀྱི་ཉེ་འདབས་བར་བརྐྱངས་པའི་རིང་ཚད་ལ་སྤྱི་ལེ་ཉིས་སྟོང་བཞི་བརྒྱ་ལྔ་ཙམ་དང་ཞེང་ཚད་སྤྱི་ལེ་ཉིས་བརྒྱ་ནས་སུམ་བརྒྱ་ལྔ་བཅུའི་བར་ཟིན། རི་རྒྱུད་འདི་སྣེ་གཉིས་ནང་དུ་གུག་ཅིང་དཀྱིལ་རྒྱུད་ལྷོ་ཕྱོགས་སུ་འབུར་བ་དབྱིབས་གཞུ་དང་མཚུངས་ལ་རི་བོ་མཐོ་ཞིང་གཟར་བ། ཆ་སྙོམས་མཐོ་ཚད་རྒྱ་མཚོའི་ངོས་ནས་སྤྱི་ཁྲི་དྲུག་སྟོང་ཡན་ཟིན་ཡོད། རི་རྒྱུད་འདིའི་ཁྲོད་དུ་རི་ཆེན་གནམ་གྱི་ཀ་བ་འདྲ་བ་དུ་མ་ཡོད་པ་སྟེ་མཐོ་ཚད་རྒྱ་མཚོའི་ངོས་ནས་སྤྱི་ཁྲི་བདུན་སྟོང་ཡན་ཟིན་པའི་རི་ཆེན་ལྔ་བཅུ་ལྷག་ཙམ་དང། མཐོ་ཚད་སྤྱི་ཁྲི་བརྒྱད་སྟོང་བརྒལ་བའི་རི་ཆེན་བཅུ་བཅས་ཡོད། རི་ཆེན་མང་པོ་འདི་ལྟ་བུ་རི་རྒྱུད་གཅིག་གི་ཐོག་ཕྱོགས་གཅིག་ཏུ་ཁེལ་བ་འདི་འདྲ་འཇམ་གླིང་ཐོག་རི་བརྒྱུད་གང་ལ་ཡང་མཐོང་རྒྱུ་མེད། འཛམ་གླིང་གི་རི་བོ་མཐོ་ཤོས་གངས་རྒྱལ་མོ་མཐོན་མཐིང་སྟེ་རང་ལྗོངས་དིང་རི་རྫོང་གི་ལྷོ་ཕྱོགས་ཇོ་མོ་གླང་མ་(མཐོ་ཚད་སྤྱི་ཁྲི་༨༨༤༤,༤༣ཡོད་)དེ་ཡང་རི་རྒྱུད་འདིའི་དཀྱིལ་རྒྱུད་ཀྱི་ཀྲུང་བལ་ས་མཚམས་ཀྱི་རྒྱད་དུ་ཆགས་ཡོད། རི་བོ་འདི་ནི་ལྷུན་པོའི་ཚོགས་ལས་འཕགས་ཤིང་དབུ་རྩེ་ཁ་བའི་འདི་ནི་ལྷུན་པོའི་ཚོགས་ལས་འཕགས་ཤིང་དབུ་རྩེ་ཁ་བའི་མདངས་འཛིན་ལ་ན་བུན་སྤྲིན་གྱི་ཅོད་པན་མཛེས་པ་སོགས་ངོ་མཚར་ཤིན་ཏུ་ཆེ། རང་རྒྱལ་གྱི་རི་འཛེགས་ལུས་རྩལ་པ་ཚོས་བོད་རབ་བྱུང་བཅུ་དྲུག་པའི་ལྕགས་བྱི་(༡༩༦༠)ལོའི་ཟླ་༥ཚེས་༢༥ཉིན་དང་ཤིང་ཡོས་(༡༩༧༥)ལོའི་ཟླ་༥ཚེས་༡༧ཉིན་སོ་སོར་བྱང་ངོས་ནས་རི་བོ་འདིའི་རྩེ་མོར་ཐེངས་རེ་འཛེགས་ཏེ་རང་རྒྱལ་གྱི་ཚན་རིག་ལས་དོན་པ་ཚོ་དང་མཉམ་དུ་ཇོ་མོ་གླང་མའི་ཁུལ་དུ་ཚན་རིག་རྟོག་ཞིབ་རིམ་པ་བྱས་ཏེ་སླད་ཕྱིན་བོད་དུ་འབྱུང་བའི་ནུས་པ་བེད་སྤྱོད་བྱ་རྒྱུར་སྨན་ཚན་རིག་ཐོག་གི་གཞི་འཛིན་ས་བཟོས་ཡོད། རི་བོ་ཧི་མ་ལ་ཡ་འདི་བོད་ལྗོངས་ས་མཐོའི་ལྕགས་རི་ཆེན་པོ་ཞིག་དང་འདྲ་བར་རླུང་གི་རྒྱུན་བཀཀ་སྟབས་བོད་ཀྱི་དངོས་དང་གནམ་གཤིས་སོགས་ལ་ཡང་བག་ཆགས་ཆེན་པོ་བཞག་ཡོད། ཅོན་ཀྱང་མཁས་པ་འགའ་ཞིག་གིས་རི་བོ་གངས་ཅན་ནམ། ཧི་མ་ལ་ཡ་ཞེས་པ་གངས་རི་ཏི་སི་ལ་ངོས་འཛིན་གནང་འདུག་ཅིང། གངས་རི་ཏི་སེ་ལ་ཡང་ངོས་འཛིན་སྟངས་མི་འདྲ་བ་གཉིས་འདུག། ༡.སྟོད་གངས་རིན་པོ་ཆེ་དང་གངས་རི་ཏི་སེ་གཅིག་ཡིན་པར་ངོས་འཛིན་པ་ལྟར་བྱས་ན་མ་ཕམ་གཡུ་མཚོའི་བྱང་ངོས་སུ་ཡོད་པ་དེ་ཡིན་ཅིང། རྒྱ་མཚོའི་ངོས་ལས་སྤྱི་ཁྲེ་དྲུག་སྟོང་བདུན་བརྒྱ་བཅུ་བཞིས་མཐོ་བ་ཡིན། བོད་ཀྱི་མཁས་པ་མང་ཆེ་བས་སྟོད་གངས་རིན་པོ་ཆེ་དང། གངས་རི་ཏི་སེ་གཅིག་པ་ཡིན་པར་བཤད་པ་ལྟར། རང་རྒྱལ་གྱི་ས་ཁྲ་རྒྱ་ཡིག་ཁུངས་བཙན་ཞིག་འདུག་པ་དེར་ཡང་དེ་ལྟར་བཀོད་པས་འདི་རང་ཁུངས་དག་གམ་སྙམ། ༢.ཡང་མཁས་པ་འགའ་ཞིག་གིས། སྟོད་གངས་རིན་པོ་ཆེ་ལས་ལོགས་སུ་གངས་རི་ཏི་སེ་ཞེས་པ་ཞིག་ཡོད་པར་བཞེད་པ་ལྟར་ན། རང་རྒྱལ་གྱི་ས་ཁྲ་གཞན་ཞིག་གི་ནང་དུ། མ་ཕམ་གཡུ་མཚོ་བྱང་ངོས་ཀྱི་གངས་རིན་པོ་ཆེ་ལས་ལོགས་སུ་མངའ་རིས་སྒར་ཐོག་གི་ཤར་ལྷོའི་མཚམས་སུ་གངས་རི་ཏི་སེའི་རི་རྩེ་གཙོ་བོ་ཡིན་ཞེས་པ་དང། དེའི་འོག་གི་མཆན་དུ་རྒྱ་མཚོའི་ངོས་ལས་སྤྱི་ཁྲེ་དྲུག་སྟོང་བདུན་བརྒྱ་བཅོ་ལྔས་མཐོ་བ་ཡོད་པའི་ཨང་རྟགས་ཀྱང་བྲིས་འདུག། གང་ལྟར་འདིའི་རི་རྒྱུད་ནི་སྟོད་མངའ་རིས་ཁུལ་བཀྲ་ཤིས་སྒང་གི་ཤར་སྨད་ནས་གཞིས་ཀ་རྩེའི་བྱང་ཕྱོགས་ཤང་རྣམ་གླིང་རྫོང་གི་ཤར་ཕྱོགས་བར་བརྐྱངས་ནས་ཡོད།
༼དུང་དཀར་ཚིག་མཛོད་ཆེན་མོ་༽ནས་བཏུས།

robotstxt: allowed

filter: keep


text:
༄༅།།མཚོ་སྔོན་ཞིང་ཆེན་བོད་སྨན་ཁང་གི་དགེ་རྒན་ཆེན་མོ་ཉི་མར“རྒྱལ་སྨན་ཆེན་མོ”ཞེས་པའི་
མཚན་སྙན་ཐོབ་པ།
གསར་འགྱུར་སྤེལ་དུས། (2017ལོའི་ཟླ་ 07ཚེས་13ཉིན། 09:09) (རྩོམ་སྒྲིག་འགན་འཁུར་པ། སྙིང་ལྕགས།)
མི་དམངས་དྲ་བའི་འཕྲིན། ཉེ་སྔོན། རྒྱལ་ཁབ་མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་པུའུ་དང་། རྒྱལ་ཁབ་འཕྲོད་བསྟེན་འཆར་ལྡན་བུ་སྐྱེ་ཨུ་ཡོན་ལྷན་ཁང་། རྒྱལ་ཁབ་ཀྲུང་ལུགས་གསོ་རིག་སྨན་རྫས་དོ་དམ་ཅུས་བཅས་ཀྱིས་མཉམ་འབྲེལ་སྒོས་པེ་ཅིན་དུ་རྒྱལ་སྨན་ཆེན་མོའམ་རྒྱལ་ཡོངས་ཀྱི་ཀྲུང་ལུགས་སྨན་པ་མིང་གྲགས་ཅན་གྱི་གཟེངས་བསྟོད་ཚོགས་ཆེན་བསྡུས། ཞིང་ཆེན་བོད་སྨན་ཁང་གི་མཚན་འཛིན་ཡོན་ཀྲང་ངམ་སྨན་པ་འབུམ་རམས་པ། ཀྲུང་གོའི་བོད་སྨན་དབུ་བཞུགས་ཆེད་མཁས་པ་དགེ་རྒན་ཆེན་མོ་ཉི་མར“རྒྱལ་སྨན་ཆེན་མོ”ཡི་མཚན་སྙན་ཐོབ་སྟེ་རྒྱལ་སྨན་ཆེན་མོའི་བྱ་དགའ་ཐོབ་པའི་མཚོ་སྔོན་གྱི་མི་ཐོག་མར་གྱུར།
སྐབས་དང་པོའི“རྒྱལ་སྨན་ཆེན་མོ”དཔྱད་བསྡུར་འདེམ་བསྐོ་བྱ་བ་ནི་2008ལོར་དངོས་སུ་མགོ་བརྩམས་པ་དང་། ད་ལོ་ནི་སྐབས་གསུམ་པ་རེད། སྐབས་འདིའི་དཔྱད་བསྡུར་འདེམ་བསྐོ་ནི་འོག་ནས་གོང་གི་རིམ་པ་ལྟར་འོས་སྦྱོར་བྱས་རྗེས་ཆེད་མཁས་པས་ཞིབ་དཔྱད་བྱེད་པ་དང་། སྤྱི་ཚོགས་ཡོངས་ལ་སྤྱི་བསྒྲགས་བྱེད་པ་བཅས་ཀྱི་གོ་རིམ་བརྒྱུད། རྒྱལ་ཡོངས་ནས“རྒྱལ་སྨན་ཆེན་མོ”མི30དཔྱད་བསྡུར་འདེམ་བསྐོ་བྱས། གཟེངས་བསྟོད་ཐོབ་པའི“རྒྱལ་སྨན་ཆེན་མོ”ཚང་མ་ནི། ཞིང་ཆེན་རིམ་པའི་ཀྲུང་ལུགས་སྨན་པ་མིང་གྲགས་ཅན་ནམ་རྒྱལ་ཡོངས་ཀྱི་ཀྲུང་ལུགས་གསོ་རིག་སྨན་བཅོས་ཆེད་མཁས་རིག་གཞུང་ཉམས་མྱོང་རྒྱུན་འཛིན་བྱ་བའི་མཛུབ་སྟོན་དགེ་རྒན་རྒན་པ་རྐྱང་རྐྱང་ཡིན་ལ། ཀྲུང་སྨན་དང་(མི་རིགས་ཀྱི་སྨན་དང་སྨན་བཅོས)ནད་ཐོག་སྨན་བཅོས་སམ་སྨན་འདུལ་བ། གསལ་འབྱེད་བཅས་ཀྱི་ཀྲུང་སྨན་ནད་ཐོག་སྨན་བཅོས་ཀྱི་བེད་སྤྱོད་དང་འབྲེལ་བའི་བྱ་བ་ལོ་ངོ་50ཡན་ལ་བསྒྲུབས་མྱོང་མཁན་ཡིན་དགོས། ཐོག་མཐའ་བར་གསུམ་དུ་ནད་ཐོག་སྨན་བཅོས་རྒྱུན་འཁྱོངས་བྱེད་པ་དང་། ཉམས་མྱོང་ཕུན་སུམ་ཚོགས་པ། ལག་རྩལ་ཕུལ་བྱུང་ཡིན་པ། ཀྲུང་སྨན་དང་སྨན་བཅོས་(མི་རིགས་ཀྱི་སྨན་དང་སྨན་བཅོས)གཞུང་ལུགས་ཀྱི་ཆུ་ཚད་གཏིང་ཟབ་པ། རིག་གཞུང་གྲུབ་འབྲས་ཁྱད་དུ་འཕགས་པ། རིག་གཞུང་གི་ལྟ་ཚུལ་དང་ལག་རྩལ། ཉམས་མྱོང་བཅས་གཞན་དང་མི་འདྲ་བ། རིག་གཞུང་རྒྱུན་འཛིན་དང་རྒྱུན་འཛིན་པ་གསོ་སྐྱོང་བྱེད་པའི་ཕྱོགས་ལ་བྱས་རྗེས་བཞག་པ། ཀྲུང་སྨན་དང་སྨན་བཅོས་(མི་རིགས་ཀྱི་སྨན་དང་སྨན་བཅོས)ཀྱི་འཕེལ་རྒྱས་ཐད་ཁྱད་འཕགས་བྱས་རྗེས་བཞག་པ་ཞིག་ཡིན་དགོས།
ད་ལོར་དགུང་ལོ་84བཞེས་པའི་དགེ་རྒན་ཆེན་མོ་ཉི་མས་ཀྲུང་བོད་སྨན་དང་སྨན་བཅོས་བྱ་བ་ལོ་ངོ་60ལྷག་ལ་བསྒྲུབས་པ་དང་། ཀྲུང་ཧྭ་ཀྲུང་སྨན་དང་སྨན་བཅོས་རིག་གཞུང་ལྷན་ཚོགས་ཀྱི་ཚེ་གང་ལས་འཛིན་པ་དང་། སྐོར་དང་པོ་དང་གཉིས་པ། གསུམ་པ་དང་བཞི་པ། ལྔ་པ་བཅས་ཀྱི་རྒྱལ་ཡོངས་ཀྱི་ཀྲུང་ལུགས་གསོ་རིག་སྨན་བཅོས་ཆེད་མཁས་རིག་གཞུང་ཉམས་མྱོང་རྒྱུན་འཛིན་གྱི་མཛུབ་སྟོན་དགེ་རྒན་རྒན་པ་ཡིན། “མཚོ་སྔོན་ཞིང་ཆེན་གྱི་ཕུལ་བྱུང་ཆེད་མཁས་པ”དང“མཚོ་སྔོན་ཞིང་ཆེན་གྱི་ཀྲུང་ལུགས་སྨན་པ་མིང་གྲགས་ཅན” “ཀྲུང་ཧྭའི་གསོ་རིག་སྨན་བཅོས་རིག་གཞུང་ལྷན་ཚོགས་ཀྱི་གྲུབ་འབྲས་བྱ་དགའ།” “ང་རང་ཆེས་དགའ་བའི་བདེ་ཐང་སྐུ་སྲུང་པ།” “སྐོར་དང་པོའི་ཀྲུང་ཧྭའི་མངོན་མིན་ཤུལ་བཞག་རིག་གནས་ཀྱི་རྒྱུན་འཛིན་མཁན་ལ་གནང་བའི་རྒྱུད་སྤེལ་བྱ་དགའ”བཅས་ཀྱི་གཟི་བརྗིད་མཚན་སྙན་མང་པོ་ཐོབ་མྱོང་། ཁོང་གིས་མངོན་པར་མཐོ་བའི་འདུ་ཤེས་དང་ཕུལ་དུ་བྱུང་བའི་སྨན་བཅོས་ལག་རྩལ་གྱིས་ནད་པ་ཁྲི་35ལྷག་ལ་སྲོག་སྐྱོབ་སྨན་བཅོས་བྱས་པ་དང་། ཐོག་དང་པོར་བོད་ཀྱི་སྨན་དང་སྨན་བཅོས་ཀྱི་གསུང་རབ་ཏུ་བཀོད་པའི་གནའི་ནུས་ཐོན་བཅོས་ཐབས་སྤྱད་དེ། བོད་སྨན་གྱི་ཁྱད་འཕགས་ཕྱི་བཅོས་བཅོས་ཐབས་གསར་སྐྲུན་དང་ཁྱབ་སྤེལ་བྱས་ཤིང་བོད་ཀྱི་སྨན་དང་སྨན་བཅོས་ཀྱིས་སྐྲན་ནད་ལ་ནད་བརྟག་སྨན་བཅོས་བྱེད་པར་ཚད་བརྒལ་རང་བཞིན་ལྡན་པའི་འཕེལ་རྒྱས་འབྱུང་དུ་བཅུག་པ་དང་། བོད་ཀྱི་སྨན་དང་སྨན་བཅོས་ལས་རིགས་ཐད་རིན་ཐང་གཞལ་དུ་མེད་པའི་རིག་གཞུང་གི་ལྟ་བ་དང་ནད་བརྟག་སྨན་བཅོས་ཀྱི་ཉམས་མྱོང་བཞག བོད་ཀྱི་སྨན་དང་སྨན་བཅོས་ཀྱི་ཤེས་ལྡན་པ་ཕུལ་དུ་བྱུང་བ་གསོ་སྐྱོང་བྱས། རང་རྒྱལ་བོད་ཀྱི་སྨན་དང་སྨན་བཅོས་འཕེལ་རྒྱས་ཀྱི་ལོ་རྒྱུས་ཁྲོད་གོ་གནས་གལ་ཆེན་ཟིན་ཡོད་པ་དང་། གཏིང་ཟབ་ལ་ཡུན་རིང་བའི་ཤུགས་རྐྱེན་ཐེབས་སུ་བཅུག་ཡོད། མཚོ་སྔོན་བོད་ཡིག་གསར་འགྱུར་ལས་དྲངས།


text:
ཉིན་ཞིག་མཆོད་གཤོམ་གྱི་སྟེང་དུ་ཞྭ་གསེར་གྱོན་པའི་བླ་མ་གཅིག་གི་འདྲ་དཔར་མཐོང་མ་ཐག “ ཨ་མ་ལགས་བླ་མ་ཁོང་སུ་རེད། ” ཅེས་ནམ་རྒྱུན་ལྟར་འདྲི་རྒྱུ་མང་བའི་སྐད་ཆ་ཞིག་དྲིས་བར་ཐལ། དུས་རྒྱུན་ཨ་མ་ལགས་ཀྱི་སྐད་ཆ་ཆོ་མིན་འདུག་སྙམ་ན་ལན་ཡང་ཡག་པོ་རང་མ་སྐྱོན་པའི་ཁར་དྲི་བ་མང་པོ་བསྐུལ་ན་ཨ་མ་ལགས་ཁོང་མགོ་ན་གི་འདུག་ཅེས་ཀུ་རེ་རྩེད་ཀྱི་རེད། འོན་ཀྱང་ད་རེས་རྣམ་ཀུན་དང་ནམ་ཡང་མི་འདྲ་བར། ངའི་དྲི་བ་དེར་ཨ་མ་ལགས་ལ་མནོ་བསམ་ཞིག་བཏང་དགོས་འཁེལ་བ་འདྲ། ཨ་མ་ལགས་ཀྱིས་ཞལ་འཛུམ་ཞིག་གནང་བ་དང་སྦྲགས་ང་ཁོང་གི་པང་ཁར་སྟེགས་བྱུང་། མཆོད་གཤོམ་ནས་སྐུ་དཔར་དེ་དལ་བུས་མར་ལེན་ཏེ་
ང་ཡི་མགོ་བོའི་སྟེང་གཅིག་བཞག དེ་ནས་སྐུ་དཔར་དེར་གཏད་དེ། “ འདི་ནི་སྐྱབས་མགོན་ཡིད་བཞིན་ནོར་བུ་རེད། བླ་མ་ཧ་ཅང་རྩ་ཆེན་པོ་རེད་དཱ།” ཞེས་ལན་བཏབས་རྗེས་ཁ་ཁུ་སིམ་པར་འགྱུར་སོང་།
ད་རེས་སྐུ་དཔར་ཆུང་ཆུང་དེ་ཨ་མ་ལགས་ཀྱིས་ཉེ་འཁྲིས་སུ་གཏད་དུས་བླ་མའི་གསེར་ཞལ་ཁྲ་ལྷམ་མེར་མངོན་བྱུང། འོན་ཀྱང་བླ་མ་ཁོང་མཇལ་མྱོང་མིན་འདུག་པས། “ ཨ་མ་ལགས། བླ་མ་ཁོང་ད་ལྟ་གང་དུ་བཞུགས་ཡོད་རེད། ” ཅེས་དྲིས་དགོས་བྱུང།
སྐར་ཆ་ཁ་ཤས་རིང་ཨ་མ་ལགས་ནི་འདྲ་སྐུ་བཞིན་དུ་གང་ཡང་མ་གསུངས་པར་མིག་གཉིས་ལས་མིག་ཆུའི་རྡོ་ཤེལ་འཕྲེང་ཐག་ལས་ཆད་པ་ལྟར་ངའི་བྲང་ཁར་འགྲིལ་བྱུང། སྐབས་དེར་ཨ་མ་ལགས་སྤྱན་ཆབ་སིལ་བ་མཐོང་བ་དང་ང་ཡང་སེམས་སྐྱོ་བྱུང།
“ ངས་དྲི་བ་མང་པོ་བསྐུལ་ཙང་ཨ་མ་ལགས་མགོ་ན་བ་ཡིན་ནམ”
“ མ་རེད། མ་རེད།” མིག་ཆུ་ཕྱིས་ནས། “ བླ་མ་ཁོང་ད་ལྟ་ས་ཆ་ཐག་རིང་པོ་ལ་ཡོད་རེད། ”
ང་ལ་དེ་དུས་དྲི་བ་དེ་ལས་མང་བ་བསྐུལ་འདོད་བྱུང། དཔེར་ན་བླ་མ་ཁོང་ས་ཐག་རིང་པོ་ག་བ་ལ་ཡོད་པ་དང། ང་ཚོས་མཇལ་ཐུབ་མིན། པ་ལགས་དང་ཨ་མ་ལགས་གཉིས་པོས་༸རྒྱལ་བ་ཡིད་བཞིན་ནོར་བུ་མཇལ་མྱོང་ཡོད་མེད་སོགས་འདྲི་འདོད་ཧ་ཅང་བྱུང་ཡང་གལ་ཏེ་ངས་ད་དུང་སྐད་ཆ་མུ་མཐུད་དྲིས་ན་ཨ་མ་ངུ་གི་རེད་བསམ་ནས་དྲི་མཚམས་བཞག་པ་ཡིན། དེ་ནས་བཟུང་སྐུ་དཔར་དེས་ངའི་སེམས་ཀྱི་ས་བོན་ངོས་སུ་ཟུབ་མེད་ཀྱི་དད་པ་ཞིག་ཀྱང་བཏབ། ད་ཆ་མི་ཡུལ་དུ་གྱར་ནས་དྲི་བ་དེ་དག་གི་ལན་ཐ་དག་རྙེད་བྱུང་ལ་སྐབས་དེ་དུས་ཨ་མ་ལགས་ཀྱི་སེམས་ཚོར་ཡང་རྟོགས་ཐུབ་བྱུང།


text:
ཚེས་15ཉིན་གྱི་ཕྱི་དྲོ། རང་སྐྱོང་ལྗོངས་ཀྱིས་ཀྲུང་དབྱང་འཐབ་ཕྱོགས་གཅིག་གྱུར་ལས་དོན་འགོ་ཁྲིད་ཚོགས་ཆུང་གི་བརྟག་ཞིབ་ཞིབ་བཤེར་ཚོགས་ཆུང་བཞི་པར་རང་ལྗོངས་ཀྱི་འཕེལ་རྒྱས་དང་བརྟན་ལྷིང་ལས་དོན་དང་བོད་ཀྱི་ཆོས་ལུགས་ལས་དོན་སྐོར་གྱི་ཀྲུང་དབྱང་གི་ཐབས་ཇུས་བཀོད་སྒྲིག་གལ་ཆེན་ལག་བསྟར་དོན་འཁྱོལ་བྱེད་ཚུལ་སྙན་སེང་ཞུས་པ་རེད།
ཀྲུང་དབྱང་གི་བོད་ཀྱི་ལས་དོན་མཐུན་སྦྱོར་འགོ་ཁྲིད་ཚོགས་ཆུང་གཞུང་དོན་ཁང་གི་ཀྲུའུ་རེན་གཞོན་པ་སྲི་ཐར་སྙན་སེང་ཚོགས་འདུར་ཞུགས་པ་དང་འབྲེལ་གསུང་བཤད་ཀྱང་གནང་བ་རེད། ལྗོངས་ཏང་ཨུད་ཀྱི་རྒྱུན་ལས་ཧྲུའུ་ཅི་གཞོན་པ་དང་། ལྗོངས་སྲིད་གྲོས་ཏང་ཙུའི་ཧྲུའུ་ཅི། ལྗོངས་ཏང་ཨུད་འཐབ་ཕྱོགས་གཅིག་གྱུར་ལས་དོན་འགོ་ཁྲིད་ཚོགས་ཆུང་གི་ཙུའུ་ཀྲང་། ལྗོངས་ཆོས་ལུགས་ལས་དོན་འགོ་ཁྲིད་ཚོགས་ཆུང་གི་ཙུའུ་ཀྲང་བཅས་ཡིན་པའི་ཏིང་ཡེ་ཤན་གྱིས་སྙན་སེང་ཞུས་པ་རེད།
ལྗོངས་ཏང་ཨུད་ཀྱི་རྒྱུན་ཨུ་དང་། ལྗོངས་སྲིད་གྲོས་ཏང་ཙུའི་ཧྲུའུ་ཅི་གཞོན་པ་དང་ཀྲུའུ་ཞི་གཞོན་པ། ལྗོངས་ཏང་ཨུད་འཐབ་ཕྱོགས་གཅིག་གྱུར་པུའི་པུའུ་ཀྲང་བཅས་ཡིན་པའི་བསྟན་ཁོས་གཙོ་སྐྱོང་གནང་བ་དང་། ལྗོངས་ཏང་ཨུད་ཀྱི་རྒྱུན་ཨུ་དྲིལ་བསྒྲགས་པུའི་པུའུ་ཀྲང་སྤེན་པ་བཀྲ་ཤིས་དང་། ལྗོངས་ཏང་ཨུད་ཀྱི་རྒྱུན་ཨུ་ལྷ་ས་གྲོང་ཨུད་ཀྱི་ཧྲུའུ་ཅི་པད་མ་དབང་འདུས་ཕེབས་པ་རེད།
སྲི་ཐར་གྱིས་བོད་རང་སྐྱོང་ལྗོངས་ཀྱི་འཕེལ་རྒྱས་དང་བརྟན་ལྷིང་ལས་དོན་དང་ཆོས་ལུགས་ལས་དོན་སྐོར་གྱི་ཀྲུང་དབྱང་གི་ཐབས་ཇུས་དང་བཀོད་སྒྲིག་གལ་ཆེན་ལག་བསྟར་དོན་འཁྱོལ་བྱེད་ཚུལ་ལ་ཁས་ལེན་གང་ལེགས་གནང་བ་དང་། ལྗོངས་ཏང་ཨུད་ཀྱིས་ཚད་མཐོའི་མཐོང་ཆེན་གནང་བ་དང་། བྱེད་ཐབས་ནུས་ལྡན་བཏོན་པ། གྲུབ་འབྲས་མངོན་གསལ་དོད་པ། ཉམས་མྱོང་རྩ་ཆེན་བཅས་ཡོད་པའི་ངོས་འཛིན་གནང་བ་རེད།
སྲི་ཐར་གྱིས་བོད་རང་སྐྱོང་ལྗོངས་ཀྱིས་ཆོས་ལུགས་ལས་དོན་དེ་ཏང་དང་རྒྱལ་ཁབ་ལས་དོན་སྤྱི་ཡོངས་ཁྲོད་ཀྱི་དམིགས་བསལ་གལ་ཆེན་རང་བཞིན་ངོས་འཛིན་གང་ལེགས་བྱེད་པ་དང་། རྟག་ཏུ་སེམས་ཁྲལ་གྱི་འདུ་ཤེས་འཆང་བ་དང་རྟག་ཏུ་རང་ཟོན་བྱེད་པའི་བསམ་པ་བཅངས་ནས་ཆོས་ལུགས་ལས་དོན་གྱི་ཆུ་ཚད་ཟམ་མི་ཆད་པར་མཐོ་རུ་གཏོང་བ་དང་། ཆོས་ལུགས་ལས་དོན་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་དགོངས་པ་གསར་པ་དང་། ལྟ་བ་གསར་པ། བླང་བྱ་གསར་པ་བཅས་རབ་དང་རིམ་པ་སློབ་སྦྱོང་དང་གོ་བ་གཏིང་ཟབ་ལོན་པ་བཅས་བྱས་ནས་དེ་བས་ཧུར་བརྩོན་དང་རང་འགུལ་གྱི་སྒོ་ནས་དུས་བབ་གསར་པའི་འོག་གི་ཆོས་ལུགས་ལས་དོན་ཡག་པོ་སྒྲུབ་པ། བོད་ཀྱི་ཆོས་ལུགས་གནད་དོན་གྱི་ཁྱད་ཆོས་དང་ཆོས་ཉིད་སྟངས་འཛིན་ཡག་པོ་བྱས་ནས་ཆོས་ལུགས་ཀྱི་དགེ་མཚན་ལྡན་པའི་ནུས་པ་ཚད་མཐོ་ཤོས་ཀྱི་སྒོ་ནས་འདོན་སྤེལ་བྱེད་པ། ཆོས་ལུགས་ལས་ཀའི་སྒྲིག་སྲོལ་ལམ་སྲོལ་རྒྱུན་ཆད་མེད་པར་འཐུས་སྒོ་ཚང་དུ་བཏང་ནས་སྡེ་ཚན་ཁག་ལ་མཐུན་སྦྱོར་གཞོགས་འདེགས་བྱེད་པ་དང་། རང་འགན་གཙང་སྒྲུབ་བྱེད་པ། འཁུར་མཉམ་ལེན་དང་དོན་སྤྱི་སྒྲུབ་བྱེད་པ་བཅས་ཀྱི་ལས་ཀའི་རྣམ་པ་ཞིག་ཆགས་པ་བྱས་ནས་ཆོས་ལུགས་ལས་ཀའི་དངོས་ཕན་ཟམ་མི་ཆད་པར་ཆེ་རུ་གཏོང་བ་བཅས་བྱེད་དགོས་པའི་ནན་བཤད་གནང་བ་རེད།
སྙན་སེང་ཚོགས་འདུའི་ཐོག་ཏིང་ཡེ་ཤན་གྱིས་རང་སྐྱོང་ལྗོངས་ཏང་ཨུད་དང་སྲིད་གཞུང་གི་ཚབ་ཞུས་ནས་སྲི་ཐར་དང་བཅས་པ་བོད་དུ་ལས་དོན་ལ་བརྟག་ཞིབ་དང། ཞིབ་བཤེར། མཛུབ་ཁྲིད་བཅས་གནང་བར་སྤྲོ་སེམས་འཁོལ་བའི་དགའ་བསུ་དང་སྙིང་དབུས་ནས་ཐུགས་རྗེ་ཆེ་ཞུས་པ་རེད། ཁོང་གིས་ཏང་གི་ཚོགས་ཆེན་བཅོ་བརྒྱད་པ་འཚོགས་པ་ནས་བཟུང་། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག་རང་སྐྱོང་ལྗོངས་ཏང་ཨུད་ཀྱིས་ལྗོངས་ཡོངས་ཀྱི་མི་རིགས་ཁག་གི་ལས་བྱེད་པ་དང་མང་ཚོགས་ལ་མཐུན་སྒྲིལ་དང་སྣེ་ཁྲིད་དེ་ཀྲུང་དབྱང་གི་ཚོགས་འདུ་གལ་ཆེན་རབ་དང་རིམ་པའི་དགོངས་དོན་སློབ་སྦྱོང་དང་ལག་བསྟར་དོན་འཁྱོལ་གཏིང་ཟབ་བྱེད་པ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་དང་རྒྱལ་སྲིད་སྐྱོང་ལུགས་སྐོར་གྱི་འདུ་ཤེས་གསར་པ་། དགོངས་པ་གསར་པ། འཐབ་ཇུས་གསར་པ་བཅས་དང་ལྷག་པར་དུ“རྒྱལ་ཁབ་སྐྱོང་བར་ངེས་པར་དུ་མཐའ་མཚམས་སྐྱོང་དགོས་པ་དང་མཐའ་མཚམས་སྐྱོང་བར་སྔོན་ལ་བོད་བརྟན་ལྷིང་ཡོང་བ་བྱེད་པའི”འཐབ་ཇུས་དགོངས་པ་གལ་ཆེན་དང“མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱེད་པའི”མཛུབ་སྟོན་གལ་ཆེན་ལག་བསྟར་དོན་འཁྱོལ་བྱས་ནས་ཁྲིམས་ལྟར་བོད་སྐྱོང་བ་དང་། དམངས་ཕྱུག་བོད་དར། ཡུན་རིང་བོད་སྐྲུན། མི་སེམས་གཅིག་སྒྲིལ། རྨང་གཞི་བརྟན་གཏོང་བཅས་ཀྱི་རྩ་དོན་གལ་ཆེན་དོན་འཁྱོལ་བྱེད་པ་དང་། བློ་བརྟན་འགྱུར་མེད་ངང་བརྟན་ལྷིང་སྲུང་སྐྱོང་དང་། འཕེལ་རྒྱས་ལ་སྐུལ་འདེད། དམངས་འཚོ་འགན་ལེན་དང་ལེགས་གཏོང་། མཛེས་སྡུག་ལྡན་པའི་བོད་ལྗོངས་འཛུགས་སྐྲུན་ལ་ཤུགས་སྣོན་རྒྱག་པ། ཕྱོགས་ཡོངས་ནས་ཏང་ནན་པོས་སྐྱོང་བ་བཅས་བྱས་ནས་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་སྐུལ་འདེད་ནུས་ལྡན་བཏང་ཡོད་ཅེས་གསུངས་པ་རེད།
ཏིང་ཡེ་ཤན་གྱིས་རང་སྐྱོང་ལྗོངས་ཏང་ཨུད་ཀྱིས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་ལ་ལྷག་བསམ་རྣམ་དག་མཐའ་གཅིག་ཏུ་བྱེད་པ་དང་། ཆོས་ལུགས་ལས་དོན་སྐོར་གྱི་ཀྲུང་དབྱང་གི་ཐབས་ཇུས་བཀོད་སྒྲིག་ལག་བསྟར་དོན་འཁྱོལ་ཏན་ཏིག་བྱས་ནས་དུས་བབ་གསར་པའི་འོག་གི་ཆོས་ལུགས་ལས་དོན་བརྟན་པོ་དང་ཡག་པོ་སྒྲུབ་པ་དང་། ཏང་གི་ཆོས་ལུགས་ལས་ཀའི་གཞི་རྩའི་མཛད་ཕྱོགས་ལག་བསྟར་མཐའ་གཅིག་ཏུ་བྱེད་པ། ཁྲིམས་ལྟར་ཆོས་ལུགས་ལས་དོན་དོ་དམ་བྱ་རྒྱུ་མཐའ་འཁྱོངས་བྱེད་པ། དགོན་སྡེ་དོ་དམ་ལ་ཤུགས་སྣོན་དང་གསར་གཏོད་བྱ་རྒྱུ་མཐའ་འཁྱོངས་བྱེད་པ་བཅས་བྱས་ནས་ཆོས་ལུགས་ཁྱབ་ཁོངས་ཀྱི་མངོན་གསལ་དོད་པའི་གནད་དོན་བཅོས་སྒྲིག་ནུས་ལྡན་བྱེད་པ་དང་། སེམས་ནུས་གཅིག་སྒྲིལ་ལ་ཤུགས་སྣོན་བརྒྱབ་ནས་ཆོས་ལུགས་ལས་རིགས་ཀྱི་རང་ངོས་འཛུགས་སྐྱོང་ལ་ཤུགས་སྣོན་རྒྱག་རྒྱུར་རྒྱབ་སྐྱོར་བྱེད་པ་དང་། ཏང་གི་ཆོས་ལུགས་ལས་དོན་གྱི་འགོ་ཁྲིད་ལ་ཤུགས་སྣོན་བརྒྱབ་ནས་ཆོས་ལུགས་འཆམ་མཐུན་དང་། བསྟན་དོན་ལམ་ལྷོངས། དགོན་སྡེ་ཞི་མཐུན་བཅས་ཡོང་བར་སྐུལ་འདེད་ནུས་ལྡན་བཏང་ཡོད་ཅེས་བསྟན་གནང་བ་རེད།
ཏིང་ཡེ་ཤན་གྱིས་མིག་སྔ་དང་སླད་ཕྱིན་དུས་སྐབས་ཤིག་རིང་། རང་ལྗོངས་ཀྱི་ཆོས་ལུགས་ལས་དོན་ལ་འཕྲད་པའི་དུས་བབ་དེ་བས་རྙོག་འཛིང་ཆེ་བ་དང་དེ་བས་ཛ་དྲག་པ་དང་། ལས་འགན་དེ་བས་ལྕི་བ་དང་དེ་བས་དཀའ་ཚེགས་ཆེ་བ་ཡོད། ང་ཚོས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཐའ་སྐྱོང་བོད་བརྟན་གྱི་འཐབ་ཇུས་དགོངས་པ་གལ་ཆེན་ལག་བསྟར་དོན་འཁྱོལ་བྱེད་པ་དང་། ཧྲུའུ་ཅི་ཝུའུ་དབྱིང་ཅེས་པན་ཀྲང་གནང་བའི་ལྗོངས་ཏང་ཨུད་ཀྱི་འགྱུར་མེད་སྟོབས་ལྡན་གྱི་འགོ་ཁྲིད་འོག་ཏང་གི་ཆོས་ལུགས་ལས་དོན་གྱི་མཛད་ཕྱོགས་མཐའ་འཁྱོངས་བྱེད་པ་དང་། འགན་ནུས་སྔར་བས་ཆེ་རུ་གཏོང་བ་དང་ལམ་སྲོལ་འཐུས་སྒོ་ཚང་དུ་གཏོང་བ། བྱེད་ཐབས་ཞིབ་ཕྲ་བཟོ་བ་དང་འགན་འཁྲི་དོན་འཁྱོལ་བྱས་ནས་ལྗོངས་ཡོངས་ཀྱི་སྤྱི་ཚོགས་སྤྱི་ཡོངས་རྒྱུན་མཐུད་བརྟན་ལྷིང་དང་། ཡུན་རིང་བརྟན་ལྷིང་། ཕྱོགས་ཡོངས་ནས་བརྟན་ལྷིང་བཅས་ཡོང་བའི་འགན་ལེན་བྱས་ཏེ་བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་དང་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱེད་པར་སྐུལ་འདེད་གཏོང་ཆེད་གཡས་གཞོགས་གཡོན་འདེགས་བྱས་ཏེ་གཟེངས་སུ་ཐོན་པའི་གྲུབ་འབྲས་ཐོག་ནས་ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་འཚོག་རྒྱུར་བསུ་བ་ཞུ་དགོས་ཞེས་བསྟན་གནང་བ་རེད།


text:
ཉེ་ཆར་ཁ་པར་ནང་མཉེན་ཆས་བེད་སྤྱོད་བྱེད་ཚད་ཀྱི་ཞིབ་འཇུག་རྩོམ་ཡིག་གཅིག་ནང་འཁོད་དོན། "མི་ཕལ་ཆེ་བས་སོ་སོའི་ཁ་པར་ནང་མཉེན་ཆས་བེད་སྤྱོད་ཆེ་བ་རེ་གཉིས་མ་གཏོགས་དེ་མིན་གྱི་མཉེན་ཆས་གསར་པ་བཅུག་ཡོད་པ་རྣམས་ཉིན་གྲངས་ཁ་ཤས་གཏོགས་བེད་སྤྱད་རྩ་བ་ནས་མ་གཏོང་བར་དེ་མུར་འཇོག་གི་ཡོད་"ཟེར་འཁོད་འདུག །དེ་ནི་བདེན་པ་ཞིག་ཏུ་སྣང་གང་ལྟར་ང་ཚོ་ཚང་མས་མཉེན་ཆས་དང་རྩེད་མོ་འདྲ་མིན་མང་པོ་ཞིག་སོ་སོའི་ཁ་པར་ནང་སྒྲིག་འཇུག་དང་བེད་སྤྱོད་བྱེད་ཀྱི་ཡོད། ངས་ཀྱང་སོ་སོའི་དྲ་ཚིགས་སུ་དུས་ནས་དུས་སུ་མཉེན་ཆས་ཚོད་ལྟ་བྱས་རྗེས་དེ་བཟང་བ་དང་དེ་ལེགས་པའི་ཚུལ་བཤད་དེ་ཕབ་ལེན་དུ་འཇོག་ཡོད་པ་ཡང་གྲངས་ལས་འདས།
དེ་རིང་གུས་པས་ཁ་པར་ནང་མཉེན་ཆས་སྒྲིག་འཇུག་སྐབས་དང་གསར་བརྗེ་(update)བྱེད་པའི་སྐབས་ངེས་པར་དུ་འཕྲད་སྲིད་པའི་དཀའ་ངལ་ཞིག་ལ་ཁྱེད་ནས་ཇི་ལྟར་སེལ་ཐུབ་མིན་གྱི་ཐབས་ཇུས་ཤིག་སྟོན་འདོད་བྱུང་། དཀའ་ངལ་དེ་ནི་ཁ་པར་ནང་མཉེན་ཆས་སྒྲིག་འཇུག་བྱེད་སྐབས་ "Insufficient Storage" ཟེར་བའི་བརྡ་ཞིག་ཡོང་ནས་མཉེན་ཆས་སྒྲིག་འཇུག་དང་གསར་བརྗེ་གང་ཡང་བྱེད་མ་ཐུབ་པར་ལྷག་ནས་སྡོད་དགོས་པ་དེ་ཡིན།
གནད་དོན་དེ་བྱུང་དོན་གཙོ་བོ་ནི། ཁ་པར་ནང་མཉེན་ཆས་མང་པོ་བཅུག་པའི་དབང་གིས་མཉེན་ཆས་གསར་པ་བཅུག་སའི་ས་ཆ་མེད་པའམ་ས་ཆ་མ་འདེངས་བས་རེད། དེ་མིན་ཡང་མཉེན་ཆས་མང་པོ་མེད་ཀྱང་རྒྱུན་པར་བེད་སྤྱོད་བྱེད་བཞིན་པའི་མཉེན་ཆས་དེ་ཚོས་རྒྱབ་ལྗོངས་སུ་གད་སྙིགས་(Cookies, history, data)བསགས་པའི་རྐྱེན་གྱི་རེད།
གནད་དོན་དེ་སེལ་ཆེད་བེད་སྤྱོད་མེད་པའི་མཉེན་ཆས་རྣམས་རྩ་གསུབ་(uninstall)བྱེད་དགོས། ཡང་ན། མཉེན་ཆས་སོ་སོའི་ནང་གི་གད་སྙིགས་བསགས་ཡོད་པ་དེ་དག་གཙང་སེལ་བྱེད་དགོས་པ་དེ་ཡིན།
ཁ་པར་གྱི་སྒྲིག་རིམ་སྡེ་ཚན་(setting)སྡེ་ཚན་ནང་མཉེན་ཆས་དོ་དམ་བྱེད་ས་Application ཡང་ན་ App ཟེར་སའི་ནང་མཉེན་ཆས་སོ་སོས་ས་ཆ་(MB)ཇི་ཙམ་བཟུང་ཡོད་མེད་ལྟ་དགོས། དེ་དག་ལས་ས་ཆ་མང་བ་བཟུང་མཁན་གྱི་མཉེན་ཆས་དེར་གནོན་ནས་ Clear Cache དང་ Clear Data ལ་གནོན་ནས་མཉེན་སོ་སོས་ཉར་ཚགས་བྱེད་པའི་ཡིག་རྙིང་དང་དྲ་མྱུལ་གྱི་བཤུལ་རྣམས་གསུབ་དགོས། དེ་དག་གསུབ་ནས་ཁ་པར་ནང་ངོས་ས་ཆ་སྟོང་པ་ཆགས་ཐུབ་པ་དང། དེ་རྗེས་མཉེན་ཆས་གསར་པ་སྒྲིག་འཇུག་བྱེད་ཐུབ།
གཤམ་ལ་ཤེས་བདེ་བའི་ཆེད་བརྙན་ཟློས་ནང་གཟིགས་པར་འཚལ།


text:
འབར་མའི་དམངས་གཙོ་ཚོགས་པའི་ཁྲིམས་ལུགས་སློབ་སྟོན་པ་སྐུ་ཞབས་ཀཱོ་ནེ་ལགས་ཆོས་ལུགས་རྩོད་རྙོག་གི་གནད་དོན་ཆེད་ཕྱིན་ཏེ་ཕྱིར་ལོག་པའི་ལམ་བར་དུ་མི་ཞིག་གིས་མེ་མདའ་བརྒྱབ་ནས་བསད་ཡོད་འདུག
ཟླ་འདིའི་ཚེས་ ༢༩ ཉིན་འབར་མ་རྒྱལ་ཡོངས་དམངས་གཙོ་ཚོགས་པའི་ཁྲིམས་ལུགས་སློབ་སྟོན་པ་དང་ཁྲིམས་རྩོད་པ་སྐུ་ཞབས་ཀཱོ་ནེ་(Ko Ni )ལགས་སུ། འབར་མའི་གྲོང་ཁྱེར་ཡོང་གཱོང་(Yangon )གནམ་ཐང་དུ་མི་ཞིག་གིས་མེ་མདའ་བརྒྱབ་སྟེ་བསད་ཡོད་འདུག
ཀཱོ་ནེ་རཱཀ་ཧི་ནཱི་མངའ་སྡེའི་(Rakhine state)ནང་གི་ཆོས་ལུགས་རྙོག་དྲའི་གནད་དོན་ཞིག་གི་ཆེད་དུ་ཕེབས་ཏེ་ཕྱིར་ལོག་བཞིན་ཡོད་འདུག སྐབས་དེར་ཁོའི་ལག་པར་ལོ་གསུམ་ཅན་གྱི་རང་གི་ཚ་བོ་བཟུང་ཡོད་འདུག ལྐོག་གསོད་པ་དེ་ཁོའི་རྗེས་སུ་དེད་ཡོང་ནས་ཁོའི་མགོ་ལ་མེ་མདའ་བརྒྱབ་ཡོད་ཅིང་། དེ་མ་ཐག་ཁོ་ས་ལ་འགྱེལ་ཡོད་འདུག་ཀྱང་ཁོའི་ལག་པར་བཟུང་བའི་ཚ་བུ་ལ་གནོད་སྐྱོན་གང་ཡང་བྱས་མི་འདུག
ད་ལྟ་ཁོང་ལ་མེ་མདའ་རྒྱག་མཁན་གྱི་ཉེས་ཅན་དེ་འཛིན་བཟུང་བྱས་ཡོད་ཅིང་། ཉེན་རྟོག་པས་བརྗོད་པ་ལྟར་ན། ཉེན་ཅན་དེའི་མིང་ལ་ཅེས་ལེན་(Kyi Lin)ཟེར་ཞིང་ད་ལྟ་རང་ལོ་ ༥༣ ཡིན་འདུག འབར་མའི་ནང་སྲིད་དོན་འོག་མི་བསད་པ་ཧ་ཅང་ཉུང་ཞིང་། ད་ལྟ་ཁོང་གི་གྲོངས་རྐྱེན་དེ་ཡང་ཆོས་ལུགས་ཀྱི་གནད་དོན་ཡིན་པར་དོགས་པ་བྱེད་ཀྱིན་ཡོད་ཀྱང་ད་དུང་གསལ་ཁ་བྱུང་མི་འདུག
ཀཱོ་ནེ་ནི་འབར་མའི་རྩ་ཁྲིམས་ལ་བརྩི་བཀུར་ཞུ་མཁན་གྱི་ཁྲིམས་རྩོད་པ་ཞིག་ཡིན་པ་དང་། ལྕམ་ཨཱང་སེན་སོའུ་ཀེ་ཡི་ཁྲིམས་ལུགས་སློབ་སྟོན་པའང་ཡིན་འདུག ཁོས་ནམ་རྒྱུན་འབར་མའི་ཁ་ཆེའི་གྲངས་ཉུང་མི་རིགས་ཀྱི་བདེ་འཇགས་དང་ཐོབ་ཐང་སྐོར་ལ་སྐད་ཆ་ཤོད་བཞིན་ཡོད་པ་དང་། དེ་སྔོན་འབར་མའི་དམག་གཞུང་གི་སྒེར་སྤྱོད་ལའང་མཐའ་གཅིག་ཏུ་ངོ་རྒོལ་འཐབ་རྩོད་བྱས་མྱོང་ཡོད་འདུག
མེ་མདའ་བརྒྱབ་སྟེ་ཆུ་ཚོད་ ༢༤ ཏག་ཏག་ཟིན་མཚམས་ཁོང་འདས་གྲོངས་སུ་ཕྱིན་ཡོད་པ་དང་། མི་ཚོགས་ཧ་ཅང་ཕོན་ཆེན་པོས་ཁོང་གི་ཕུང་བོ་དུར་འཇུག་ཕེབས་སྐྱེལ་བྱས་ཡོད་ཅིང་། ཁ་ཆེ་གཙོ་བོར་གྱུར་བའི་ནང་པ་དང་ཡེ་ཤུ་པ་སོགས་ཆོས་ལུགས་འདྲ་མིན་གྱི་མི་སྣ་འཛོམས་ཏེ་གདུང་སེམས་མཉམ་སྐྱེད་དང་མྱ་ངན་ཞུས་ཡོད་འདུག
འབར་མ་རྒྱལ་ཡོངས་དམངས་གཙོ་ཚོགས་པས། ཀཱོ་ནེ་ནི་ནང་པའི་རྒྱལ་ཁབ་འདིའི་གལ་འགངས་ཆེ་བའི་མི་སྣ་ཞིག་དང་། “སུས་ཀྱང་ཚབ་མཚོན་མི་ཐུབ་པ་ཞིག་ཡིན་” ཞེས་བརྗོད་འདུག ཡིན་ན་ཡང་ལྕམ་ཨཱ་སེན་སོའུ་ཀེ་ཡིས་ད་སྔ་དེའི་སྐོར་ལ་སྐད་ཆ་གང་ཡང་བཤད་མི་འདུག
རྒྱལ་ཡོངས་དམངས་གཙོ་ཚོགས་པས་གསལ་བསྒྲགས་ཤིག་སྤེལ་ཏེ་ “ང་ཚོས་ཀཱོ་ནེ་ལྐོག་གསོད་དོན་རྐྱེན་དེ་ནི། འཇིགས་སྐུལ་དྲག་སྤྱོད་པས་མང་གཙོ་ཚོགས་པའི་ཉེན་རྟོག་པ་ཚོར་རྒོལ་བའི་བྱ་སྤྱོད་ཅིག་ལ་ངོས་འཛིན་བྱེད་ཀྱི་ཡོད།” ཅེས་བརྗོད་ཡོད་འདུག དེ་བཞིན། དམངས་གཙོ་ཚོགས་པའི་དབུ་ཁྲིད་རྒན་པ་ཊེན་ཨོ་(Tin Oo)ཡིས་ཀྱང་། “ ཀཱོ་ནེ་ལྐོག་གསོད་དོན་རྐྱེན་དེ་ནི། རྒྱལ་ཁབ་ཀྱི་གྱོང་གུད་ཆེན་པོ་ཞིག་དང་། ང་ཚོ་དང་ང་ཚོའི་ཚོགས་པའི་གྱོང་གུད་རེད།” ཅེས་བརྗོད་ཡོད་འདུག
རྒྱལ་སྤྱིའི་ཉེས་ཡངས་ཚོགས་པས་ “ལྐོག་གསོད་དོན་རྐྱེན་གང་འདྲ་ཡིན་ཡང་དེར་གནད་འགག་ཅིག་ཡོད། དེར་ཞིབ་འཇུག་རང་བཞིན་གྱིས་ཐག་གཅོད་བྱས་ན། མི་ཞིག་གསོད་དགོས་པའི་གནད་དོན་དེར་འགྲོ་བ་མིའི་ཐོབ་ཐང་འཐབ་རྩོད་ཀྱི་ངོས་ནས་འགྲེལ་བཤད་བརྒྱབ་ན་རེ་ཐག་ཆད་རྒྱུ་མེད་པའི་འཐབ་རྩོད་པ་ཟེར་བ་རེད།” ཞེས་བརྗོད་ཡོད་འདུག
འབར་མའི་ནང་གི་ཨ་རིའི་གཞུང་ཚབ་པ་སི་ཁོ་ཊི་མཱར་ཁུལ་ (Scot Marcie)གྱིས་ “ང་ལ་བཤད་རྒྱུ་གཅིག་རང་ཡོད་པ་དེ་ནི། ང་ཚོ་ཚང་མ་དངོས་ནས་ཧང་སང་དགོས་པ་དང་། སེམས་སྐྱོ་དགོས་པ་ཞིག་ཆགས་སོང་། ཀཱོ་ནེ་ཡིས་རང་གི་རྒྱལ་ཁབ་དང་དམངས་གཙོའི་ཆེད་དུ་དཀའ་ལས་དང་། ཞབས་འདེགས་མང་པོ་ཞིག་བསྒྲུབས་པ་ཤེས་ཀྱི་ཡོད།” ཅེས་བརྗོད་འདུག
འབར་མའི་ནང་ཆོས་ལུགས་རྩོད་ཉོག་རྒྱུན་པར་འབྱུང་བཞིན་ཡོད་པ་དང་། ད་ལྟ་ལྕམ་ཨང་སེན་སོའུ་ཀེ་ཡི་སློབ་སྟོན་འོག་འཛིན་སྐྱོང་བྱེད་བཞིན་པའི་འབར་མའི་གཞུང་གིས་མི་རིགས་དང་ཆོས་ལུགས་རྩོད་ཉོག་དྲང་བདེན་ཡོང་གི་མེད་པའི་བསམ་ཚུལ་ཤུགས་ཆེ་རུ་འགྲོ་བཞིན་ཡོད་པ་མ་ཟད། ནང་པ་དང་ཁ་ཆེ་བར་མི་གསོད་དོན་རྐྱེན་ཡང་ཡང་འབྱུང་གི་ཡོད་འདུག འབར་མའི་ནང་ཁ་ཆེ་ཆོས་ལུགས་པ་ནི་གྲངས་ཉུང་མི་རིགས་ཆགས་ཡོད་འདུག
སངས་རྒྱས་དཀོན་མཆོག


text:
ཐབས་ཀྱིས་ཁྱིམ་ཚང་བསྐྱངས་།
སྔོན་གྲོང་གསེབ་ཞིག་ཏུ། ཁྱིམ་ཚང་ཞིག་ཡོད། ཁྱིམ་དེ་ན་སྐྱེས་པ་ཞིག་དང་བྱིས་པ་ལོ་གཅིག་སོན་ིཔ་ཞིག་ཡོད། བྱིས་པ་དེ་བཙས་ནས་ཉིན་འགའ་ལས་མ་སོང་བར་བྱིས་པའི་ཨ་མ་དེ་ཚེ་ལས་འདས།
དེ་ནས་སྐྱེས་པ་དེས་བུད་མེད་གཞན་ཞིག་ཆུང་མར་བླངས། བུད་མེད་དེ་ལ་བུ་གཉིས་བཙས། བུད་མེད་དེས་བུ་གསུམ་པོ་འདྲ་མཉམ་དུ་བསྐྱངས་ཏེ་གསོ་སྐྱོང་ཡག་པོ་བྱས་པ་དང་། རྒྱུན་ཏུ་བྱིས་པ་ཚོར་མཐུན་སྒྲིལ་ཡག་པོ་བྱེད་དགོས་པའི་གནས་ལུགས་མང་པོ་གསུངས།
དེ་ནས་བྱིས་པ་གསུམ་པོ་ཡར་ལག་ཆགས་ཏེ། ལས་ལ་བརྩོན་ཞིང་སྤྱོད་པ་བཟང་པོ་ཅན་གྱི་སྐྱེ་བོ་དར་མ་ཤ་སྟག་ཏུ་གྱུར་བ་དང་། ཁྱིམ་ཚང་དེ་ཡང་དྲོད་སྐྱིད་ལྡན་པའི་ཁྱིམ་ཚང་ཞིག་ཡིན་པས་དུས་སུ་སྟབས་མ་ལེགས་པར། བྱིས་པ་རྣམས་ཀྱི་ཨ་ཕ་གློ་བུར་དུ་ནད་ཀྱིས་མནར་ཏེ་ཚེ་ལས་འདས་བ་དང་། དེ་ནས་ཁྱིམ་ཚང་གི་འགན་ཚང་མ་བུ་ཆེ་བས་ཁུར་ཏེ། བཟའ་མི་བཞི་བོའི་འཚོ་བ་ཉི་མ་རེ་རེ་བཞིན་མུ་མཐུད་དུ་ཇེ་བཟང་ནས་ཇེ་ལེགས་སུ་ཕྱིན།
སྐབས་དེར་ཁྱིམ་མཚེས་རྣམས་ཕྲག་དོག་སྐྱེས་ཏེ། སྤུན་ཆུང་བ་གཉིས་ཀྱི་རྣ་བས་ཐོས་ས་ཞིག་ཏུ། ཕན་ཚུན་ལ་ཁ་བརྡ་བྱེད་ཁུལ་གྱིས་བུ་ཆེ་བ་དེ་མ་འོངས་པར་ཁྱིམ་མཚེས་ཚང་གི་ཁྱིམ་བདག་ཏུ་འགྱུར་ངེས་རེད་ཅེས། སྤུན་ཆུང་བ་གཉིས་ལ་སྙིང་རྗེ་ཁུལ་བྱས། སྤུན་ཆུང་བ་གཉིས་ཀྱིས་སྐད་ཆ་དེ་ཐོས་ནས་བློ་མ་བདེ་བར་། ཨ་མའི་མདུན་དུ་སོང་སྟེ། ཨ་མ་ལ། སྤུན་ཆེ་བ་ཁྱོད་ཀྱི་བུ་ངོ་མ་མིན་ནའང་། ཁོ་བོར་འདི་འདྲའི་བརྩེ་བ་སྤྲོད་དོན་ཅི་ཡིན་ཞེས་དྲིས། ཨ་མ་ན་རེ།ཁྱེད་ཚོའི་ཨ་མ་མི་གཅིག་ནའང་། ཨ་ཕ་གཅིག་པ་རེད། ངས་ཁྱེད་ཚོ་འདྲ་མཉམ་དུ་མ་བསྐྱངས་ན་ཇི་ལྟར་འགྲིག་ཅེས་ལན་བཏབ། དེ་ནས་སྤུན་ཆུང་བ་གཉིས་ཀྱིས། ཁྱིམ་མཚེས་ཚོས་མ་འོངས་པར་ཁྱིམ་ཚང་འདིའི་བདག་པོ་ཕུ་བོ་འགྱུར་ངེས་རེད་ཅེས་གླེང་གིན་འདུག དེ་བས་ང་ཚོ་གསུམ་པོ་ལྷན་ཏུ་གནས་ཐབས་རྩ་བ་ནས་མི་འདུག་ཅེས་བཤད།
དེ་ནས་བུད་མེད་དེའི་སེམས་ལ་ཐབས་ཤེས་ཤིག་ངེས་པར་བྱ་དགོས་བསམ་སྟེ། སྤུན་ཆུང་བ་གཉིས་ལ། ཁྱེད་གཉིས་སེམས་བདེ་མོ་བྱོས། ངས་ཁྱེད་གཉིས་ལ་ཁྱིམ་ཚང་འདིའི་རྒྱུ་ནོར་ལོངས་སྤྱོད་ཚང་མ་དབང་ཐུབ་པ་ཞིག་བྱ་ངེས་ཡིན་ཞེས་བཤད།
ནུབ་མོ་དེར། སྤུན་གསུམ་པོ་གཉིད་ལ་ཡུར་ནས་ཡོད་དུས། ཨ་མ་ཉལ་སའི་སྟེང་བཙོག་པུར་ལངས་ཏེ། སྦྲུལ་སླེབས་བྱུང་། སྦྲུལ་སླེབས་བྱུང་ཅེས་སྐད་ཅོར་བརྒྱབ། སྐབས་དེར། བུ་ཆེ་བ་སྔོན་ལ་ཨ་མའི་ཉལ་ཁང་དུ་སླེབས་ཏེ། ཨ་མ། ཨ་མ། སྦྲུལ་གང་དུ་འདུག སྦྲུལ་གང་དུ་འདུག་ཅེས་དྲིས། ཨ་མས་མཛུབ་མོ་བུའི་ཁ་ལ་གཏད་དེ།སྦྲུལ་ཁྱོད་ཀྱི་ཁ་ནང་ལ་འཛུལ་འགྲོ་གིན་འདུག་ཅེས་སྐད་ཅོར་བརྒྱབ་པ་དང་། དེ་ནས་ཡང་། ད་ཁྱོན་ནས་འགྲིག་མ་སོང་། སྦྲུལ་ཁྱོད་ཀྱི་ཁ་ནང་དུ་འཛུལ་ཚར་སོང་ཞེས་ངུ་འབོད་བྱེད་ཁུལ་བྱས།
ནུབ་མོ་དེ་ནས་བཟུང་། བུ་ཆེ་བ་སེམས་ཁྲལ་ནང་དུ་ལྷུང་སྟེ། ཉིན་མོར་ཟས་ཟ་མི་འདོད་པ་དང་། མཚན་མོར་གཉིད་མི་ཁུག་པའི་གནས་སུ་གྱུར། དེ་ནས་ཉིན་རེ་དང་ཞག་རེ་སོང་དུས། ཁོའི་ལུས་ཀྱི་ཤ་སྐམ། སེམས་ངལ་གྱིས་མནར་ཏེ། ཉལ་སའི་ནང་ནས་ཡར་ལངས་མི་ཐུབ་པའི་གནས་སུ་གྱུར།
དེ་ནས་ཕྲག་དོག་ཅན་གྱི་ཁྱིམ་མཚེས་དག་གིས་སྐབས་དེ་དང་བསྟུན་ནས། ཁྱིམ་ཚང་དེའི་ས་ཞིང་ནང་རྡོ་བརྩིགས་ཏེ་ར་བ་རྒྱ་བསྐྱེད་བཏང་ནས་བཙན་འཛུལ་བྱས། སྤུན་ཆུང་བ་གཉིས་ལ་སེམས་ཁྲལ་ལངས་ཏེ། ཨ་མ་ལ། གལ་སྲིད་ཕུ་བོ་ཉལ་སར་ལྷུང་མེད་ན་ང་ཚོས་བརྙས་བཅོས་འདི་ཁུར་དགོས་མ་རེད་ཅེས་བཤད། ཨ་མ་འཛུམ་ཞོར་དུ། རེད། ཡག་པོ་རེད། ཁྱེད་གཉིས་ཀྱིས་སྤུན་ཆེ་བའི་ཡོན་ཏན་མཐོང་བ་འདི་ངོ་མ་ཡག་པོ་རེད་ཅེས་ལབ།
ནུབ་མོ་དེར། ཡང་བསྐྱར། ཨ་མ་དེས་སྐད་ཤུགས་ཆེན་པོས། སྦྲུལ་སླེབས་སོང་། སྦྲུལ་སླེབས་སོང་ཅེས་སྐད་ཅོར་བརྒྱབ། དེ་ནས་སྤུན་གསུམ་པོ་ཨ་མའི་མདུན་དུ་བསླེབས་ཏེ། ཨ་མ། སྦྲུལ་གང་ན་འདུག་ཅེས་དྲིས། ཨ་མས་མཛུབ་མོ་བུ་ཆེ་བའི་ཁ་ལ་གཏད་དེ། སྦྲུལ་དེ་ཁྱོད་ཀྱི་ཁ་ནང་ནས་མར་ཡོང་གིན་འདུག་ཅེས་སྐད་ཅོར་བརྒྱབ་པ་དང་། དེ་ནས་ཡང་། མོས་ད་འགྲིག་སོང་། སྦྲུལ་ཁྱོད་ཀྱི་ཁ་ནང་ནས་མར་བུད་དེ་ཁང་བའི་ཕྱི་ལ་ཕྱིན་ཚར་སོང་ཞེས་དགའ་འབོད་བྱས།
དེ་ནས་བུ་ཆེ་བ་ཤིན་ཏུ་དགའ། ཉིན་དེ་ནས་བཟུང་། བུ་ཆེ་བའི་སེམས་ཀྱི་སྡུག་བསྔལ་ཇེ་ཆུང་ནས་ཇེ་ཆུང་དུ་སོང་། དེ་ནས་ཁྱིམ་མཚེས་ཀྱི་རྒྱ་ར་ཁོང་ཚང་གི་ས་ཞིང་ནང་དུ་རྒྱ་བསྐྱེད་བཏང་ཡོད་མཐོང་བ་དང་། ཁྱིམ་མཚེས་ཚོར་གནས་ལུགས་དང་རྒྱུ་མཚན་བཤད་དེ། རྒྱ་ར་མར་བཤིག་ཏུ་བཅུག་པ་དང་ས་ཞིང་རྣམས་ཕྱིར་བླངས།
དུས་དེ་ནས་བཟུང་བུ་སྤུན་གསུམ་པོས་འཆམ་མཐུན་གྱི་འཚོ་བ་སྐྱིད་པོ་ཞིག་རོལ་ཏེ་གནས་སོ།།
ཁས་གྲུབ་གྱིས་བསྒྱུར་བ་དང་ལྕགས་མོ་འཚོས་ལེགས་བཅོས་བྱས།
གཡག་རྒོད་དྲ་ཚིགས་ཀྱི་ཆོག་མཆན་མེད་པར་བྱིས་སྒྲུང་འདི་གཞན་ལ་བརྒྱུད་འགོད་བྱེད་མི་ཆོག
Topic: བུད་མེད་ཀྱི་ཐབས་ཀྱིས་ཁྱིམ་ཚང་བསྐྱངས་།
No comments found.


text:
ཚེས ༢༧ ཉིན་རྒྱ་གར་འཕུར་མདེལ་གྱི་ཕ་རུ་གྲགས་པའི་ཙུང་ཐུང་ཟུར་པ་ཁཱ་ལ་མོའུ་ཡིས་རྒྱ་གར་བཟོ་རྩལ་སློབ་གླིང་དུ་གཏམ་བཤད་གནང་དུས། གློ་བུར་དུ་དྲན་མེད་དུ་བརྒྱལ་ཞིང་སྨན་ཁང་ནས་མྱུར་སྐྱོབ་མ་ཐུབ་པར་སྐུ་གྲོངས་འདུག ཙུང་ཐུང་མུའུ་ཅི་ཁི་དང་ཙུང་ལི་མའོ་ཏིས་ནས་ཁཱ་ལ་མོའུ་སྐུ་གྲོངས་པའི་གནས་ཚུལ་ལ་ཡིད་གདུང་དྲག་པོས་མྱ་ངན་ཞུས་ཡོད་ཅིང་། ཁོང་ཉིད་སྐུ་གྲོངས་པ་ནི་རྒྱ་གར་གྱི"གྱོང་གུན་ཆེན་པོ"ཞིག་ཡིན་པ་དང་། རྒྱ་གར་སྲིད་གཞུང་གིས་རྒྱལ་ཁབ་ཡོངས་ནས་ཉིན་ ༧ རིང་ལ་མྱ་ངན་ཞུ་དགོས་པ་བསྒྲགས་ཡོད།
ཁཱ་ལ་མོའུ་ནི ༡༩༣༡ ལོའི་ཟླ་ ༡༠ པར་རྒྱ་གར་ལྷོ་ཕྱོགས་ཐའེ་མུ་ཨར་ནཱར་ཌི་ས་ཁུལ་གྱི་ཁ་ཆེའི་ཁྱིམ་ཚང་ཞིག་ཏུ་སྐྱེས་ཡོད། ཁོང་གི་མི་ཚེ་གང་བོར་རྒྱལ་ཁབ་ཕྱི་རུ་སློབ་སྦྱོང་ལ་འགྲོ་མྱོང་མེད་པས། རང་གིས་རང་ལ་ཀུ་རེའི་ཚུལ་དུ་"རྒྱ་གར་ནས་བཟོས་པ"ཡིན་པར་བཤད། ཁཱ་ལ་མོའུ་ནི་སྐད་གྲགས་ཅན་གྱི་མཱ་ཌི་ལ་ཟི་བཟོ་རྩལ་སློབ་གླིང་གི་མཁའ་འགྲུལ་ལས་གྲྭའི་ཆེད་ལས་ནས་ཡིན་ཞིང་། ༡༩༥༨ ལོར་འབུམ་རམས་པའི་བསླབ་གནས་བླངས་ཡོད། དེ་སྔོན་རྒྱ་གར་བར་སྟོང་ཞིབ་འཇུག་རྩ་འཛུགས་དང་། རྒྱ་གར་རྒྱལ་སྲུང་ཞིབ་འཇུག་དང་འཕེལ་རྒྱས་རྩ་འཛུགས་སོགས་སུ་རྒྱ་གར་གྱི་བར་སྣང་ཕྱི་མའི་འཆར་འགོད་དང་། དམངས་སྤྱོད་དང་དམག་སྤྱོད་འཕུར་མདེལ་ཞིབ་འཇུག་གསར་སྤེལ་གྱི་ཕྱག་ལས་གཉེར་མྱོང་ཡོད། ཁོས་ད་དུང་རྒྱ་གར་གྱི་ SLV—3སྲ་གཟུགས་འབར་རྫས་འཕུར་མདེལ་དང་། ས་དང་སའི"མེ་དཔུང་"གི་རྒྱང་རིང་འཕུར་མདེལ། "ཕུ་ལིས་ཝེ་ཐི"ཡི་རྒྱང་ཐུང་འཕུར་མདེལ་སོགས་ཚན་རིག་ཞིབ་འཇུག་གི་ལས་གཞིའི་སྣེ་ཁྲིད་ཡོད་ལ། ༡༩༩༨ ལོར་ཉིང་འབར་གས་ཀྱི་ཚོད་ལྟ་རབ་དང་རིམ་པ་ལ་སྐུལ་འདེད་བྱས་ཏེ་རྒྱ་གར་ཉིང་མདལ་གྱི་རྒྱལ་ཁབ་གནས་བབ་སྲ་བརྟན་དུ་བཏང་ཡོད། དེ་ལ་རྐྱེན་བྱས་ཁོ་རང་རྒྱ་གར་གྱི"མི་རིགས་དཔའ་བོ"རུ་གྱུར་ཡོད།
ཨ་རིའི་རྒྱལ་དོན་མཉམ་འབྲེལ་གསར་འགྱུར་ཁང་གིས་ཁཱ་ལ་མོའུ་སྐུ་བཞུགས་དུས་སུ་བྱ་དགའ་མང་དུ་ཐོབ་མྱོང་བ་དང་། ༡༩༩༧ ལོར་རྒྱལ་ཁབ་ཀྱི་ཆེས་མཐོའི་མཚན་སྙན་ཏེ་རྒྱ་གར་གྱི་རྡོ་རྗེ་ཕ་ལམ་ཞེས་པའི་མཚན་སྙན་ཐོབ་ཡོད་པ་དང་། ཕྱི་ལོར་ཙུང་ལིའི་ཚན་རིག་སྐོར་གྱི་དབུ་བཞུགས་བློ་འདྲི་ས་རུ་གྱུར་ཡོད་པར་བཤད་ཡོད། ༢༠༠༢ ལོར། ལོ་ན་བདུན་ཅུ་བརྒལ་བའི་ཁཱ་ལ་མོའུ་ཡིས་བློ་འདྲི་སའི་ལས་ཀ་བསྐྱུར་ཏེ། རང་གི་ཕ་ཡུལ་གྱི་སློབ་ཆེན་དུ་དགེ་རྒན་གྱི་ལས་གཉེར་ནས་ཡོད་ཀྱང་། རྒྱ་གར་གྱི་འཕུར་མདེལ་སྐྲུན་པ་པོའི་མཚན་སྙན་གྲགས་དང་ཚོད་ལྟའི་ཉིང་འབར་གས་ལེགས་གྲུབ་བྱུང་བའི་མཚན་བཟང་སྙན་གྲགས་ལ་བརྟེན་ནས། ༢༠༠༢ ལོའི་ཙུང་ཐུང་འདེམ་བསྐོའི་ནང་དུ་ཁཱ་ལ་མོའུ་ཆབ་སྲིད་པ་གཞན་དག་ཡོངས་ལས་རྣམ་པར་རྒྱལ་ཏེ། རྒྱ་གར་རང་བཙན་བྱས་རྗེས་ཀྱི་སྐབས ༡༡ པའི་ཙུང་ཐུང་ལ་བདམས་ཐོན་བྱུང་།
ཁཱ་ལ་མོའུ་ལ་ཚེ་གང་བོར་ཆུང་མ་དང་བུ་རྒྱུད་མེད་ཀྱང་། རྒྱ་གར་གཞོན་རབས་པའི་འཚར་ལོངས་ལ་ཐུགས་འཁུར་ཆེན་པོ་གནང་ཡོད། ཁོ་རང་ཙུང་ཐུང་གི་ལས་གནས་ལས་འཐེན་རྗེས་དུས་རྒྱུན་མཐའ་ཁུལ་གྱི་སློབ་གྲྭར་གཏམ་བཤད་གནང་དུ་བསྐྱོད་དེ་སློབ་མ་དག་ལ་ཕུགས་བསམ་སྙེག་དགོས་པར་སྐུལ་མ་བྱེད། དབྱིན་ཇིའི《དངུལ་རྩའི་དུས་ཚགས》ཀྱིས་བཀོད་པའི་འཕྲིན་ལ་གཞིགས་ན། ཁཱ་ལ་མོའུ་ལས་གནས་ལས་འཐེན་རྗེས་ཀྱང་སེམས་སུ་ད་དུང་རྒྱལ་ཁབ་བཅངས་ཡོད་པ་དང་། མི་རྣམས་ཀྱིས་ཁོ་ལ་ཉིང་རྡུལ་མཚོན་ཆ་གོང་དུ་སྤེལ་དོན་ཅི་ཡིན་པ་དང་། ཉིང་རྡུལ་མཚོན་ཆ་བཟོས་པ་ལ་ཡིད་འགྱོད་ཡོད་མེད་ཀྱི་སྐོར་ནས་དྲི་བ་བཏོན་པར། ཁོས"རྒྱལ་ཁབ་སྟོབས་ལྡན་དུ་གྱུར་བ་དེ་གཞན་གང་ལས་ཀྱང་ལྷག་པ་དང་། ཉིང་རྡུལ་མཚོན་ཆ་བཟོས་པ་ནི་རྒྱལ་ཁབ་ཀྱི་འཕེལ་རྒྱས་ཆེད་དུ་ཡིན་ལ། ཞི་བདེ་ཡང་རྩ་བ་ཡིན་མོད་ཞི་བདེ་ནི་རྒྱལ་ཁབ་ཀྱི་སྟོབས་ལྡན་ལས་བྱུང་བ་ཡིན"ཞེས་ལན་བཏབ་ཡོད།
ཧྥ་རན་སིའི་རྒྱལ་དོན་མཉམ་འབྲེལ་གསར་འགྱུར་ཁང་ལྟར་ན། ཁཱ་ལ་མོའུ་ཡི་སྐུ་གདུང་རྒྱལ་ས་རྡི་ལི་གསར་པ་ལ་སྐྱེལ་དེ་རྒྱལ་ཁབ་ཀྱི་མིང་ཐོགས་ནས་འདས་མཆོད་བསྒྲུབ་རྒྱུ་ཡིན་པ་དང་། ཁོའི་བློ་འདྲི་ས་སི་ལིས་ཅན་ཕར་• ཞིན་གྷི་ལྟར་ན། ཁོས་དེ་སྔོན་ཁཱ་ལ་མོའུ་ལ"མི་མང་གི་དྲན་ཤེས་སུ་ཉར་དུ་འཇུག་འདོད་པའི་ཐོབ་ཐང་གང་ཞིག་ཡིན"ཞེས་དྲིས་པའི་ལན་དུ་ཁཱ་ལ་མོའུ་ཡིས"དགེ་རྒན"བཏབ་པ་དེས་མི་རྣམས་ཧང་སངས་པར་བྱས་ཡོད།
(རྩོམ་འགན་པ། སྒྲོལ་ཚེ།)


text:
སྤོ་བོའི་ཡུལ་དུ་ཁྱབ་པའི་བོད་ཀྱི་གནའ་རབས་ལོ་རྒྱུས་བཤད་ཚུལ་འགའ་ལས་འཕྲོས་པའི་གཏམ།
རྩོམ་འདིར་སྤོ་བོའི་ཡུལ་དུ་ཁྱབ་པའི་བོད་ཀྱི་གནའ་རབས་ལོ་རྒྱུས་དང་འབྲེལ་བའི་བཤད་རྒྱུན་ཏེ་ཤ་ཁྲི་དང་བྱ་ཁྲི་ཁོང་གཉིས་ཀྱིས་སྤོ་བོའི་ཡུལ་དུ་ཞབས་བཅགས་ཡོད་མིན་དང་།ཁོང་ཚོ་དང་འབྲེལ་བའི་གནའ་ཤུལ་དུ་གྲགས་པའི་མཐོང་ཆོས་འགའ།དེ་མིན་དམངས་ཁྲོད་དུ་དར་བའི་ཡུལ་དེའི་ས་མིང་ཉུང་ཤས་ལ་བཤད་ཚུལ་འདྲ་མིན་བྱུང་བ་སོགས་ལ་ངོ་སྤྲོད་ཞུས་པའི་ཆབས་ཅིག་འབྲེལ་ཡོད་ཀྱི་གནད་དོན་ཁག་གཅིག་ལའང་དབྱེ་ཞིབ་མདོར་བསྡུས་ཞུས་ཡོད། ཉེ་བའི་ལོ་ཤས་ནང་སྨྱུག་འཛིན་པས་བོད་ལྗོངས་ཉིང་ཁྲི་ས་གནས་ཁོངས་རྫོང་ཁག་ས་ཁུལ་འགའ་ཤས་སུ་གནའ་དཔྱད་རྟོག་ཞིབ་ཀྱི་ལས་ཀར་བཞུགས་ཏེ་ཡུལ་གནས་དངོས་སུ་བསྐྱོད་ཐུབ་པ་དང་།བོད་ཀྱི་ཡ་ཐོག་ལོ་རྒྱུས་དང་འབྲེལ་བའི་གནའ་ཤུལ་གནའ་རྫས་ལ་ལག་ལེན་དངོས་ཀྱི་བརྟག་དཔྱད་བྱ་བའི་གོ་སྐབས་བཟང་པོ་ཞིག་ཐོབ།དེའི་བརྒྱུད་རིམ་ནང་རང་ཉིད་ཀྱིས་མཐོང་ཐོས་སུ་ བྱུང་བ་དང་དོ་སྣང་།མནོ་བསམ་བྱ་དགོས་པའི་གནད་དོན་ཞིག་སྟེ་ཡུལ་འདིའི་མངའ་ཁོངས་སུ་གཏོགས་པའི་སྤོ་བོ་རྫོང་གི་ལུང་པ་ཆ་ཤས་སུ་ཁྱབ་པའི་བོད་ཀྱི་གནའ་རབས་ལོ་རྒྱུས་དང་འབྲེལ་བའི་ས་མིང་དང་།ལོ་རྒྱུས་མི་སྣའི་གར་སྟེགས་སུ་གྱུར་པའི་གནའ་ཤུལ་སོགས་ལ་ཡུལ་དེ་གའི་བཤད་ཚུལ་མི་འདྲ་བ་འགའ་ཤས་ཡོད་པ་འདི་བཞིན་ནི་ཆོས་འབྱུང་དེབ་ཐེར་ཁག་ཏུ་འཁོད་པའི་ཡ་ཐོག་བོད་ཀྱི་ལོ་རྒྱུས་གནད་དོན་ཁ་ཅིག་གི་རྣམ་པ་དང་འདྲ་མཉམ་དུ་སྣང་བའོ། དེས་ངེད་ཅག་རྣམ་ལ་པུ་རྒྱལ་བཙན་པོའི་ཐོག་མ་འམ་སྔ་རབས་རྒྱལ་རྒྱུད་ཀྱི་དོན་གནད་ཁག་ལ་མུ་མཐུད་ཉམས་ཞིབ་བྱ་རྒྱུའི་དཔྱད་གཞི་མཁོ་འདོན་དང་འབྲེལ་ཡོད་ཀྱི་དོན་འགར་དག་ཐེར་ཡོ་བསྲང་གི་ཕན་ནུས་ལྡན་པར་མངོན་སྲིད་ན། ཁོ་བོས་འདིར་རྩོམ་ཐུང་འདི་བཞིན་འབྲི་ཁུལ་བྱས་ཏེ་ངོ་སྤྲོད་རགས་ཙམ་ཞུ་འདོད་པས་རྒྱ་ཆེའི་མཁྱེན་ལྡན་པ་རྣམས་ཀྱིས་དགོངས་འཆར་ལྷུག་སྩོལ་གནང་རྒྱུའི་རེ་འདུན་ཞུ། པུ་རྒྱལ་བཙན་པོའི་ཐོག་མའི་རྒྱལ་རྒྱུད་དམ་བོད་རྗེ་གཉའ་ཁྲི་བཙན་པོའི་འབྱུང་ཁུངས་སྐོར་ལ་སྔོན་བྱོན་མཁས་པའི་བཞེད་ཚུལ་མང་དག་ལྡན་ཡོད་ཀྱང་འདིར་ཡིག་ཚོགས་ལ་འཛེམས་ཏེ་སྤྲོ་བར་མི་བྱ། དེ་དག་ཁྲོད་སྤྱི་འགྲོས་བདེན་མཐུན་དུ་གྱུར་བ་ནི་བོད་རྗེ་གཉའ་ཁྲི་ བཙན་པོ་འདི་ཉིད་བོད་རང་གི་མི་ཞིག་ཡིན་པ་མ་ཟད། ཁོང་གི་འཁྲུངས་ཡུལ་ཡང་དེང་གི་ཉིང་ཁྲི་ས་གནས་ ཁོངས་སྤོ་བོ་རྫོང་ཁུལ་དུ་ཡིན་པར་གསུངས་བའོ། བོད་རྗེ་གཉའ་ཁྲི་བཙན་པོ་འདི་ཉིད་སྤོ་བོའི་ཡུལ་ནས་ཡིན་པར་འདོད་པའི་ཆོས་འབྱུང་དེབ་ཐེར་གྱི་གྲས་ཏེ་སྤྱི་ལོའི་དུས་རབས་བཅུ་གཉིས་པའི་ནང་བརྩམས་པའི་《ལྡེའུ་ཆོས་འབྱུང་རྒྱས་པ་》རུ་འཁོད་པ་ལྟར་ན་"ཡུལ་སྤུ་བོའི་ཡུལ་ནས་སྤུའི་མི་མོ་མོ་བཙུན་བྱ་བའི་རུས་ནས་ཐེ་བྲང་སྤུན་དགུ་སྐྱེས་པའི་ཆུང་དག་ཐེ་བྲང་མ་སྙ་ཨུ་བེ་ར་བྱ་བ་"[1]ཁོང་བོད་ཀྱི་རྗེ་བོར་བཅོལ་གནང་བ་དང་། ལྕགས་གླང་པ་རོལ་པའི་རྡོ་རྗེས་མཛད་པའི་ཡམ་བུ་བླ་སྒང་གི་དཀར་ཆག་ནང་"སྔར་སྤུ་བོའི་ཡུལ་ན།བྱ་མོ་བཙུན་བྱ་ བའི་མངལ་ནས་ཐེའུ་བྲང་བུ་སྤུན་དགུ་སྐྱེས་པའི་ཆུང་མཐའ་ཨུ་བེ་ར་བྱ་བ་"ཁོང་ཉིད་བོད་ཀྱི་རྗེ་བོ་འཚོལ་མཁན་ཚོས་"གཉའ་བར་བཏེགས་ནས་རྗེ་རུ་ཁུར་བས་མཚན་ཡང་གཉའ་ཁྲི་བཙན་པོར་ཐོགས་"[2]ཞེས་འཁོད་པ་ལྟར་ན་གཉའ་ཁྲི་འདི་ཉིད་བོད་མི་ཡིན་པ་མ་ཟད།འཁྲུངས་ཡུལ་ནི་སྤོ་བོའི་ཁོངས་སུ་ཡིན་པར་འདོད་མོད།འོན་ཀྱང་སྤོ་བོའི་ཁོངས་ཀྱི་ཞིབ་ཆའི་ཡུལ་གང་ཞིག་ཏུ་ཡིན་མིན་ལ་གསལ་བརྗོད་གང་ཡང་གནང་མེད།སྨྱུག་འཛིན་པས་ས་ཆ་དངོས་སུ་བརྟག་དཔྱད་བྱས་བརྒྱུད་ཤེས་རྟོགས་བྱུང་བ་ལྟར་ན།དེང་གི་སྤོ་བོ་རྫོང་ཁོངས་སྤོ་སྟོད་གཙང་པོའི་ཆུ་རྒྱུད་འགྲམ་ངོགས་སུ་གནས་པའི་ཆུ་མདོ་གྲོང་རྡལ་གྱི་བྱང་ཤར་ན་སྤ་ཐོག་ཁ་ཞེས་པའི་གྲོང་ཚོའི་ནང་དུ་བྱ་མོ་ཁ་རུ་གྲགས་པའི་གནས་ཤིག་ཡོད་པ་འདིར་གཉའ་ཁྲི་བཙན་པོའི་འཁྲུངས་གནས་རེད་ཅེས་དམངས་ཁྲོད་ངག་རྒྱུན་དུ་སྒྲོག་བཞིན་མཆིས། དེ་ལྟའི་ཤོད་རྒྱུན་ནང་"བྱ་མོ་ཁ་"ཞེས་པའི་གནས་ཀྱི་མིང་དང་ལོ་རྒྱུས་ཡིག་ཆར་འཁོད་པའི་གཉའ་ཁྲིའི་ཡུམ་"བྱ་མོ་བཙུན་"གྱི་མཚན་མིང་དབར་ལ་འབྲེལ་བ་ངེས་ཅན་ཞིག་ཡོད་པ་ནི་ཨ་ཅང་བརྗོད་མེད་དུ་སྣང་མོད། འོན་ཏེ་ཤོད་རྒྱུན་འདི་བཞིན་དུས་ནམ་ཞིག་ཏུ་བྱུང་བ་དང་དེས་དོན་དངོས་ཀྱི་ལོ་རྒྱུས་གནད་དོན་གྱི་རང་བཞིན་ལ་ཚད་དང་ལྡན་པའི་སྒྲུབ་བྱེད་གང་འདྲ་ཞིག་སྦྱིན་ཐུབ་མིན་ཐད་མཁྱེན་ལྡན་པ་རྣམས་ཀྱིས་བློ་སྒོ་རྒྱ་ཆེར་ཕྱེ་ནས་མ་འོངས་པའི་དུས་ཟླའི་ནང་མུ་མཐུད་བརྩོན་དགོས་པའི་ཞིབ་འཇུག་གི་དོགས་གཞི་ཞིག་རེད།སྤྱིར་ཞིབ་འཇུག་པ་མང་པོས་དམངས་ཁྲོད་ངག་རྒྱུན་དུ་བྱུང་བའི་ཤོད་སྲོལ་དག་ལ་ཆེས་སོམ་ཉིའི་ལྟ་བ་ཞིག་འཛིན་ཡང་།གོང་སྨྲོས་ཀྱི་བཤད་རྒྱུན་འདི་ལྟ་བུ་ནི་དམངས་ཁྲོད་དུ་ཁྱབ་གདལ་སོང་བ་མ་ཟད་ཚད་ལྡན་གྱི་ཆོས་འབྱུང་དེབ་ཐེར་འགའི་ནང་དུའང་བཀོད་ཡོད་པར་བརྟེན་ན་དེའི་དྲང་བདེན་རང་བཞིན་གྱི་ཚད་གཞི་ནི་ཧ་ཅང་གི་མཐོ་པོ་ཡིན་པ་ཞིག་ཏུ་སྣང་བར་སེམས། གཞན་ཡང་པུ་རྒྱལ་བཙན་པོའི་སྔ་རབས་རྒྱལ་རྒྱུད་དང་འབྲེལ་བའི་བཤད་རྒྱུན་ཁ་ཤས་ཡུལ་ལུང་འདི་གའི་ཁོངས་སུ་ཁྱབ་ཡོད་པ་སྟེ།བྱ་མོ་ཁ་ཞེས་པའི་གནས་ཡུལ་གྱི་བྱང་ཤར་མཚམས་སུ་འཛོམས་རྟ་གཙང་པོའམ་ནམ་རྒྱུན་འབོད་ཁྱབ་ཆེ་བའི་མིང་གཞན་ཡར་ལུང་གཙང་པོར་གྲགས་པའི་ཆུ་རྒྱུད་གྱེན་ལམ་ལ་ཕྱོགས་ཏེ་སྤྱི་ལེ་5ཙམ་གྱི་སར་སླེབས་དུས་ཆུ་བོ་འདིར་བྱང་ནུབ་ནས་འདྲེས་ཡོང་བའི་གསང་ནང་ཆུའི་གཞོགས་ནུབ་ཀྱི་ལམ་བརྒྱུད་དེ་ས་ཆ་དེ་གའི་གནས་རིར་འབོད་པའི་གཡུ་རི་དགེ་བསྙེན་ཕྱོགས་སུ་སྤྱི་ལེ་3ཙམ་གྱི་མཚམས་སུ་སླེབས་ཙ་ན་ཤ་ཁྲིའི་དུར་ས་རུ་གྲགས་པའི་ས་སྤུངས་ཤིག་མཇལ་རྒྱུ་ཡོད། ས་སྤུངས་འདིའི་ཤར་ནས་ ནུབ་བར་གྱི་ཞེང་ཚད་ལ་རྨིད་4.5དང་། བྱང་ནས་ལྷོའི་ཞེང་ཚད་རྨིད་8.3དང་།མཐོ་ཚད་ལ་རྨིད་1.5ཙམ་ཡོད།ས་སྤུངས་འདི་ཡང་ད་ཆ་ནུབ་པོ་ཆེར་གྲགས་པའི་ས་ཞིང་ཞིག་གི་དཀྱིལ་ཙམ་དུ་ཆགས་ཡོད་པ་དང་གསང་ནང་གྲོང་ཚོའི་མང་ཚོགས་ཚོས་ཀྱང་འདིར་རང་གི་ཡབ་མེས་ཀྱི་གནས་ཁྱད་འཕགས་ཅན་ཞིག་ལ་ངོས་འཛིན་ཏེ་བརྩི་འཇོག་གི་འདུ་ཤེས་ཟོལ་མེད་དུ་འཛིན་གནང་ ཐོག ས་བསྐོ་རྡོ་སློག་ལ་སོགས་པའི་ལས་ངན་བྱ་སྤྱོད་སྤེལ་རྒྱུ་ལྟ་ཅི།དེ་ལས་ལྡོག་ཏེ་རང་ནུས་ཅི་ཡོད་ངང་ས་སྤུངས་འདིར་མུ་མཐུད་སྲུང་སྐྱོང་བྱེད་བཞིན་འདུག(དཔེ་རིས་དང་པོར་གསལ)གོང་སྨྲོས་ཀྱི་གནས་ཚུལ་ནང་ང་ཚོས་དམིགས་བསལ་ཐེར་འདོན་བྱ་དགོས་པའི་དོན་འགའ་སྟེ། གཅིག "ཡར་ལུང་"དང་"ཡར་ཀླུང་"ས་མིང་སྐོར་གྱི་དོགས་གཞི། འཛོམས་རྟ་གཙང་པོའམ་མིང་གཞན་ལ་ཡར་ལུང་གཙང་པོར་གྲགས་པའི་ཆུ་བོའི་མིང་"ཡར་ལུང་"ཞེས་པ་འདི་དང་།པུ་རྒྱལ་བཙན་པོའི་རྒྱལ་རྒྱུད་ཀྱི་འབྱུང་གནས་"ཡར་ཀླུང་"ཞེས་པའི་ས་མིང་གཉིས་ཀྱི་འབྲེལ་བའི་ཐད་དོགས་གཞིའི་གནད་དོན་འགའ་ཞིག་ད་བར་ལྐོག་གྱུར་གྱི་གནས་སུ་ལྷུང་སྟབས། དེ་ནི་རྩྭ་ངན་ལྟ་བུའི་གནས་བབས་སུ་ལུས་ཏེ་དུད་འགྲོས་ཀྱང་ཡ་མི་འདོད་ པའི་དཔེ་དོན་འདི་ལྟ་དོན་ངོ་མ་དང་མཐུན་པའི་དབང་དུ་སོང་ན།"ཡར་ལུང་"དང་"ཡར་ཀླུང་"དབར་གྱི་ས་མིང་འབྲེལ་བ་ཡང་སྒྲ་འདོན་ཙམ་ལས་དོན་འགྲེལ་གྱི་དབྱེ་འབྱེད་ནུས་པ་དེ་ཙམ་ཞིག་ཨེ་ཡོད་སེམས།གང་ལགས་ཤེ་ན།མི་རིགས་མང་པོ་ཞིག་གི་གནའ་བོའི་ལོ་རྒྱུས་སུ་བྱུང་མྱོང་ཡོད་པའི་དཔེ་མཚོན་ཏེ།རིགས་རྒྱུད་ཅིག་ས་ཆ་ག་གེ་མོ་ཞིག་ཏུ་བྱུང་བའི་གནས་འདི་ཕྱི་རབས་པ་ཚོས་རང་གི་ཡབ་མེས་འབྱུང་འཕེལ་གྱི་རྩ་བའི་གནས་ལ་བཀུར་ཏེ་ཕ་ཡུལ་ཞེས་མིང་དུ་ཐོགས་པ་དང་།རིགས་རུས་དེའི་བརྒྱུད་འཛིན་པ་རྣམས་ཡུལ་གཞན་དུ་གནས་སྤོས་བྱ་བའི་སྐབས།རང་གི་ཡབ་མེས་ལ་རྗེས་དྲན་གང་ཐུབ་བྱེད་ཆེད་ཡུལ་གནས་གསར་པའི་ས་མིང་དུ་ཕ་ཡུལ་གྱི་ས་མིང་འགའ་ཞིག་མུ་མཐུད་དེ་འདོགས་པའི་ལུགས་སྲོལ་ཡོད་པའི་ཕྱིར། དེ་ཡང་ལ་ལས་"ཡར་ལུང་"དང་"ཡར་ཀླུང་"གཉིས་དབར་ཡི་གེའི་དག་ཆའི་ཐོག་ནས་དབྱེ་བ་ཁ་གསལ་འབྱེད་ཐུབ་པས་འདིར་བཤད་པའི་སྒྲུབ་བྱེད་དག་དགོས་མེད་འཆོལ་ལབ་ཁོ་ནར་སྣང་བར་འདོད་སྲིད་ཀྱང་། ད་བར་ང་ཚོའི་མིག་ལམ་དུ་སྣང་བའི་སྤོ་བོའི་ཡུལ་ཁོངས་ཀྱི་"ཡར་ ལུང་གཙང་པོ་"འམ་"ཡར་ལུང་ལུང་པ་"ཞེས་པའི་ས་མིང་གི་འབྲི་ཚུལ་ཐད་ཉེ་རབས་སུ་བརྩམས་པའི་《སྤོ་བོའི་ལོ་རྒྱུས་》དང་།གཞན་ཡང་སྤོ་བོའི་ཁུལ་དུ་གནའ་དུས་ནས་བཟུང་མི་རབས་སྔ་ཕྱི་བརྒྱུད་དེ་བརྩམས་གནང་བའི་ཡིག་ཆ་《སྤོ་བོ་ཆོས་འབྱུང་》སོགས་སུའང་"ཡར་ལུང་"ཞེས་བཀོད་འདུག་ལ།[3] དེ་བས་ལྷག་པར་《རྒྱལ་རབས་གསལ་བའི་མེ་ལོང་》ལ་སོགས་པའི་སྔོན་གྱི་ཆོས་འབྱུང་དེབ་ཐེར་ཁག་ནང་དུའང་ལྷོ་ཁའི་"ཡར་ཀླུང་"ཞེས་པར་"ཡར་ལུངས་"སམ་"ཡར་ལུང་"དུ་འབྲི་ཚུལ་ཡོད་པར་བརྟེན་ན།"ཡར་ལུང་"དང་"ཡར་ཀླུང་"གཉིས་ཀྱི་འབྲི་ཚུལ་ཡང་ལོ་རྒྱུས་ཀྱི་བརྒྱུད་རིམ་ནང་འཕོ་འགྱུར་དང་འཁྲུལ་ནོར་བྱུང་བར་བརྟེན་ཏེ་ཡི་གེའི་གཟུགས་སུ་རྣམ་པ་གཉིས་ལ་མངོན་མི་སྲིད་པ་མེད་མོད། དེ་ལྟར་ན་"ཡར་ལུང་"ས་མིང་འདི་སྤོ་བོའི་ཡུལ་ཁོངས་སུ་སྔོན་ལ་ཐོགས་པ་དང་། དེ་ནས་གཉའ་ཁྲི་བོད་ཀྱི་རྒྱལ་པོར་འཁོད་རྗེས་རང་ཡུལ་གྱི་ས་མིང་དེ་ལྷོ་ཁའི་"ཡར་ཀླུང་"དུ་མུ་མཐུད་སྤྱད་པ་དང་དེའི་འབྲི་ཚུལ་མི་འདྲ་ནི་ལོ་རྒྱུས་ཀྱི་རྐྱེན་གང་གིས་འགྱུར་བ་ཞིག་བྱུང་བ་མིན་ནམ་སྙམ་པས་དཔྱད་པར་བྱ། གཉིས།ཤ་ཁྲིའི་དུར་སར་གྲགས་པའི་ས་སྤུངས་ཀྱི་ལོ་རྒྱུས་རྒྱབ་ལྗོངས་སྐོར། ཏུན་ཧོང་གི་ཡིག་རྙིང་ལྟར་ན་གྲི་གུམ་བཙན་པོར་སྲས་མཆེད་གཉིས་བྱུང་བ་སྟེ་"སྲས་མཆེད་གཉིས་ཀྱང་ཤ་ཁྱྀ་དང་ཉ་ཁྱྀར་བཏགསྟེ་རྐོང་ཡུལ་དུ་སྤྱུགསྟེ་བཀྱེ་འོ་།"ཞེས་པ་དང་།ཡང་དེའི་ནང་དུ་སྤུས་ཀྱི་བུ་རུ་ལས་སྐྱེས་སམ་ངར་ལས་ སྐྱེས་"རྐོང་ཡུལ་བྲེ་སྣར་དུ་སྲས་ཤ་ཁྱྀ་ཉ་ཁྱི་དང་ཡང་མཇལ་ལོ"[4]ཞེས་འཁོད་པ་ལྟར་ན། ཤ་ཁྱིའམ་ཤ་ཁྲི་ནི་ཀོང་ཡུལ་དུ་སླེབས་པ་ ལས་སྤོ་བོའི་ཡུལ་དུ་སླེབས་ཡོད་མེད་སྐོར་ཁ་གསལ་པོར་གསུངས་མེད།གཞན་ཡང་གྲགས་ཆེའི་ཆོས་འབྱུང་དེབ་ཐེར་ཁ་ཅིག་དང་།ཏུན་ཧོང་ཡིག་རྙིང་དང་ཀོང་པོ་གཡུང་དྲུང་འཛིན་གྱི་རྡོ་བརྐོས་གཙིགས་ཡིག་ཏུ་སྲས་མཆེད་འདི་གཉིས་ཀྱི་ནང་ནས་ཡང་སྙིང་སུས་"ཀོང་གི་རྗེ་བོ་"མཛད་མིན་ཐད་ལ་བཞེད་ཚུལ་མི་འདྲ་བ་ཡོད་དེ།དཔེར་ན་《ཆོས་འབྱུང་མཁས་པའི་དགའ་སྟོན་》དང་《རྒྱལ་རབས་གསལ་བའི་མེ་ལོང་》སོགས་སུ་གྲི་གུམ་བཙན་པོར་སྲས་གསུམ་བྱུང་བར་འདོད་པ་དང་།ཆེ་བ་ཤ་ཁྲིས་ཀོང་གི་རྗེ་བོ་མཛད།འབྲིང་པོ་བྱ་ཁྲིས་སྤོ་བོའི་མངའ་དབང་མཛད།ཆུང་བ་ཉ་ཁྲིས་ཉང་པོའི་རྗེ་རུ་མཛད་པའི་ལྟ་བ་[5]འདི་དང་ ལྡོག་པར་ཏུན་ཧོང་ཡིག་རྙིང་ནང་གཅུང་ཉ་ཁྱི་ནི་རྐོང་དཀར་པོ་རྗེ་མཛད་པ་དང་། གཅེན་ཤ་ཁྱི་ནི་རྗེར་གཤེགས་ནས་མཚན་སྤུ་དེ་གུང་རྒྱལ་དུ་གསོལ་བ་ལགས།[6] རྡོ་བརྐོས་གཙིགས་ཡིག་ཏུའང་"དྲྀ་གུམ་བཙན་པོའི་སྲས། གཅེན་ཉ་ཁྱྀ་དང་། གཅུང་ཤ་ ཁྱྀ་གཉིས་ལ། ། གཅུང་ཤ་ཁྱྀ་ནི། ལྷ་བཙན་པོ། གཅེན་ཉ་ཁྱྀ་ནི་རྐོང་ཀར་པོའི་རྗེ། "[7]ཞེས་སུ་འཁོད་པའི་གོང་གི་ནང་དོན་ཁག་ཏུ་མ་གཞི་མཐུན་མིན་གྱི་དོན་འགའ་ཡོད་རུང་། འདིར་མཁོ་བའི་ལུང་འདྲེན་གྱི་བརྗོད་བྱར་འགྱུར་བ་ནི་ཤ་ཁྲི་སྤོ་བོའི་ཡུལ་ དུ་སླེབས་མྱོང་ཡོད་པའི་ཚིག་འབྲུ་ན་ཙམ་ཡང་བཏོན་མེད་པའོ།གལ་སྲིད་ང་ཚོས་ཏུན་ཧོང་དང་རྡོ་བརྐོས་ཡིག་ཆར་འཁོད་པའི་ ནང་དོན་ཚད་དང་མཐུན་པའི་དབང་དུ་བཏང་ན། ཤ་ཁྲི་ཉིད་སྤོ་བོའི་ཡུལ་དུ་སླེབས་མྱོང་མེད་པ་ནི་མངོན་གསལ་གྱི་དོན་ཞིག་ཏུ་སྣང་བར་གོར་མི་ཆག དེའི་རྒྱུ་རྐྱེན་ནི་ཏུན་ཧོང་ཡིག་རྙིང་དུ་འཁོད་ཡོད་པ་སྟེ་ཤ་ཁྱིའམ་སྤུ་དེ་གུང་རྒྱལ་ཕྱིང་བ་སྟག་རྩེར་ཕེབས་རྗེས་སྐུ་མྱ་ངན་ལས་འདས་པ་དང་། ཁོང་གི་བང་སོ་"གྲང་མོ་གནམ་བསེའ་"རུ་གྲགས་པ་དེ་ཡང་ཕྱིང་ཡུལ་ལམ་དེང་གི་འཕྱོངས་རྒྱས་ཁུལ་དུ་ཆགས་དགོས་ངེས་ལས་སྤོ་བོའི་ཡུལ་དུ་ཆགས་སྲིད་པའི་གཏན་ཚིགས་ནི་ད་ལམ་ང་ཚོའི་འདྲེན་བྱེད་ཀྱི་སྦྱོད་ཡུལ་དུ་གྱུར་པའི་ལོ་རྒྱུས་དེབ་ཐེར་གང་ཞིག་གི་ནང་དུའང་འཁོད་མེད་པས་སྒྲུབ་ནུས་སེམས་ཀྱང་མུ་མཐུད་དཔྱད་དགོས། གལ་སྲིད་འདིར་དྲངས་བའི་ཆོས་འབྱུང་དེབ་ཐེར་ནང་དུ་འཁོད་པའི་ཤ་ཁྲིས་ཀོང་དཀར་པོ་རྗེ་མཛད་པ་དང་།བྱ་ཁྲིས་ སྤོ་བོའི་མངའ་དབང་མཛད་པ།ཉ་ཁྲིས་ཉང་པོའི་རྗེ་རུ་མཛད་པ་ཞེས་པ་འདི་ལོ་རྒྱུས་ཀྱི་དོན་དངོས་དང་མཚུངས་ཡོད་ན།ཤ་ཁྲི་ནི་སྤོ་བོའི་ཡུལ་དུ་ཞབས་བཅགས་མ་མྱོང་བ་དེ་བས་ཀྱང་ར་འཕྲོད་བྱུང་བར་སྣང། འོན་ཏེ་འདིར་ང་ཚོས་དོགས་གཞི་ཞིག་ཐེར་ འདོན་བྱེད་དགོས་པ་སྟེ། གོང་གི་ཆོས་འབྱུང་དེབ་ཐེར་ཁག་ལྟར་ན་བྱ་ཁྲིས་སྤོ་བོའི་ཡུལ་དུ་མངའ་དབང་མཛད་པའི་དུས་ཡུན་ནི་མི་རིང་བ་ཞིག་ཡིན་པ་མ་ཟད། དེའི་རྗེས་ལྷ་བུ་རུ་ལས་སྐྱེས་ཀྱིས་བྱ་ཁྲི་སྤོ་བོའི་ཡུལ་ནས་གདན་དྲངས་ཏེ་བོད་ཀྱི་རྗེ་བོར་བཅོལ་གནང་བ་དང་།ཤ་ཁྲི་ནི་ཀོང་གི་རྗེ་དང་ཉ་ཁྲི་ནི་ཉང་གི་རྗེ་བོར་མུ་མཐུད་དེ་བཞུགས་གནང་བར་འདོད་ཡོད་པ་ལགས་སོ།དེ་ལྟར་ན་ད་ལམ་སྤོ་བོའི་ཡུལ་དུ་ངག་རྒྱུན་ལ་སྒྲོག་བཞིན་པའི་"ཤ་ཁྲིའི་དུར་ས་"ཟེར་བ་འདི་ལོ་རྒྱུས་ཀྱི་དོན་ངོ་མར་ཡང་སྙིང་ས་ཆ་འདི་གར་ཆགས་ཡོད་མིན་ནི་ཧ་ཅང་ལྐོག་གྱུར་གྱི་གནད་འགག་དཔྱད་དོན་ཞིག་དུ་སྣང་བའོ། གཞན་ཡང་འདིར་མཚམས་སྦྱོར་རགས་བསྡུས་ཞུ་དགོས་པའི་དོན་འགའ་སྟེ།ཤ་ཁྲིའི་དུར་སར་གྲགས་པའི་ས་སྤུངས་ཀྱི་གནས་ཡུལ་གསང་ནང་གྲོང་ཚོའི་བྱང་ཤར་དུ་"ཤ་ཁྲི་རོང་"ཞེས་པའི་རི་སྟེང་དུ་"ཤ་ཁྲི་ཕུག་པ་"རུ་འབོད་པའི་རི་ཕུག་ཞིག་ཡོད་པ་འདི་ནི་"ཤ་ཁྲིའི་མཚམས་ཁང་"དུ་སྐད་པ་དང་།གྲོང་འདིའི་བྱང་ནུབ་ངོས་ཀྱི་རི་"ར་མོ་ཆེར"གྲགས་པའི་རི་སྐེད་དམ་ལ་ཁར་ཤ་ ཁྲིའི་སྒྲུང་གཏམ་དང་འབྲེལ་བའི་"ཤ་ཁྲིའི་ལམ་"ཞེས་པའི་རི་ལམ་ཞིག་ཀྱང་ཡོད་པར་ཐོས། ཤོད་རྒྱུན་འདི་བཞིན་ནི་ལོ་རྒྱུས་དེབ་ ཐེར་ཁག་དང་རྡོ་བརྐོས་གཙིགས་ཡིག་སོགས་སུ་མཇལ་ནུས་པར་དཀའ་ཡང་དེས་ཡུལ་ལུང་འདི་དང་འབྲེལ་བའི་བོད་ཀྱི་གནའ་བོའི་ལོ་རྒྱུས་དང་རིག་གནས་སོགས་ཀྱི་ཞིབ་འཇུག་གནད་དོན་འགའ་ལ་དཔྱད་གཞིའི་ཕན་ནུས་ཤིག་ཐོན་ངེས་ལགས། གསུམ།"གསང་ནང་"ལ་སོགས་པའི་ས་མིང་དང་འབྲེལ་བའི་སྤོ་བོའི་ལོ་རྒྱུས་སྐོར། དེ་ཡང་གྲི་གུམ་བཙན་པོར་སྲས་མཆེད་གསུམ་དུ་འདོད་པའི་བཞེད་ཚུལ་འདི་སྤུ་རྒྱལ་བཙན་པོའི་སྔ་རབས་རྒྱལ་རྒྱུད་ཀྱི་ལོ་རྒྱུས་དོན་ངོ་མ་དང་ཡོངས་སུ་མཐུན་པའི་ངེས་ཚིག་ཞིག་ཏུ་འགྱུར་བའི་དབང་དུ་བཏང་ན། གྲི་གུམ་བཙན་པོ་གཤེགས་རྗེས་བོད་ ཀྱི་རྒྱལ་རྒྱུད་ཁྲི་འཛིན་ནི་ཤ་ཁྲི་མིན་པར་བྱ་ཁྲི་ཡིན་དགོས་པ་དང་། ཚང་མས་ཤེས་རྟོགས་སུ་བྱུང་བའི་ཛ་དྲག་གི་ལོ་རྒྱུས་དོན་རྐྱེན་ལ་བརྟེན་ནས་བྱ་ཁྲི་སོགས་པའི་སྲས་མཆེད་ཁོང་རྣམ་པ་ཡང་ཡུལ་གྱར་དུ་མི་འགྲོ་ཀ་མེད་ལ་ཐུག་པ་ལགས། སྲས་མཆེད་ཁོང་རྣམ་ པའང་གང་དུ་གྱར་བའི་ཞིབ་ཆའི་ཡུལ་ཕྱོགས་ཐད་ཆོས་འབྱུང་དེབ་ཐེར་དང་ཏུནཧོང་ཡིག་རྙིང་། རྡོ་བརྐོས་གཙིགས་ཡིག་ཁག་ཏུ་ འགལ་བའི་ཆ་མང་མངོན་མོད། འོན་ཏེ་སྤོ་བོའི་ཡུལ་ཕྱོགས་སུ་བྱུང་བའི་ལོ་རྒྱུས་དང་དམངས་ཁྲོད་ངག་རྒྱུན་དུ་འཇགས་པའི་བཤད་རྒྱུན་ཁྲོད་ལས་ "གསང་ནང་"ཞེས་པ་ལ་སོགས་པའི་ས་མིང་གི་བྱུང་ཚུལ་ཐད་ལ་ཞིབ་དཔྱོད་རགས་ཙམ་བྱས་ཚེ།ལོ་རྒྱུས་དངོས་ཀྱི་དོན་དམ་འགར་དོགས་དཔྱོད་ཀྱི་ནུས་པ་ཇི་ཙམ་ཞིག་ཐོན་ནུས་སེམས། དེ་ཡང་སྤོ་བོའི་ཡུལ་དུ་དེང་དུས་ཀྱང་ཁྱབ་མུས་ སུ་མཆིས་པའི་བྱ་ཁྲི་ཉིད་གནས་འདིར་ཞབས་བཅགས་མྱོང་ཡོད་པའི་ཤོད་རྒྱུན་ནམ་སྤོ་བོའི་ཡིག་རྙིང་དག་ཏུ་འཁོད་ཡོད་པའི་ནང་དོན་དག་གོང་དུ་ལུང་དྲངས་ཟིན་པའི་བརྩམས་དེབ་《སྤོ་བོའི་ལོ་རྒྱུས་》ཞེས་པའི་ནང་དུ་ཁ་གསལ་པོར་འགོད་གནང་མཛད་ཡོད་ལ།ཤོད་རྒྱུན་འདི་ལྟར་ན་བྱ་ཁྲི་སྤོ་བོའི་ཡུལ་དུ་ལོ་ངོ་བཅུ་ལྷག་ཙམ་ཞབས་འཇགས་གནང་བ་དང་།དེའི་བརྒྱུད་རིམ་ནང་ཁོང་གི་གདུང་རྒྱུད་དུ་དབྲ་འབྲུ་གདོང་(ལྡོང་)གསུམ་བྱུང་བའི་དབྲ་རྒྱུད་ལས་ཕྱིས་འབྱུང་སྤོ་བོའི་ལོ་རྒྱུས་ནང་ཡོངས་གྲགས་སུ་ཕྱིན་པའི་སྤོ་བོ་ ཀ་གནམ་སྡེ་པའམ་ཀ་གནམ་རྒྱལ་པོ་ཞེས་པ་དེ་བྱུང་ཡོད་པར་འདོད་ཡོད། "གསང་ནང་"ཞེས་པའི་ས་མིང་གི་བྱུང་ཚུལ་ཐད་ལ་ཡང་མི་མང་པོ་ཞིག་གིས་བྱ་ཁྲི་གནས་འདིར་ཕེབས་དུས་གནས་སྐབས་རིང་གསང་བ་མཛད་དེ་དེང་གི་ཆུ་མདོའི་ཁོངས་གསང་ནང་གྲོང་ཚོར་བཞུགས་པས་ཡུལ་མིང་ལ་"གསང་ནང་"དུ་སྐད་པ་དང་། དེ་ནས་གཞན་གྱིས་ཚོར་ཏེ་སྤོ་བོའི་ཡུལ་ཁོངས་གྱི་གནས་ གཞན་ཏེ་དེང་གི་ཆོས་རྫོང་དུ་ཕེབས་ཤིང་འདིར་གུས་པར་སྣང་ཞེས་གསུངས་ཏེ་བཞུགས་པས་"གུས་སྣང་"ཞེས་གྲགས་པ་འདི་སྒྲ་ཉམས་པར་བརྟེན་ད་ལྟ་"གུ་མདོང་"དུ་འབོད་དོ་ཟེར།[8] འོན་ཀྱང་སྤོ་བོའི་ཁུལ་གྱི་ཡིག་ཐོག་དང་ངག་རྒྱུན་འགར་བྱ་ཁྲི་མ་ཡིན་པར་ཤ་ཁྲིས་གནས་འདིར་ཞབས་བཅགས་མྱོང་ཡོད་པར་འདོད་པ་ཙམ་མ་ཟད་ཁོང་དང་འབྲེལ་བའི་གནའ་ཤུལ་འདྲ་བ་མང་པོ་ཞིག་དེང་གི་དུས་སུའང་མཇལ་རྒྱུ་ཡོད་པ་གོང་དུ་སྨྲོས་པ་ལྟར་རོ། གལ་སྲིད་ཤ་ཁྲི་སྤོ་བོའི་ཡུལ་དུ་ཕེབས་མྱོང་བ་འདི་ལོ་རྒྱུས་ཀྱི་རྐྱེན་གང་ཞིག་ལ་བརྟེན་ནས་ཏུན་ཧོང་ཡིག་རྙིང་དང་རྡོ་བརྐོས་གཙིགས་ཡིག་ནང་འཁོད་ཐུབ་མེད་པ་དང་། རྒྱལ་རབས་གསལ་ བའི་མེ་ལོང་སོགས་པའི་ཆོས་འབྱུང་དེབ་ཐེར་ཁག་ནང་དུ་བཀོད་པའི་སྲས་བྱ་ཁྲི་ཉིད་ནི་དོན་དངོས་ལ་ཤ་ཁྲི་ཁོང་རང་ཡིན་པ་ལས་གྲི་གུམ་བཙན་པོར་སྲས་གསུམ་བྱུང་བར་འདོད་པ་འདི་ཕྱི་རབས་པ་ཚོའི་ལྟ་བ་ཙམ་ཞིག་ཡིན་པར་ངོས་འཛིན་ན། བྱ་ཁྲི་དང་ཤ་ ཁྲིའི་ཚིག་གཉིས་ཡུལ་སྐད་ཀྱི་སྒྲའི་འདོན་སྟངས་སུ་འདྲ་མཉམ་དུ་མངོན་པ་སྟེ།སྤོ་སྟོད་དང་ཁམས་ཀྱི་སྐད་སྒྲའི་ནང་"བྱ་"འདི་"ཞ་"འམ་"ཤ་"སྒྲ་རུ་འདོན་གྱིས།ཕྱིས་འབྱུང་གི་དེབ་ཐེར་ནང་སྒྲ་འདོན་གྱི་འཁྲུལ་དང་རྩོམ་འབྲི་བྱེད་པའི་ཚེ།སྐབས་དེའི་དཔྱད་ཡིག་མ་ཟད་ངག་རྒྱུན་སོགས་ལ་བརྟེན་ནས་ཇི་ལྟར་བྲིས་པའི་ལོ་རྒྱུས་དེའང་རྗེས་འབྲངས་ཀྱི་མཁས་པ་ཚོས་རང་དང་མཐུན་པའི་བཞེད་ཚུལ་དེ་དག་མུ་མཐུད་དེ་མཁོ་སྤྱོད་མཛད་ནས་རྩོམ་འབྲི་གནང་བ་ཞིག་མིན་ནམ་སྙམ་པས་དཔྱད་པར་འཚལ། མདོར་ན་སྤོ་བོའི་ཡུལ་ཁོངས་སུ་ཁྱབ་ཡོད་པའི་བོད་ཀྱི་གནའ་རབས་ལོ་རྒྱུས་དང་འབྲེལ་བའི་བཤད་རྒྱུན་དག་དང་དེ་འབྲེལ་གྱི་གནའ་ཤུལ་དུ་སྐད་པའི་མཐོང་ཆོས་ནང་།ལ་ལ་ནི་ལོ་རྒྱུས་དོན་དངོས་དང་མཚུངས་ཡོད་པ་དང་།ལ་ལ་ནི་དེ་ཙམ་གྱི་ངེས་པ་མེད་པ་ཞིག་ཏུ་སྣང་ཡོད་མོད།འོན་ཀྱང་འདི་ལྟའི་ལོ་རྒྱུས་ཞིབ་འཇུག་གི་དོགས་གཞི་འདིས་ང་ཚོའི་དོགས་དཔྱོད་ཀྱི་བསམ་གཞིག་ནུས་པ་ཇེ་མཐོར་འགྲོ་བ་དང་། འབྲེལ་ཡོད་གནད་དོན་གྱི་ཞིབ་འཇུག་ཀྱང་དེ་བས་གཏིང་ཟབ་ཏུ་འགྲོ་རྒྱུར་ནུས་པ་ངེས་ཅན་ཞིག་ཐོན་སྲིད་དོ།མཇུག་གཏམ་འདིར་གསལ་བཤད་བྱེད་དགོས་པ་ཞིག་ནི་ཁོ་བོ་སྤོ་བོའི་ཡུལ་དུ་བརྟག་དཔྱད་དུ་འགྲོ་བའི་སྐབས་ཆུ་མདོ་གྲོང་རྡལ་སྟག་ལུང་སློབ་ཆུང་གི་དགེ་རྒན་བཀྲ་ཤིས་ཚེ་རིང་ལགས་དང་། སློབ་ཆུང་འདིར་ཕྱག་ལས་གནང་ མུས་སུ་མཆིས་པའི་ཕྲན་གྱི་གྲོགས་པོ་པད་མ་ནོར་བུ་མཆོག་གཉིས་ཀྱིས་བརྟག་དཔྱད་བརྒྱུད་རིམ་ནང་སྣེ་ཤན་དང་རམ་འདེགས་ལེགས་པར་གནང་བར་སྙིང་དབུས་ནས་ཐུགས་རྗེ་ཆེ་ཞུའོ།། རྩོམ་འཇུག་པ། ཡེ་ཤེས་སྒྲོལ་་མ།
རྩོམ་འདིར་སྤོ་བོའི་ཡུལ་དུ་ཁྱབ་པའི་བོད་ཀྱི་གནའ་རབས་ལོ་རྒྱུས་དང་འབྲེལ་བའི་བཤད་རྒྱུན་ཏེ་ཤ་ཁྲི་དང་བྱ་ཁྲི་ཁོང་གཉིས་ཀྱིས་སྤོ་བོའི་ཡུལ་དུ་ཞབས་བཅགས་ཡོད་མིན་དང་།ཁོང་ཚོ་དང་འབྲེལ་བའི་གནའ་ཤུལ་དུ་གྲགས་པའི་མཐོང་ཆོས་འགའ།དེ་མིན་དམངས་ཁྲོད་དུ་དར་བའི་ཡུལ་དེའི་ས་མིང་ཉུང་ཤས་ལ་བཤད་ཚུལ་འདྲ་མིན་བྱུང་བ་སོགས་ལ་ངོ་སྤྲོད་ཞུས་པའི་ཆབས་ཅིག་འབྲེལ་ཡོད་ཀྱི་གནད་དོན་ཁག་གཅིག་ལའང་དབྱེ་ཞིབ་མདོར་བསྡུས་ཞུས་ཡོད།
ཉེ་བའི་ལོ་ཤས་ནང་སྨྱུག་འཛིན་པས་བོད་ལྗོངས་ཉིང་ཁྲི་ས་གནས་ཁོངས་རྫོང་ཁག་ས་ཁུལ་འགའ་ཤས་སུ་གནའ་དཔྱད་རྟོག་ཞིབ་ཀྱི་ལས་ཀར་བཞུགས་ཏེ་ཡུལ་གནས་དངོས་སུ་བསྐྱོད་ཐུབ་པ་དང་།བོད་ཀྱི་ཡ་ཐོག་ལོ་རྒྱུས་དང་འབྲེལ་བའི་གནའ་ཤུལ་གནའ་རྫས་ལ་ལག་ལེན་དངོས་ཀྱི་བརྟག་དཔྱད་བྱ་བའི་གོ་སྐབས་བཟང་པོ་ཞིག་ཐོབ།དེའི་བརྒྱུད་རིམ་ནང་རང་ཉིད་ཀྱིས་མཐོང་ཐོས་སུ་ བྱུང་བ་དང་དོ་སྣང་།མནོ་བསམ་བྱ་དགོས་པའི་གནད་དོན་ཞིག་སྟེ་ཡུལ་འདིའི་མངའ་ཁོངས་སུ་གཏོགས་པའི་སྤོ་བོ་རྫོང་གི་ལུང་པ་ཆ་ཤས་སུ་ཁྱབ་པའི་བོད་ཀྱི་གནའ་རབས་ལོ་རྒྱུས་དང་འབྲེལ་བའི་ས་མིང་དང་།ལོ་རྒྱུས་མི་སྣའི་གར་སྟེགས་སུ་གྱུར་པའི་གནའ་ཤུལ་སོགས་ལ་ཡུལ་དེ་གའི་བཤད་ཚུལ་མི་འདྲ་བ་འགའ་ཤས་ཡོད་པ་འདི་བཞིན་ནི་ཆོས་འབྱུང་དེབ་ཐེར་ཁག་ཏུ་འཁོད་པའི་ཡ་ཐོག་བོད་ཀྱི་ལོ་རྒྱུས་གནད་དོན་ཁ་ཅིག་གི་རྣམ་པ་དང་འདྲ་མཉམ་དུ་སྣང་བའོ། དེས་ངེད་ཅག་རྣམ་ལ་པུ་རྒྱལ་བཙན་པོའི་ཐོག་མ་འམ་སྔ་རབས་རྒྱལ་རྒྱུད་ཀྱི་དོན་གནད་ཁག་ལ་མུ་མཐུད་ཉམས་ཞིབ་བྱ་རྒྱུའི་དཔྱད་གཞི་མཁོ་འདོན་དང་འབྲེལ་ཡོད་ཀྱི་དོན་འགར་དག་ཐེར་ཡོ་བསྲང་གི་ཕན་ནུས་ལྡན་པར་མངོན་སྲིད་ན། ཁོ་བོས་འདིར་རྩོམ་ཐུང་འདི་བཞིན་འབྲི་ཁུལ་བྱས་ཏེ་ངོ་སྤྲོད་རགས་ཙམ་ཞུ་འདོད་པས་རྒྱ་ཆེའི་མཁྱེན་ལྡན་པ་རྣམས་ཀྱིས་དགོངས་འཆར་ལྷུག་སྩོལ་གནང་རྒྱུའི་རེ་འདུན་ཞུ།
པུ་རྒྱལ་བཙན་པོའི་ཐོག་མའི་རྒྱལ་རྒྱུད་དམ་བོད་རྗེ་གཉའ་ཁྲི་བཙན་པོའི་འབྱུང་ཁུངས་སྐོར་ལ་སྔོན་བྱོན་མཁས་པའི་བཞེད་ཚུལ་མང་དག་ལྡན་ཡོད་ཀྱང་འདིར་ཡིག་ཚོགས་ལ་འཛེམས་ཏེ་སྤྲོ་བར་མི་བྱ། དེ་དག་ཁྲོད་སྤྱི་འགྲོས་བདེན་མཐུན་དུ་གྱུར་བ་ནི་བོད་རྗེ་གཉའ་ཁྲི་ བཙན་པོ་འདི་ཉིད་བོད་རང་གི་མི་ཞིག་ཡིན་པ་མ་ཟད། ཁོང་གི་འཁྲུངས་ཡུལ་ཡང་དེང་གི་ཉིང་ཁྲི་ས་གནས་ ཁོངས་སྤོ་བོ་རྫོང་ཁུལ་དུ་ཡིན་པར་གསུངས་བའོ།
བོད་རྗེ་གཉའ་ཁྲི་བཙན་པོ་འདི་ཉིད་སྤོ་བོའི་ཡུལ་ནས་ཡིན་པར་འདོད་པའི་ཆོས་འབྱུང་དེབ་ཐེར་གྱི་གྲས་ཏེ་སྤྱི་ལོའི་དུས་རབས་བཅུ་གཉིས་པའི་ནང་བརྩམས་པའི་《ལྡེའུ་ཆོས་འབྱུང་རྒྱས་པ་》རུ་འཁོད་པ་ལྟར་ན་"ཡུལ་སྤུ་བོའི་ཡུལ་ནས་སྤུའི་མི་མོ་མོ་བཙུན་བྱ་བའི་རུས་ནས་ཐེ་བྲང་སྤུན་དགུ་སྐྱེས་པའི་ཆུང་དག་ཐེ་བྲང་མ་སྙ་ཨུ་བེ་ར་བྱ་བ་"[1]ཁོང་བོད་ཀྱི་རྗེ་བོར་བཅོལ་གནང་བ་དང་། ལྕགས་གླང་པ་རོལ་པའི་རྡོ་རྗེས་མཛད་པའི་ཡམ་བུ་བླ་སྒང་གི་དཀར་ཆག་ནང་"སྔར་སྤུ་བོའི་ཡུལ་ན།བྱ་མོ་བཙུན་བྱ་ བའི་མངལ་ནས་ཐེའུ་བྲང་བུ་སྤུན་དགུ་སྐྱེས་པའི་ཆུང་མཐའ་ཨུ་བེ་ར་བྱ་བ་"ཁོང་ཉིད་བོད་ཀྱི་རྗེ་བོ་འཚོལ་མཁན་ཚོས་"གཉའ་བར་བཏེགས་ནས་རྗེ་རུ་ཁུར་བས་མཚན་ཡང་གཉའ་ཁྲི་བཙན་པོར་ཐོགས་"[2]ཞེས་འཁོད་པ་ལྟར་ན་གཉའ་ཁྲི་འདི་ཉིད་བོད་མི་ཡིན་པ་མ་ཟད།འཁྲུངས་ཡུལ་ནི་སྤོ་བོའི་ཁོངས་སུ་ཡིན་པར་འདོད་མོད།འོན་ཀྱང་སྤོ་བོའི་ཁོངས་ཀྱི་ཞིབ་ཆའི་ཡུལ་གང་ཞིག་ཏུ་ཡིན་མིན་ལ་གསལ་བརྗོད་གང་ཡང་གནང་མེད།སྨྱུག་འཛིན་པས་ས་ཆ་དངོས་སུ་བརྟག་དཔྱད་བྱས་བརྒྱུད་ཤེས་རྟོགས་བྱུང་བ་ལྟར་ན།དེང་གི་སྤོ་བོ་རྫོང་ཁོངས་སྤོ་སྟོད་གཙང་པོའི་ཆུ་རྒྱུད་འགྲམ་ངོགས་སུ་གནས་པའི་ཆུ་མདོ་གྲོང་རྡལ་གྱི་བྱང་ཤར་ན་སྤ་ཐོག་ཁ་ཞེས་པའི་གྲོང་ཚོའི་ནང་དུ་བྱ་མོ་ཁ་རུ་གྲགས་པའི་གནས་ཤིག་ཡོད་པ་འདིར་གཉའ་ཁྲི་བཙན་པོའི་འཁྲུངས་གནས་རེད་ཅེས་དམངས་ཁྲོད་ངག་རྒྱུན་དུ་སྒྲོག་བཞིན་མཆིས། དེ་ལྟའི་ཤོད་རྒྱུན་ནང་"བྱ་མོ་ཁ་"ཞེས་པའི་གནས་ཀྱི་མིང་དང་ལོ་རྒྱུས་ཡིག་ཆར་འཁོད་པའི་གཉའ་ཁྲིའི་ཡུམ་"བྱ་མོ་བཙུན་"གྱི་མཚན་མིང་དབར་ལ་འབྲེལ་བ་ངེས་ཅན་ཞིག་ཡོད་པ་ནི་ཨ་ཅང་བརྗོད་མེད་དུ་སྣང་མོད། འོན་ཏེ་ཤོད་རྒྱུན་འདི་བཞིན་དུས་ནམ་ཞིག་ཏུ་བྱུང་བ་དང་དེས་དོན་དངོས་ཀྱི་ལོ་རྒྱུས་གནད་དོན་གྱི་རང་བཞིན་ལ་ཚད་དང་ལྡན་པའི་སྒྲུབ་བྱེད་གང་འདྲ་ཞིག་སྦྱིན་ཐུབ་མིན་ཐད་མཁྱེན་ལྡན་པ་རྣམས་ཀྱིས་བློ་སྒོ་རྒྱ་ཆེར་ཕྱེ་ནས་མ་འོངས་པའི་དུས་ཟླའི་ནང་མུ་མཐུད་བརྩོན་དགོས་པའི་ཞིབ་འཇུག་གི་དོགས་གཞི་ཞིག་རེད།སྤྱིར་ཞིབ་འཇུག་པ་མང་པོས་དམངས་ཁྲོད་ངག་རྒྱུན་དུ་བྱུང་བའི་ཤོད་སྲོལ་དག་ལ་ཆེས་སོམ་ཉིའི་ལྟ་བ་ཞིག་འཛིན་ཡང་།གོང་སྨྲོས་ཀྱི་བཤད་རྒྱུན་འདི་ལྟ་བུ་ནི་དམངས་ཁྲོད་དུ་ཁྱབ་གདལ་སོང་བ་མ་ཟད་ཚད་ལྡན་གྱི་ཆོས་འབྱུང་དེབ་ཐེར་འགའི་ནང་དུའང་བཀོད་ཡོད་པར་བརྟེན་ན་དེའི་དྲང་བདེན་རང་བཞིན་གྱི་ཚད་གཞི་ནི་ཧ་ཅང་གི་མཐོ་པོ་ཡིན་པ་ཞིག་ཏུ་སྣང་བར་སེམས།
གཞན་ཡང་པུ་རྒྱལ་བཙན་པོའི་སྔ་རབས་རྒྱལ་རྒྱུད་དང་འབྲེལ་བའི་བཤད་རྒྱུན་ཁ་ཤས་ཡུལ་ལུང་འདི་གའི་ཁོངས་སུ་ཁྱབ་ཡོད་པ་སྟེ།བྱ་མོ་ཁ་ཞེས་པའི་གནས་ཡུལ་གྱི་བྱང་ཤར་མཚམས་སུ་འཛོམས་རྟ་གཙང་པོའམ་ནམ་རྒྱུན་འབོད་ཁྱབ་ཆེ་བའི་མིང་གཞན་ཡར་ལུང་གཙང་པོར་གྲགས་པའི་ཆུ་རྒྱུད་གྱེན་ལམ་ལ་ཕྱོགས་ཏེ་སྤྱི་ལེ་5ཙམ་གྱི་སར་སླེབས་དུས་ཆུ་བོ་འདིར་བྱང་ནུབ་ནས་འདྲེས་ཡོང་བའི་གསང་ནང་ཆུའི་གཞོགས་ནུབ་ཀྱི་ལམ་བརྒྱུད་དེ་ས་ཆ་དེ་གའི་གནས་རིར་འབོད་པའི་གཡུ་རི་དགེ་བསྙེན་ཕྱོགས་སུ་སྤྱི་ལེ་3ཙམ་གྱི་མཚམས་སུ་སླེབས་ཙ་ན་ཤ་ཁྲིའི་དུར་ས་རུ་གྲགས་པའི་ས་སྤུངས་ཤིག་མཇལ་རྒྱུ་ཡོད། ས་སྤུངས་འདིའི་ཤར་ནས་ ནུབ་བར་གྱི་ཞེང་ཚད་ལ་རྨིད་4.5དང་། བྱང་ནས་ལྷོའི་ཞེང་ཚད་རྨིད་8.3དང་།མཐོ་ཚད་ལ་རྨིད་1.5ཙམ་ཡོད།ས་སྤུངས་འདི་ཡང་ད་ཆ་ནུབ་པོ་ཆེར་གྲགས་པའི་ས་ཞིང་ཞིག་གི་དཀྱིལ་ཙམ་དུ་ཆགས་ཡོད་པ་དང་གསང་ནང་གྲོང་ཚོའི་མང་ཚོགས་ཚོས་ཀྱང་འདིར་རང་གི་ཡབ་མེས་ཀྱི་གནས་ཁྱད་འཕགས་ཅན་ཞིག་ལ་ངོས་འཛིན་ཏེ་བརྩི་འཇོག་གི་འདུ་ཤེས་ཟོལ་མེད་དུ་འཛིན་གནང་ ཐོག ས་བསྐོ་རྡོ་སློག་ལ་སོགས་པའི་ལས་ངན་བྱ་སྤྱོད་སྤེལ་རྒྱུ་ལྟ་ཅི།དེ་ལས་ལྡོག་ཏེ་རང་ནུས་ཅི་ཡོད་ངང་ས་སྤུངས་འདིར་མུ་མཐུད་སྲུང་སྐྱོང་བྱེད་བཞིན་འདུག(དཔེ་རིས་དང་པོར་གསལ)གོང་སྨྲོས་ཀྱི་གནས་ཚུལ་ནང་ང་ཚོས་དམིགས་བསལ་ཐེར་འདོན་བྱ་དགོས་པའི་དོན་འགའ་སྟེ།
གཅིག "ཡར་ལུང་"དང་"ཡར་ཀླུང་"ས་མིང་སྐོར་གྱི་དོགས་གཞི།
འཛོམས་རྟ་གཙང་པོའམ་མིང་གཞན་ལ་ཡར་ལུང་གཙང་པོར་གྲགས་པའི་ཆུ་བོའི་མིང་"ཡར་ལུང་"ཞེས་པ་འདི་དང་།པུ་རྒྱལ་བཙན་པོའི་རྒྱལ་རྒྱུད་ཀྱི་འབྱུང་གནས་"ཡར་ཀླུང་"ཞེས་པའི་ས་མིང་གཉིས་ཀྱི་འབྲེལ་བའི་ཐད་དོགས་གཞིའི་གནད་དོན་འགའ་ཞིག་ད་བར་ལྐོག་གྱུར་གྱི་གནས་སུ་ལྷུང་སྟབས། དེ་ནི་རྩྭ་ངན་ལྟ་བུའི་གནས་བབས་སུ་ལུས་ཏེ་དུད་འགྲོས་ཀྱང་ཡ་མི་འདོད་ པའི་དཔེ་དོན་འདི་ལྟ་དོན་ངོ་མ་དང་མཐུན་པའི་དབང་དུ་སོང་ན།"ཡར་ལུང་"དང་"ཡར་ཀླུང་"དབར་གྱི་ས་མིང་འབྲེལ་བ་ཡང་སྒྲ་འདོན་ཙམ་ལས་དོན་འགྲེལ་གྱི་དབྱེ་འབྱེད་ནུས་པ་དེ་ཙམ་ཞིག་ཨེ་ཡོད་སེམས།གང་ལགས་ཤེ་ན།མི་རིགས་མང་པོ་ཞིག་གི་གནའ་བོའི་ལོ་རྒྱུས་སུ་བྱུང་མྱོང་ཡོད་པའི་དཔེ་མཚོན་ཏེ།རིགས་རྒྱུད་ཅིག་ས་ཆ་ག་གེ་མོ་ཞིག་ཏུ་བྱུང་བའི་གནས་འདི་ཕྱི་རབས་པ་ཚོས་རང་གི་ཡབ་མེས་འབྱུང་འཕེལ་གྱི་རྩ་བའི་གནས་ལ་བཀུར་ཏེ་ཕ་ཡུལ་ཞེས་མིང་དུ་ཐོགས་པ་དང་།རིགས་རུས་དེའི་བརྒྱུད་འཛིན་པ་རྣམས་ཡུལ་གཞན་དུ་གནས་སྤོས་བྱ་བའི་སྐབས།རང་གི་ཡབ་མེས་ལ་རྗེས་དྲན་གང་ཐུབ་བྱེད་ཆེད་ཡུལ་གནས་གསར་པའི་ས་མིང་དུ་ཕ་ཡུལ་གྱི་ས་མིང་འགའ་ཞིག་མུ་མཐུད་དེ་འདོགས་པའི་ལུགས་སྲོལ་ཡོད་པའི་ཕྱིར། དེ་ཡང་ལ་ལས་"ཡར་ལུང་"དང་"ཡར་ཀླུང་"གཉིས་དབར་ཡི་གེའི་དག་ཆའི་ཐོག་ནས་དབྱེ་བ་ཁ་གསལ་འབྱེད་ཐུབ་པས་འདིར་བཤད་པའི་སྒྲུབ་བྱེད་དག་དགོས་མེད་འཆོལ་ལབ་ཁོ་ནར་སྣང་བར་འདོད་སྲིད་ཀྱང་། ད་བར་ང་ཚོའི་མིག་ལམ་དུ་སྣང་བའི་སྤོ་བོའི་ཡུལ་ཁོངས་ཀྱི་"ཡར་ ལུང་གཙང་པོ་"འམ་"ཡར་ལུང་ལུང་པ་"ཞེས་པའི་ས་མིང་གི་འབྲི་ཚུལ་ཐད་ཉེ་རབས་སུ་བརྩམས་པའི་《སྤོ་བོའི་ལོ་རྒྱུས་》དང་།གཞན་ཡང་སྤོ་བོའི་ཁུལ་དུ་གནའ་དུས་ནས་བཟུང་མི་རབས་སྔ་ཕྱི་བརྒྱུད་དེ་བརྩམས་གནང་བའི་ཡིག་ཆ་《སྤོ་བོ་ཆོས་འབྱུང་》སོགས་སུའང་"ཡར་ལུང་"ཞེས་བཀོད་འདུག་ལ།[3] དེ་བས་ལྷག་པར་《རྒྱལ་རབས་གསལ་བའི་མེ་ལོང་》ལ་སོགས་པའི་སྔོན་གྱི་ཆོས་འབྱུང་དེབ་ཐེར་ཁག་ནང་དུའང་ལྷོ་ཁའི་"ཡར་ཀླུང་"ཞེས་པར་"ཡར་ལུངས་"སམ་"ཡར་ལུང་"དུ་འབྲི་ཚུལ་ཡོད་པར་བརྟེན་ན།"ཡར་ལུང་"དང་"ཡར་ཀླུང་"གཉིས་ཀྱི་འབྲི་ཚུལ་ཡང་ལོ་རྒྱུས་ཀྱི་བརྒྱུད་རིམ་ནང་འཕོ་འགྱུར་དང་འཁྲུལ་ནོར་བྱུང་བར་བརྟེན་ཏེ་ཡི་གེའི་གཟུགས་སུ་རྣམ་པ་གཉིས་ལ་མངོན་མི་སྲིད་པ་མེད་མོད། དེ་ལྟར་ན་"ཡར་ལུང་"ས་མིང་འདི་སྤོ་བོའི་ཡུལ་ཁོངས་སུ་སྔོན་ལ་ཐོགས་པ་དང་། དེ་ནས་གཉའ་ཁྲི་བོད་ཀྱི་རྒྱལ་པོར་འཁོད་རྗེས་རང་ཡུལ་གྱི་ས་མིང་དེ་ལྷོ་ཁའི་"ཡར་ཀླུང་"དུ་མུ་མཐུད་སྤྱད་པ་དང་དེའི་འབྲི་ཚུལ་མི་འདྲ་ནི་ལོ་རྒྱུས་ཀྱི་རྐྱེན་གང་གིས་འགྱུར་བ་ཞིག་བྱུང་བ་མིན་ནམ་སྙམ་པས་དཔྱད་པར་བྱ།
གཉིས།ཤ་ཁྲིའི་དུར་སར་གྲགས་པའི་ས་སྤུངས་ཀྱི་ལོ་རྒྱུས་རྒྱབ་ལྗོངས་སྐོར།
ཏུན་ཧོང་གི་ཡིག་རྙིང་ལྟར་ན་གྲི་གུམ་བཙན་པོར་སྲས་མཆེད་གཉིས་བྱུང་བ་སྟེ་"སྲས་མཆེད་གཉིས་ཀྱང་ཤ་ཁྱྀ་དང་ཉ་ཁྱྀར་བཏགསྟེ་རྐོང་ཡུལ་དུ་སྤྱུགསྟེ་བཀྱེ་འོ་།"ཞེས་པ་དང་།ཡང་དེའི་ནང་དུ་སྤུས་ཀྱི་བུ་རུ་ལས་སྐྱེས་སམ་ངར་ལས་ སྐྱེས་"རྐོང་ཡུལ་བྲེ་སྣར་དུ་སྲས་ཤ་ཁྱྀ་ཉ་ཁྱི་དང་ཡང་མཇལ་ལོ"[4]ཞེས་འཁོད་པ་ལྟར་ན། ཤ་ཁྱིའམ་ཤ་ཁྲི་ནི་ཀོང་ཡུལ་དུ་སླེབས་པ་ ལས་སྤོ་བོའི་ཡུལ་དུ་སླེབས་ཡོད་མེད་སྐོར་ཁ་གསལ་པོར་གསུངས་མེད།གཞན་ཡང་གྲགས་ཆེའི་ཆོས་འབྱུང་དེབ་ཐེར་ཁ་ཅིག་དང་།ཏུན་ཧོང་ཡིག་རྙིང་དང་ཀོང་པོ་གཡུང་དྲུང་འཛིན་གྱི་རྡོ་བརྐོས་གཙིགས་ཡིག་ཏུ་སྲས་མཆེད་འདི་གཉིས་ཀྱི་ནང་ནས་ཡང་སྙིང་སུས་"ཀོང་གི་རྗེ་བོ་"མཛད་མིན་ཐད་ལ་བཞེད་ཚུལ་མི་འདྲ་བ་ཡོད་དེ།དཔེར་ན་《ཆོས་འབྱུང་མཁས་པའི་དགའ་སྟོན་》དང་《རྒྱལ་རབས་གསལ་བའི་མེ་ལོང་》སོགས་སུ་གྲི་གུམ་བཙན་པོར་སྲས་གསུམ་བྱུང་བར་འདོད་པ་དང་།ཆེ་བ་ཤ་ཁྲིས་ཀོང་གི་རྗེ་བོ་མཛད།འབྲིང་པོ་བྱ་ཁྲིས་སྤོ་བོའི་མངའ་དབང་མཛད།ཆུང་བ་ཉ་ཁྲིས་ཉང་པོའི་རྗེ་རུ་མཛད་པའི་ལྟ་བ་[5]འདི་དང་ ལྡོག་པར་ཏུན་ཧོང་ཡིག་རྙིང་ནང་གཅུང་ཉ་ཁྱི་ནི་རྐོང་དཀར་པོ་རྗེ་མཛད་པ་དང་། གཅེན་ཤ་ཁྱི་ནི་རྗེར་གཤེགས་ནས་མཚན་སྤུ་དེ་གུང་རྒྱལ་དུ་གསོལ་བ་ལགས།[6] རྡོ་བརྐོས་གཙིགས་ཡིག་ཏུའང་"དྲྀ་གུམ་བཙན་པོའི་སྲས། གཅེན་ཉ་ཁྱྀ་དང་། གཅུང་ཤ་ ཁྱྀ་གཉིས་ལ། ། གཅུང་ཤ་ཁྱྀ་ནི། ལྷ་བཙན་པོ། གཅེན་ཉ་ཁྱྀ་ནི་རྐོང་ཀར་པོའི་རྗེ། "[7]ཞེས་སུ་འཁོད་པའི་གོང་གི་ནང་དོན་ཁག་ཏུ་མ་གཞི་མཐུན་མིན་གྱི་དོན་འགའ་ཡོད་རུང་། འདིར་མཁོ་བའི་ལུང་འདྲེན་གྱི་བརྗོད་བྱར་འགྱུར་བ་ནི་ཤ་ཁྲི་སྤོ་བོའི་ཡུལ་ དུ་སླེབས་མྱོང་ཡོད་པའི་ཚིག་འབྲུ་ན་ཙམ་ཡང་བཏོན་མེད་པའོ།གལ་སྲིད་ང་ཚོས་ཏུན་ཧོང་དང་རྡོ་བརྐོས་ཡིག་ཆར་འཁོད་པའི་ ནང་དོན་ཚད་དང་མཐུན་པའི་དབང་དུ་བཏང་ན། ཤ་ཁྲི་ཉིད་སྤོ་བོའི་ཡུལ་དུ་སླེབས་མྱོང་མེད་པ་ནི་མངོན་གསལ་གྱི་དོན་ཞིག་ཏུ་སྣང་བར་གོར་མི་ཆག དེའི་རྒྱུ་རྐྱེན་ནི་ཏུན་ཧོང་ཡིག་རྙིང་དུ་འཁོད་ཡོད་པ་སྟེ་ཤ་ཁྱིའམ་སྤུ་དེ་གུང་རྒྱལ་ཕྱིང་བ་སྟག་རྩེར་ཕེབས་རྗེས་སྐུ་མྱ་ངན་ལས་འདས་པ་དང་། ཁོང་གི་བང་སོ་"གྲང་མོ་གནམ་བསེའ་"རུ་གྲགས་པ་དེ་ཡང་ཕྱིང་ཡུལ་ལམ་དེང་གི་འཕྱོངས་རྒྱས་ཁུལ་དུ་ཆགས་དགོས་ངེས་ལས་སྤོ་བོའི་ཡུལ་དུ་ཆགས་སྲིད་པའི་གཏན་ཚིགས་ནི་ད་ལམ་ང་ཚོའི་འདྲེན་བྱེད་ཀྱི་སྦྱོད་ཡུལ་དུ་གྱུར་པའི་ལོ་རྒྱུས་དེབ་ཐེར་གང་ཞིག་གི་ནང་དུའང་འཁོད་མེད་པས་སྒྲུབ་ནུས་སེམས་ཀྱང་མུ་མཐུད་དཔྱད་དགོས།
གལ་སྲིད་འདིར་དྲངས་བའི་ཆོས་འབྱུང་དེབ་ཐེར་ནང་དུ་འཁོད་པའི་ཤ་ཁྲིས་ཀོང་དཀར་པོ་རྗེ་མཛད་པ་དང་།བྱ་ཁྲིས་ སྤོ་བོའི་མངའ་དབང་མཛད་པ།ཉ་ཁྲིས་ཉང་པོའི་རྗེ་རུ་མཛད་པ་ཞེས་པ་འདི་ལོ་རྒྱུས་ཀྱི་དོན་དངོས་དང་མཚུངས་ཡོད་ན།ཤ་ཁྲི་ནི་སྤོ་བོའི་ཡུལ་དུ་ཞབས་བཅགས་མ་མྱོང་བ་དེ་བས་ཀྱང་ར་འཕྲོད་བྱུང་བར་སྣང། འོན་ཏེ་འདིར་ང་ཚོས་དོགས་གཞི་ཞིག་ཐེར་ འདོན་བྱེད་དགོས་པ་སྟེ། གོང་གི་ཆོས་འབྱུང་དེབ་ཐེར་ཁག་ལྟར་ན་བྱ་ཁྲིས་སྤོ་བོའི་ཡུལ་དུ་མངའ་དབང་མཛད་པའི་དུས་ཡུན་ནི་མི་རིང་བ་ཞིག་ཡིན་པ་མ་ཟད། དེའི་རྗེས་ལྷ་བུ་རུ་ལས་སྐྱེས་ཀྱིས་བྱ་ཁྲི་སྤོ་བོའི་ཡུལ་ནས་གདན་དྲངས་ཏེ་བོད་ཀྱི་རྗེ་བོར་བཅོལ་གནང་བ་དང་།ཤ་ཁྲི་ནི་ཀོང་གི་རྗེ་དང་ཉ་ཁྲི་ནི་ཉང་གི་རྗེ་བོར་མུ་མཐུད་དེ་བཞུགས་གནང་བར་འདོད་ཡོད་པ་ལགས་སོ།དེ་ལྟར་ན་ད་ལམ་སྤོ་བོའི་ཡུལ་དུ་ངག་རྒྱུན་ལ་སྒྲོག་བཞིན་པའི་"ཤ་ཁྲིའི་དུར་ས་"ཟེར་བ་འདི་ལོ་རྒྱུས་ཀྱི་དོན་ངོ་མར་ཡང་སྙིང་ས་ཆ་འདི་གར་ཆགས་ཡོད་མིན་ནི་ཧ་ཅང་ལྐོག་གྱུར་གྱི་གནད་འགག་དཔྱད་དོན་ཞིག་དུ་སྣང་བའོ།
གཞན་ཡང་འདིར་མཚམས་སྦྱོར་རགས་བསྡུས་ཞུ་དགོས་པའི་དོན་འགའ་སྟེ།ཤ་ཁྲིའི་དུར་སར་གྲགས་པའི་ས་སྤུངས་ཀྱི་གནས་ཡུལ་གསང་ནང་གྲོང་ཚོའི་བྱང་ཤར་དུ་"ཤ་ཁྲི་རོང་"ཞེས་པའི་རི་སྟེང་དུ་"ཤ་ཁྲི་ཕུག་པ་"རུ་འབོད་པའི་རི་ཕུག་ཞིག་ཡོད་པ་འདི་ནི་"ཤ་ཁྲིའི་མཚམས་ཁང་"དུ་སྐད་པ་དང་།གྲོང་འདིའི་བྱང་ནུབ་ངོས་ཀྱི་རི་"ར་མོ་ཆེར"གྲགས་པའི་རི་སྐེད་དམ་ལ་ཁར་ཤ་ ཁྲིའི་སྒྲུང་གཏམ་དང་འབྲེལ་བའི་"ཤ་ཁྲིའི་ལམ་"ཞེས་པའི་རི་ལམ་ཞིག་ཀྱང་ཡོད་པར་ཐོས། ཤོད་རྒྱུན་འདི་བཞིན་ནི་ལོ་རྒྱུས་དེབ་ ཐེར་ཁག་དང་རྡོ་བརྐོས་གཙིགས་ཡིག་སོགས་སུ་མཇལ་ནུས་པར་དཀའ་ཡང་དེས་ཡུལ་ལུང་འདི་དང་འབྲེལ་བའི་བོད་ཀྱི་གནའ་བོའི་ལོ་རྒྱུས་དང་རིག་གནས་སོགས་ཀྱི་ཞིབ་འཇུག་གནད་དོན་འགའ་ལ་དཔྱད་གཞིའི་ཕན་ནུས་ཤིག་ཐོན་ངེས་ལགས།
གསུམ།"གསང་ནང་"ལ་སོགས་པའི་ས་མིང་དང་འབྲེལ་བའི་སྤོ་བོའི་ལོ་རྒྱུས་སྐོར།
དེ་ཡང་གྲི་གུམ་བཙན་པོར་སྲས་མཆེད་གསུམ་དུ་འདོད་པའི་བཞེད་ཚུལ་འདི་སྤུ་རྒྱལ་བཙན་པོའི་སྔ་རབས་རྒྱལ་རྒྱུད་ཀྱི་ལོ་རྒྱུས་དོན་ངོ་མ་དང་ཡོངས་སུ་མཐུན་པའི་ངེས་ཚིག་ཞིག་ཏུ་འགྱུར་བའི་དབང་དུ་བཏང་ན། གྲི་གུམ་བཙན་པོ་གཤེགས་རྗེས་བོད་ ཀྱི་རྒྱལ་རྒྱུད་ཁྲི་འཛིན་ནི་ཤ་ཁྲི་མིན་པར་བྱ་ཁྲི་ཡིན་དགོས་པ་དང་། ཚང་མས་ཤེས་རྟོགས་སུ་བྱུང་བའི་ཛ་དྲག་གི་ལོ་རྒྱུས་དོན་རྐྱེན་ལ་བརྟེན་ནས་བྱ་ཁྲི་སོགས་པའི་སྲས་མཆེད་ཁོང་རྣམ་པ་ཡང་ཡུལ་གྱར་དུ་མི་འགྲོ་ཀ་མེད་ལ་ཐུག་པ་ལགས། སྲས་མཆེད་ཁོང་རྣམ་ པའང་གང་དུ་གྱར་བའི་ཞིབ་ཆའི་ཡུལ་ཕྱོགས་ཐད་ཆོས་འབྱུང་དེབ་ཐེར་དང་ཏུནཧོང་ཡིག་རྙིང་། རྡོ་བརྐོས་གཙིགས་ཡིག་ཁག་ཏུ་ འགལ་བའི་ཆ་མང་མངོན་མོད། འོན་ཏེ་སྤོ་བོའི་ཡུལ་ཕྱོགས་སུ་བྱུང་བའི་ལོ་རྒྱུས་དང་དམངས་ཁྲོད་ངག་རྒྱུན་དུ་འཇགས་པའི་བཤད་རྒྱུན་ཁྲོད་ལས་ "གསང་ནང་"ཞེས་པ་ལ་སོགས་པའི་ས་མིང་གི་བྱུང་ཚུལ་ཐད་ལ་ཞིབ་དཔྱོད་རགས་ཙམ་བྱས་ཚེ།ལོ་རྒྱུས་དངོས་ཀྱི་དོན་དམ་འགར་དོགས་དཔྱོད་ཀྱི་ནུས་པ་ཇི་ཙམ་ཞིག་ཐོན་ནུས་སེམས། དེ་ཡང་སྤོ་བོའི་ཡུལ་དུ་དེང་དུས་ཀྱང་ཁྱབ་མུས་ སུ་མཆིས་པའི་བྱ་ཁྲི་ཉིད་གནས་འདིར་ཞབས་བཅགས་མྱོང་ཡོད་པའི་ཤོད་རྒྱུན་ནམ་སྤོ་བོའི་ཡིག་རྙིང་དག་ཏུ་འཁོད་ཡོད་པའི་ནང་དོན་དག་གོང་དུ་ལུང་དྲངས་ཟིན་པའི་བརྩམས་དེབ་《སྤོ་བོའི་ལོ་རྒྱུས་》ཞེས་པའི་ནང་དུ་ཁ་གསལ་པོར་འགོད་གནང་མཛད་ཡོད་ལ།ཤོད་རྒྱུན་འདི་ལྟར་ན་བྱ་ཁྲི་སྤོ་བོའི་ཡུལ་དུ་ལོ་ངོ་བཅུ་ལྷག་ཙམ་ཞབས་འཇགས་གནང་བ་དང་།དེའི་བརྒྱུད་རིམ་ནང་ཁོང་གི་གདུང་རྒྱུད་དུ་དབྲ་འབྲུ་གདོང་(ལྡོང་)གསུམ་བྱུང་བའི་དབྲ་རྒྱུད་ལས་ཕྱིས་འབྱུང་སྤོ་བོའི་ལོ་རྒྱུས་ནང་ཡོངས་གྲགས་སུ་ཕྱིན་པའི་སྤོ་བོ་ ཀ་གནམ་སྡེ་པའམ་ཀ་གནམ་རྒྱལ་པོ་ཞེས་པ་དེ་བྱུང་ཡོད་པར་འདོད་ཡོད། "གསང་ནང་"ཞེས་པའི་ས་མིང་གི་བྱུང་ཚུལ་ཐད་ལ་ཡང་མི་མང་པོ་ཞིག་གིས་བྱ་ཁྲི་གནས་འདིར་ཕེབས་དུས་གནས་སྐབས་རིང་གསང་བ་མཛད་དེ་དེང་གི་ཆུ་མདོའི་ཁོངས་གསང་ནང་གྲོང་ཚོར་བཞུགས་པས་ཡུལ་མིང་ལ་"གསང་ནང་"དུ་སྐད་པ་དང་། དེ་ནས་གཞན་གྱིས་ཚོར་ཏེ་སྤོ་བོའི་ཡུལ་ཁོངས་གྱི་གནས་ གཞན་ཏེ་དེང་གི་ཆོས་རྫོང་དུ་ཕེབས་ཤིང་འདིར་གུས་པར་སྣང་ཞེས་གསུངས་ཏེ་བཞུགས་པས་"གུས་སྣང་"ཞེས་གྲགས་པ་འདི་སྒྲ་ཉམས་པར་བརྟེན་ད་ལྟ་"གུ་མདོང་"དུ་འབོད་དོ་ཟེར།[8] འོན་ཀྱང་སྤོ་བོའི་ཁུལ་གྱི་ཡིག་ཐོག་དང་ངག་རྒྱུན་འགར་བྱ་ཁྲི་མ་ཡིན་པར་ཤ་ཁྲིས་གནས་འདིར་ཞབས་བཅགས་མྱོང་ཡོད་པར་འདོད་པ་ཙམ་མ་ཟད་ཁོང་དང་འབྲེལ་བའི་གནའ་ཤུལ་འདྲ་བ་མང་པོ་ཞིག་དེང་གི་དུས་སུའང་མཇལ་རྒྱུ་ཡོད་པ་གོང་དུ་སྨྲོས་པ་ལྟར་རོ། གལ་སྲིད་ཤ་ཁྲི་སྤོ་བོའི་ཡུལ་དུ་ཕེབས་མྱོང་བ་འདི་ལོ་རྒྱུས་ཀྱི་རྐྱེན་གང་ཞིག་ལ་བརྟེན་ནས་ཏུན་ཧོང་ཡིག་རྙིང་དང་རྡོ་བརྐོས་གཙིགས་ཡིག་ནང་འཁོད་ཐུབ་མེད་པ་དང་། རྒྱལ་རབས་གསལ་ བའི་མེ་ལོང་སོགས་པའི་ཆོས་འབྱུང་དེབ་ཐེར་ཁག་ནང་དུ་བཀོད་པའི་སྲས་བྱ་ཁྲི་ཉིད་ནི་དོན་དངོས་ལ་ཤ་ཁྲི་ཁོང་རང་ཡིན་པ་ལས་གྲི་གུམ་བཙན་པོར་སྲས་གསུམ་བྱུང་བར་འདོད་པ་འདི་ཕྱི་རབས་པ་ཚོའི་ལྟ་བ་ཙམ་ཞིག་ཡིན་པར་ངོས་འཛིན་ན། བྱ་ཁྲི་དང་ཤ་ ཁྲིའི་ཚིག་གཉིས་ཡུལ་སྐད་ཀྱི་སྒྲའི་འདོན་སྟངས་སུ་འདྲ་མཉམ་དུ་མངོན་པ་སྟེ།སྤོ་སྟོད་དང་ཁམས་ཀྱི་སྐད་སྒྲའི་ནང་"བྱ་"འདི་"ཞ་"འམ་"ཤ་"སྒྲ་རུ་འདོན་གྱིས།ཕྱིས་འབྱུང་གི་དེབ་ཐེར་ནང་སྒྲ་འདོན་གྱི་འཁྲུལ་དང་རྩོམ་འབྲི་བྱེད་པའི་ཚེ།སྐབས་དེའི་དཔྱད་ཡིག་མ་ཟད་ངག་རྒྱུན་སོགས་ལ་བརྟེན་ནས་ཇི་ལྟར་བྲིས་པའི་ལོ་རྒྱུས་དེའང་རྗེས་འབྲངས་ཀྱི་མཁས་པ་ཚོས་རང་དང་མཐུན་པའི་བཞེད་ཚུལ་དེ་དག་མུ་མཐུད་དེ་མཁོ་སྤྱོད་མཛད་ནས་རྩོམ་འབྲི་གནང་བ་ཞིག་མིན་ནམ་སྙམ་པས་དཔྱད་པར་འཚལ།
མདོར་ན་སྤོ་བོའི་ཡུལ་ཁོངས་སུ་ཁྱབ་ཡོད་པའི་བོད་ཀྱི་གནའ་རབས་ལོ་རྒྱུས་དང་འབྲེལ་བའི་བཤད་རྒྱུན་དག་དང་དེ་འབྲེལ་གྱི་གནའ་ཤུལ་དུ་སྐད་པའི་མཐོང་ཆོས་ནང་།ལ་ལ་ནི་ལོ་རྒྱུས་དོན་དངོས་དང་མཚུངས་ཡོད་པ་དང་།ལ་ལ་ནི་དེ་ཙམ་གྱི་ངེས་པ་མེད་པ་ཞིག་ཏུ་སྣང་ཡོད་མོད།འོན་ཀྱང་འདི་ལྟའི་ལོ་རྒྱུས་ཞིབ་འཇུག་གི་དོགས་གཞི་འདིས་ང་ཚོའི་དོགས་དཔྱོད་ཀྱི་བསམ་གཞིག་ནུས་པ་ཇེ་མཐོར་འགྲོ་བ་དང་། འབྲེལ་ཡོད་གནད་དོན་གྱི་ཞིབ་འཇུག་ཀྱང་དེ་བས་གཏིང་ཟབ་ཏུ་འགྲོ་རྒྱུར་ནུས་པ་ངེས་ཅན་ཞིག་ཐོན་སྲིད་དོ།མཇུག་གཏམ་འདིར་གསལ་བཤད་བྱེད་དགོས་པ་ཞིག་ནི་ཁོ་བོ་སྤོ་བོའི་ཡུལ་དུ་བརྟག་དཔྱད་དུ་འགྲོ་བའི་སྐབས་ཆུ་མདོ་གྲོང་རྡལ་སྟག་ལུང་སློབ་ཆུང་གི་དགེ་རྒན་བཀྲ་ཤིས་ཚེ་རིང་ལགས་དང་། སློབ་ཆུང་འདིར་ཕྱག་ལས་གནང་ མུས་སུ་མཆིས་པའི་ཕྲན་གྱི་གྲོགས་པོ་པད་མ་ནོར་བུ་མཆོག་གཉིས་ཀྱིས་བརྟག་དཔྱད་བརྒྱུད་རིམ་ནང་སྣེ་ཤན་དང་རམ་འདེགས་ལེགས་པར་གནང་བར་སྙིང་དབུས་ནས་ཐུགས་རྗེ་ཆེ་ཞུའོ།།
རྩོམ་འཇུག་པ། ཡེ་ཤེས་སྒྲོལ་་མ།


text:
ཤིན་ཧྭ་གསར་འགྱུར་ཁང་ནང་སོག་གི་པའོ་ཐོའུ་གྲོང་ཁྱེར་ནས་ཟླ་8ཚེས་10ཉིན་གློག་འཕྲིན་འབྱོར་གསལ། ཚེས་10ཉིན་ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་དང་། རྒྱལ་ཡོངས་སྲིད་གྲོས་ཀྱི་ཀྲུའུ་ཞི། ཀྲུང་དབྱང་སྐུ་ཚབ་ཚོགས་པའི་ཚོགས་གཙོ་བཅས་ཡིན་པའི་ཡུས་ཀྲེང་ཧྲེང་གིས་ཀྲུང་དབྱང་སྐུ་ཚབ་ཚོགས་པའི་ཡན་ལག་ཚོགས་པ་དང་པོའི་སྣེ་ཁྲིད་དེ་པའོ་ཐོའུ་གྲོང་ཁྱེར་དུ་མི་རིགས་ཁག་གི་ལས་བྱེད་པ་དང་མང་ཚོགས་ལ་གཟིགས་པ་དང་འཚམས་འདྲི་གནང་ནས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་བྱམས་བརྩེའི་ཐུགས་ཁུར་དང་རྒྱལ་ཡོངས་མི་རིགས་ཁག་གི་མི་དམངས་ཀྱི་སྨོན་འདུན་ཟབ་མོ་མཚོན་པར་གནང་བ་དང་འབྲེལ་ཚང་མ་དང་མཉམ་དུ་ནང་སོག་རང་སྐྱོང་ལྗོངས་དབུ་བརྙེས་ནས་ལོ་70འཁོར་བར་རྟེན་འབྲེལ་ཞུས་པ་རེད།
ཀྲུང་གོ་གསར་པས་མི་རིགས་ས་ཁུལ་དུ་བསྐྲུན་པའི་ངར་ལྕགས་ཁེ་ལས་ཆེ་གྲས་དང་པོ་ཡིན་པའི་པའོ་ཐོའུ་ངར་ལྕགས་ཚོགས་པ་ཀུང་སི་ལོ་60ལྷག་ཙམ་འཕེལ་རྒྱས་ཕྱིན་པ་བརྒྱུད་ནང་སོག་བཟོ་ལས་ཀྱི་སྣེ་འདྲེན་ཁེ་ལས་ཤིག་ཏུ་གྱུར་ཡོད་པ་རེད། ཚེས་10ཉིན་གྱི་སྔ་དྲོ་ཡུས་ཀྲེང་ཧྲེང་སོགས་ཀུང་སི་དེའི་ཞི་ཐུའུ་ངར་ལྕགས་ལེབ་མོ་རྒྱུ་ཆ་བཟོ་གྲྭར་ཕེབས་ནས་འཁོར་ཁང་གི་ཐོན་སྐྱེད་བརྒྱུད་རིམ་ལ་གཟིགས་ཞིབ་གནང་བ་དང་འབྲེལ་འཐབ་ཕྱོགས་དང་པོའི་ལས་བཟོ་དང་ངལ་རྩོལ་དཔེ་བཟང་གི་འཐུས་མི་དང་བྱམས་བརྩེའི་ངང་སྤེལ་རེས་གནང་ཞིང་། ཁོང་གིས་ཚང་མས་གཞོམ་ཞིག་མེད་པ་དང་ཕུལ་བྱུང་དོན་གཉེར་གྱི་སྙིང་སྟོབས་རྒྱུན་འཛིན་དང་དར་སྤེལ་གཏོང་བ་དང་། ལས་གཅེས་ལས་བརྩོན་དང་སྙིང་རུས་འབད་འབུངས་ཀྱིས་ཤེས་བྱ་གསར་པ་སློབ་སྦྱོང་བྱེད་པ་དང་། རྩལ་ནུས་གསར་པ་ཁོང་དུ་ཆུད་པ། འཇོན་ཐང་གསར་པ་ཆེ་རུ་གཏོང་བ་བཅས་བྱས་ཏེ་ཁེ་ལས་འཕེལ་རྒྱས་ལ་སྐུལ་འདེད་གཏོང་བ་དང་རྒྱལ་ཁབ་འཛུགས་སྐྲུན་ལ་ཞབས་འདེགས་ཞུ་བའི་བརྒྱུད་རིམ་ནང་བྱས་རྗེས་གསར་པ་སླར་ཡང་འཇོག་དགོས་པའི་སྐུལ་ལྕག་གནང་བ་རེད།
དེ་རྗེས་ཡུས་ཀྲེང་ཧྲེང་ད་དུང་པའོ་ཐོའུ་གྲོང་ཁྱེར་ཞི་ཐུའུ་ཞིབ་འཇུག་ཁང་དུ་ཕེབས་ནས་ཞི་ཐུའི་ལག་རྩལ་ཞིབ་འཇུག་གསར་སྤེལ་གནས་ཚུལ་ལ་རྟོག་ཞིབ་གནང་བ་དང་འབྲེལ་ཚན་ཞིབ་མི་སྣར་འཚམས་འདྲི་ཡང་གནང་ཞིང་། ཁོང་གིས་ཞིབ་འཇུག་ཁང་གིས་ཕྱོགས་བསྡུས་རང་བཞིན་གྱི་ཞིབ་འཇུག་སྒྲིག་གཞིའི་ལེགས་ཆ་ཆེ་རུ་ཧུར་ཐག་བཏང་སྟེ་འགག་རྩའི་ལག་རྩལ་དང་གཙོ་གནད་ཁྱབ་ཁོངས་ཀྱི་གཅིག་སྡུད་འགག་སྒྲོལ་ལ་སྔར་བས་ཤུགས་སྣོན་བརྒྱབ་སྟེ་རྒྱལ་ཁབ་ཀྱི་འཐབ་ཇུས་རང་བཞིན་གྱི་གསར་དར་ཐོན་ལས་འཕེལ་རྒྱས་འགྲོ་ཆེད་ལེགས་སྐྱེས་དེ་བས་ཆེ་བ་འབུལ་དགོས་པ་དང་འབྲེལ་རང་རྒྱལ་གྱི་ཞི་ཐུའུ་ཐོན་ལས་འཕེལ་རྒྱས་འགྲོ་ཆེད་ཆུ་ཚད་མཐོ་བའི་ཤེས་ལྡན་མི་སྣ་དེ་བས་མང་བ་གསོ་སྐྱོང་བྱེད་དགོས་པའི་ཐུགས་རེ་གནང་བ་རེད།
ཡུས་ཀྲེང་ཧྲེང་གིས་ལས་བྱེད་པ་དང་མང་ཚོགས་ཀྱི་འཐུས་མིའི་གཏམ་བཤད་ནན་ཏན་ངང་གསན་རྗེས་ས་གནས་དེ་གའི་འཕེལ་རྒྱས་ལ་ཐོབ་པའི་གྲུབ་འབྲས་ལ་ཁས་ལེན་གནང་ཞིང་། ཁོང་གིས་རང་སྐྱོང་ལྗོངས་དབུ་བརྙེས་ནས་ལོ་70འཁོར་བ་འགོ་འཛུགས་ས་གསར་པར་བརྩིས་ནས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་དང་རྒྱལ་སྲིད་སྐྱོང་ལུགས་སྐོར་གྱི་འདུ་ཤེས་གསར་པ་དང་། དགོངས་པ་གསར་པ། འཐབ་ཇུས་གསར་པ་བཅས་སློབ་སྦྱོང་ལག་བསྟར་གཏིང་ཟབ་བྱེད་པ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི“7·26”གི་གསུང་བཤད་གལ་ཆེན་གྱི་དགོངས་དོན་སློབ་སྦྱོང་ལག་བསྟར་བྱས་ཏེ་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་བློ་བརྟན་འགྱུར་མེད་ངང་གཏིང་ཟབ་ཏུ་གཏོང་བ་དང་། དམངས་འཚོ་འགན་ལེན་དང་ལེགས་བཅོས་ལ་དོ་སྣང་བྱེད་པ། སྣོད་བཅུད་སྔོན་ལ་འཕེལ་རྒྱས་གཏོང་རྒྱུ་ཐོག་མཐའ་བར་གསུམ་དུ་མཐའ་འཁྱོངས་བྱེད་པ། མི་རིགས་ཀྱི་ལས་དོན་བློ་རྩེ་གཅིག་སྒྲིམ་གྱིས་ལེགས་པར་སྒྲུབ་པ། ཕྱོགས་ཡོངས་ནས་ཏང་ལ་དོ་དམ་ནན་པོ་དང་ཏང་ནན་པོས་སྐྱོང་རྒྱུར་དམ་འཛིན་ཡག་པོ་བྱེད་པ། པའོ་ཐོའུ་གྲོང་ཁྱེར་གྱི་འོད་སྟོང་གསར་པ་མུ་མཐུད་གཏོད་པ་བཅས་བྱས་ནས་དེ་བས་བདེ་སྐྱིད་དང་མཛེས་སྡུག་ལྡན་པའི་འབྱུང་འགྱུར་གཏོད་དགོས་པའི་ནན་བཤད་གནང་བ་རེད།


text:
ཤིན་ཧྭ་གསར་ཁང་པེ་ཅིང་ནས་ཟླ་༡ཚེས་༢༣ཉིན་གློག་འཕྲིན་འབྱོར་གསལ། ཚེས་༢༣ཉིན་གསར་འགོད་པར་སློབ་གསོ་པུའུ་ནས་ཤེས་རྟོགས་བྱུང་བར། འདི་ལོ་རང་རྒྱལ་གྱིས《༢༠༡༥ལོ་ནས་༢༠༡༧ལོ་བར་གྱི་ཕྱི་རྒྱལ་དུ་སློབ་སྦྱོང་བྱེད་པའི་ལས་དོན་གྱི་བྱ་སྤྱོད་འཆར་གཞི》བཏོན་ནས་འབྱུང་འགྱུར་ལོ་གསུམ་ནང་ཤེས་ལྡན་པ་རྩེ་གྲ་དང་། རྒྱལ་སྤྱིའི་རྩ་འཛུགས་ཀྱི་ཤེས་ལྡན་པ། སྤྱི་སྤྱོད་སྐད་ཡིག་མ་ཡིན་པའི་ཤེས་ལྡན་པ། ཀྲུང་གོར་ཡོང་བའི་ཕུལ་བྱུང་གཞོན་ནུ་ཤེས་ལྡན་པ། རྒྱལ་ཁབ་དང་ས་ཁོངས་ཞིབ་འཇུག་ཤེས་ལྡན་པ་སོགས་ཤེས་ལྡན་པ་རིགས་ལྔ་གསོ་སྐྱོང་བྱེད་ཤུགས་ཆེ་རུ་གཏོང་རྒྱུ་ཡིན་པ་རེད།
ངོ་སྤྲོད་བྱས་པར་གཞིགས་ན། སྤྱི་སྤྱོད་སྐད་ཡིག་མ་ཡིན་པ་དང་རྒྱལ་སྤྱིའི་རྩ་འཛུགས་སོགས་ཐད་རང་རྒྱལ་ལ་ཤེས་ལྡན་པ་གྲབས་གསོག་བྱེད་ཚད་མི་འདང་བ་སོགས་ཀྱི་གནད་དོན་ཡོད་ཅིང་། རང་རྒྱལ་དང་ཕྱི་འབྲེལ་འབྲེལ་བ་བཙུགས་པའི་རྒྱལ་ཁབ་༡༧༢ནང་སྤྱི་སྤྱོད་སྐད་ཡིག་མ་ཡིན་པའི་རྒྱལ་ཁབ་༨༨ཡོད། འོན་ཀྱང་མིག་སྔར་རང་རྒྱལ་གྱི་མཐོ་སློབ་ཏུ་དེའི་ཁྲོད་ཀྱི་སྐད་ཡིག་༦༠ཙམ་གྱི་སློབ་ཚན་ལས་བཀོད་སྒྲིག་བྱས་མེད། མིག་སྔར་མཉམ་འབྲེལ་རྒྱལ་ཚོགས་སློབ་གསོ་ཚན་རིག་རིག་གནས་རྩ་འཛུགས་དང་འཛམ་གླིང་དངུལ་ཁང་སོགས་རྒྱལ་སྤྱིའི་སྒྲིག་གཞིའི་ལས་དོན་ནང་རང་རྒྱལ་གྱིས་ནུས་པ་གལ་ཆེན་འདོན་གྱི་ཡོད་རུང་རྒྱལ་སྤྱིའི་རྩ་འཛུགས་དེ་དག་ནང་ཀྲུང་གོའི་ལས་མི་ཧ་ཅང་ཉུང་ཉུང་ཡིན་པ་རེད།


text:
ཨ་རིའི་འཐུས་མིར་ཆེ་བསྟོད་ཕེབས་བསུའི་མཛད་སྒོར་དབུ་བཞུགས་གནང་བ།
༄༅། །ཕྱི་ལོ་ ༢༠༡༧ ཟླ་ ༥ ཚེས་ ༡༠ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དབུས་བོད་མིའི་སྒྲིག་འཛུགས་ཀྱིས་ཨ་རིའི་གྲོས་ཚོགས་འཐུས་མིའི་སྐུ་ཚབ་ཚོགས་ཆུང་ལ་དགའ་བསུའི་གཞུང་འབྲེལ་མཛད་སྒོར་དབུ་བཞུགས་དང་བཀའ་སློབ་སྩལ་ཡོད་པ་རེད།
དེ་ཡང་ཚེས་ ༡༠ ཉིན་གྱི་སྔ་དྲོ་ཆུ་ཚོད་ ༨།༤༥ ཙམ་ལ་ཨ་རིའི་གྲོས་ཚོགས་འཐུས་མིའི་སྐུ་ཚབ་ཚོགས་ཆུང་གི་འཐུས་མི་རྣམས་དང་ལྷན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཕོ་བྲང་ནས་ཐེག་ཆེན་ཆོས་གླིང་གཙུག་ལག་ཁང་གི་གསུང་ཆོས་ར་བར་ཆིབས་བསྒྱུར་གྱིས་བཞུགས་སྟེགས་ལ་༸ཞབས་སོར་འཁོད་མཚམས་རྔ་རོལ་དང་བཅས་བོད་ཀྱི་རྒྱལ་གླུ་བཏང་སྟེ་དཔལ་ལྡན་སྲིད་སྐྱོང་མཆོག་གིས་བོད་རྒྱལ་ཁབ་ཆེན་པོའི་རྒྱལ་དར་སྒྲེང་འཛུགས་གནང་། དེ་ནས་བོད་དོན་ཆེད་གཅེས་པའི་ལུས་སྲོག་ལོངས་སྤྱོད་དང་བཅས་པ་བློས་གཏོང་གནང་མཁན་རྣམས་ཀྱི་ཆེད་ངག་བཅད་མྱ་ངན་གུས་འདུད་སྐར་མ་གཅིག་རིང་ཞུས་པ་དང་དགེ་བཤེས་མ་བཞིས་དབུ་འདོན་གྱིས་བདེན་ཚིག་སྨོན་ལམ་གསུངས་རྗེས་སྲིད་སྐྱོང་བློ་བཟང་སེང་གེ་མཆོག་གིས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་གུས་ཕྱག་དང་། སྐྱབས་གནས་དགེ་འདུན་པའི་སྡེ། མང་གཙོའི་ཀ་བ་གསུམ་གྱི་མཛད་གཙོ་རྣམ་པ། གཞུང་འབྲེལ་མ་ཡིན་པའི་ཚོགས་པ་ཁག་གི་འཐུས་མི་དང་མི་མང་བཅས་ལ་བཀའ་ཤག་གི་ཚབ་བྱས་ཏེ་ཨ་རིའི་གྲོས་ཚོགས་ཀྱི་འཐུས་མི་རྣམ་པ་ཕེབས་པའི་མཛད་སྒོའི་ཉིན་མོ་སྙིང་ཐག་པ་ནས་འཚམས་འདྲི་བཀྲ་ཤིས་བདེ་ལེགས་ཞུ་ཞེས་རང་རིགས་རྣམས་ལ་འཚམ་འདྲི་གྲུབ་མཚམས་སྐུ་མགྲོན་རྣམས་ཀྱིས་གསན་བདེ་ཆེད་དབྱིན་སྐད་ཐོག་གསུང་བཤད་གནང་ཆོག་པའི་སྙན་སྒྲོན་དང་འབྲེལ་རྒྱ་གཞུང་གིས་བོད་ཐོག་འཛིན་པའི་སྲིད་བྱུས་དང་། རང་ལུས་མེར་བསྲེགས་ཀྱི་སྐོར། དེ་བཞིན་བླ་རུང་སྒར་གཏོར་བཤིག་གི་སྐོར་སོགས་དང་འབྲེལ་ནས་ཕེབས་བསུའི་གསུང་བཤད་གནང་། དེ་རྗེས་གྲོས་ཚོགས་འོག་མའི་འཐུས་མི་སྐུ་ཞབས་ཇིམ་སེན་སེན་བྷེར་ནར་ Jim Sensenbrenner ལགས། གྲོས་ཚོགས་འོག་མའི་འཐུས་མི་སྐུ་ཞབས་ཇིམ་སེན་སེན་བྷེར་ནར་ Jim Sensenbrenner ལགས། དཔལ་ལྡན་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག གྲོས་ཚོགས་འོག་མའི་འཐུས་མི་སྐུ་ཞབས་ཨི་ལོ་ཡི་ཊི་ཨེན་ཇེལ་ Eliot Engel ལགས། གྲོས་ཚོགས་འོག་མའི་འཐུས་མི་ལྕམ་སྐུ་པར་མི་ལཇ་ཡ་པཱལ་ Pramila Jayapal ལགས་བཅས་ཀྱིས་བོད་ཀྱི་སྐད་ཡིག་དང་རིག་གཞུང་། རང་དབང་སོགས་ཀྱི་སྐོར་ལ་གསུང་བཤད་གནང་རྗེས་ཨ་རིའི་གྲོས་ཚོགས་འོག་མའི་ཚོགས་གཙོ་ཟུར་པ་དང་མང་གཙོ་ཚོགས་པའི་དབུ་ཁྲིད་ལྕམ་སྐུ་ནེན་སི་པི་ལོ་སི་ Nancy Pelosi མཆོག་གིས་ཕྱི་ལོ་ ༢༠༡༥ ལོར་བོད་ནང་དུ་གཟིགས་སྐོར་ཕེབས་མཁན་གྲོས་ཚོགས་འཐུས་མི་གཞན་རྣམས་ངོ་སྤྲོད་གནང་བ་དང་སྦྲགས་གསུང་དོན། ང་ཚོ་སྐུ་ཚབ་འཐུས་མི་བཞི་བོ་བོད་དུ་བསྐྱོད་སྐབས་ཕོ་བྲང་པོ་ཏཱ་ལའི་༸རྒྱལ་བའི་གཟིམ་ཆུང་ནང་དུ་ང་ཚོས་༸གོང་ས་ཏཱ་ལའི་བླ་མ་མཆོག་སླར་ཡང་གཟིམ་ཆུང་དེར་གདན་འདྲེན་ཞུ་མ་ཐུབ་བར་དུ་རང་ནུས་གང་ཡོད་ཀྱིས་འབད་བརྩོན་ཞུ་རྒྱུའི་ཁས་ལེན་དམ་བཅའ་བཞག་པ་ཡིན། རྒྱ་ནག་གཞུང་གིས་དཔལ་འབྱོར་གྱི་སྟོབས་ཤུགས་ངོམས་ནས་བོད་དོན་རྒྱབ་སྐྱོར་བ་ཚོར་གནོན་ཤུགས་སྤྲོད་ཐབས་བྱེད་བཞིན་ཡོད། གལ་ཏེ་ང་ཚོས་རྒྱ་ནག་གི་དཔལ་འབྱོར་གྱི་གནོན་ཤུགས་ལ་བརྟེན་ནས་བོད་དང་རྒྱ་ནག་ནང་གི་འགྲོ་བ་མིའི་ཐོབ་ཐང་ལ་རྒྱ་ནག་གཞུང་གིས་དྲག་གནོན་ཐོག་དམ་བསྒྲགས་བྱེད་བཞིན་པ་དེར་ངོ་རྒོལ་མ་བྱས་ཚེ་ང་ཚོས་འཛམ་གླིང་ས་ཕྱོགས་གཞན་གང་དུའང་འགྲོ་བ་མིའི་ཐོབ་ཐང་སྲུང་སྐྱོབ་སྐོར་ལ་སྐད་ཆ་ཤོད་རྒྱུའི་བཟང་སྤྱོད་ཀྱི་ཐོབ་ཐང་དེ་རང་བཞིན་གྱི་བརླག་རྒྱུ་རེད། དེར་བརྟེན་ང་ཚོ་བོད་དོན་རྒྱབ་སྐྱོར་མཚམས་འཇོགས་ནམ་ཡང་བྱེད་རྒྱུ་མ་རེད།ཅེས་སོགས་གསུང་བཤད་གནང་བ་དང་།
དེ་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཀའ་སློབ་སྩལ་དོན། དེ་རིང་དངོས་སུ་འདིར་འཁོད་པའི་བོད་རིགས་རྒན་བྱིས་སེར་སྐྱ་རྣམ་པ་དང་། འདིར་དངོས་སུ་མ་འཁོད་པའི་འཛམ་གླིང་རང་དབང་ཡུལ་གྲུ་ཁག་ལ་ཡོད་པ་རྣམས། ལྷག་པར་དུ་རང་དབང་བྲལ་ནས་རྔམ་སྐྲག་འོག་སྡོད་མཁན་གྱི་གཞིས་བཞུགས་རྒྱ་ཆེའི་མི་མང་ཚང་མར་ངོས་ནས་ཚིག་ཁ་ཤས་ཞུ་འདོད་བྱུང་། ང་ཚོ་བོད་མི་རིགས་ནི་ས་འོག་ནས་དངོས་རྫས་ཐོན་པ་གཞིར་བཞག་བྱས་ཚེ་ཕལ་ཆེར་ལོ་སྟོང་ཕྲག་ཉི་ཤུ་སུམ་ཅུའམ་ཁྲི་གཉིས་གསུམ་གྱི་སྐད་ཆ་བཤད་ཀྱི་འདུག དེར་བརྟེན་མི་སྡེའི་སྤྱི་ཚོགས་ཆགས་པའི་ནང་གི་སྔ་ཤོས་ཀྱི་གྲས་ཆགས་བསྡད་ཀྱི་ཡོད་པ་རེད། ང་ཚོའི་མི་རབས་འདི་ལ་དུས་ཀྱི་འགྱུར་བ་ཧ་ཅང་ཆེན་པོ་བྱུང་བ་རེད། ང་ཚོ་ཕྱི་ལོ་ ༡༩༥༩ ལོར་འདིར་བཙན་བྱོལ་དུ་འབྱོར་དུས་བོད་ཀྱི་ཁ་རྒྱུན་དུ་ཡོད་པ་ལྟར་ངོ་ཤེས་པ་གནམ་དང་ས་ལས་མེད་པར་གང་འདྲ་བྱེད་ཡོང་བསམ་སྟེ་དངངས་འཚུབ་ཀྱིས་སྡོད་དགོས་པའི་གནས་སྟངས་ཆགས་པ་རེད། རིམ་གྱིས་ང་ཚོ་བཙན་བྱོལ་བ་ཆགས་ནས་ལོ་ ༥༨ ལྷག་ཕྱིན་པ་རེད། འགོ་སྟོད་དངངས་སྐྲག་ངང་སྡོད་དགོས་པ་དེ་རིམ་གྱིས་འགྱུར་བ་ཕྱིན་ནས་དེ་རིང་འདིར་ཆ་བཞག་ན་ང་ཚོ་བཙན་བྱོལ་བ་རེད། བཙན་བྱོལ་བའི་ངོས་ནས་བཤད་ན་སྐྱབས་མེད་མགོན་མེད་ལྟ་བུ་རེད། ཡིན་ནའང་། ང་ཚོར་ངོ་ཤེས་མེད་སར་ངོ་ཤེས་བྱུང་བ་དང་། གྲོགས་པོ་མེད་སར་གྲོགས་པོ་བྱུང་སྟེ་ལྷག་བསམ་རྣམ་དག་གིས་རྒྱབ་སྐྱོར་བྱས་པ་རེད། དེ་ཡང་དཔལ་འབྱོར་གྱི་ཁེ་ཕན་ལ་བལྟས་ནས་རྒྱབ་སྐྱོར་བྱས་པ་མ་རེད། ཆབ་སྲིད་ཀྱི་གནས་སྟངས་ཐོག་ནས་རྒྱབ་སྐྱོར་བྱས་པའང་མ་རེད། བདེན་པ་ལ་རྒྱབ་སྐྱོར་བྱས་པ་རེད། དེ་ལྟར་དེ་རིང་འདིར་ཆ་བཞག་ནའང་ཨ་རིའི་གྲོས་ཚོགས་ཀྱི་འཐུས་མི་ནེན་སི་པེ་ལོ་སི་ Nancy Pelosi ལགས་ལོ་མང་སྔོན་ནས་ང་ཚོའི་ངོ་ཤེས་རེད། ཁོང་དང་ཁོང་གི་ཕྱག་རོགས་འཐུས་མི་མང་པོ་ཞིག་ཕེབས་པ་རེད། འདི་དག་ང་ཚོས་དཔལ་འབྱོར་ཐོག་ནས་རོགས་རམ་བཙལ་བ་རེད་དམ་ཟེར་ན་མ་རེད། ང་ཚོ་སྐྱོ་པོ་བྱས་ནས་བསྡད་ཡོད་པ་རེད། གང་རེད་ཟེར་ན་ང་ཚོར་བདེན་པ་ཡོད་པ་རེད། བདེན་པ་ཡོད་པ་གཅིག་པུའི་འགྲིག་གི་མི་འདུག བདེན་པ་ཡོད་ཀྱང་འཚེ་བའི་ལམ་དུ་ཕྱིན་པ་ཡིན་ན་མི་ཤ་ཚ་རྒྱུ་ཁག་པོ་རེད། ང་ཚོར་བདེན་པ་ཡོད་པ་མ་རྩར་བཞག་སྟེ་མཐའ་གཅིག་ཏུ་འཚེ་བ་མེད་པའི་ལམ་ལ་བརྟེན་ནས་འཐབ་རྩོད་བྱེད་བཞིན་པ་རེད། རྒྱ་དང་ང་ཚོས་རྩོད་ལེན་ཞིག་བྱེད་ཀྱི་ཡོད་པ་རེད། ཡིན་ནའང་། རྒྱ་མི་རིགས་ལ་གུས་བརྩི་བྱེད་པ་དང་། གུང་ཁྲན་ཏན་ཡོན་བསམ་བློ་གུ་དོག་པོར་སྡོད་མཁན་ཚོར་སྙིང་རྗེ་སྒོམ་པ་དང་། མཐའ་ན་གཏོང་ལེན་གྱི་དམིགས་པ་བྱས་ཏེ་དེ་དག་གི་སེམས་ཀྱི་རྔམ་སྐྲག་དང་ཁོང་ཁྲོ དོགས་པ་སོགས་ཚུར་བླངས། ང་རང་ཚོའི་བྱམས་བརྩེ་དང་བཟོད་པ། ཡིད་ཆེས་བཅས་ཕར་སྦྱིན་པས་དངོས་སུ་ལག་ལེན་གྱི་ཐོག་ལ་ཕན་ཐོགས་ཆེན་པོ་མེད་ཀྱང་བསམ་བློའི་ནང་དུ་ཁྱད་པར་ཆེན་པོ་འདུག
ང་ཚོས་འདིར་འཐབ་རྩོད་བྱེད་ཀྱི་ཡོད་ཀྱང་བྱམས་བརྩེའི་བློ་དང་མ་བྲལ་བའི་ཐོག་ནས་འཐབ་རྩོད་བྱེད་ཀྱི་ཡོད་པ་རེད། དེར་བརྟེན། བོད་ཀྱི་རྒྱབ་སྐྱོར་བྱེད་མཁན་གྲོགས་པོ་རྣམས་ལོ་བཅུ་ཕྲག་ནས་བཅུ་ཕྲག་རིང་མང་དུ་མང་དུ་འགྲོ་བཞིན་པ་ནི་ང་ཚོའི་ལྷག་བསམ་མམ་བསམ་པ་རྣམ་དག་དང་། དྲང་བདེན། རྒྱ་མི་རིགས་ལ་ཆ་བཞག་ནའང་ཁོང་ཁྲོ་སོགས་མེད་པར་གཉིས་ཕན་གྱི་ཐོག་ནས་དཀའ་ངལ་སེལ་ཐུབ་ན་བསམ་སྟེ་འབད་བརྩོད་བྱས་པ་ཡིན་པས་རྒྱ་རིགས་ཀྱི་ནང་དུའང་རྒྱབ་སྐྱོར་བྱེད་མཁན་མང་དུ་མང་དུ་འགྲོ་བཞིན་འདུག དེ་ང་ཚོས་ཤེས་དགོས་པ་རེད།
ང་ཚོ་བོད་པ་གྲོགས་པོ་མེད་སར་གྲོགས་པོ་བྱུང་། ངོ་ཤེས་མེད་སར་ངོ་ཤེས་མང་པོ་བྱུང་སྟེ་ལོ་རེ་ནས་ལོ་རེར་ཤུགས་ཆེ་རུ་འགྲོ་བ་དང་། ང་ཚོས་བསམ་པ་རྣམ་དག་དང་དྲང་པོ་དྲང་བཞག མིའི་བརྩེ་བ་མ་བོར་བའི་ཐོག་ནས་དཀའ་ལས་བརྒྱག་གི་ཡོད་པས་འཛམ་གླིང་འདིར་རིན་ཐང་སླེབས་ཏེ་མི་མང་པོས་དོ་སྣང་ཡོང་བྱེད་ཀྱི་འདུག དེ་ང་ཚོའི་བོད་ཀྱི་རིག་གཞུང་ཆགས་ཡོད། ང་ཚོ་བོད་མི་རིགས་ཀྱི་གོམས་གཤིས་ཆགས་ཡོད། དེ་ལྟ་བུའི་བྱམས་བརྩེ་དང་གཉིས་ཕན་གྱི་བསམ་བློ་ནི། ང་ཚོ་བོད་ཀྱི་དཀའ་ངལ་ཙམ་མ་ཡིན་པར་འཛམ་གླིང་འདིའི་དཀའ་ངལ་མང་པོ་ཞིག་བྱམས་བརྩེའི་བློ་ཞིག་དང་གཉིས་ཕན་གྱི་བློ་ཞིག རང་སྡུག་བསྔལ་མི་འདོད་པ་དང་བདེ་བ་འདོད་པ་ཞིག་ཡིན་པ་ལ་བསམ་བློ་བཏང་ཚེ། འཛམ་གླིང་འདིར་མིས་བཟོས་པའི་དཀའ་ངལ་ཅི་ཙམ་འདུག མི་ག་ཚོད་གསོད་ཀྱི་འདུག འདི་དག་བྱམས་བརྩེའི་བསམ་བློའི་ཐོག་ནས་སེལ་རྒྱུ་མ་གཏོགས་གོ་མཚོན་དང་དབང་ཡོད་བཤད་ནས་སེལ་ཐབས་ཡོད་པ་མ་རེད།
གནམ་གཤིས་ཀྱི་འགྱུར་བའི་ཐོག་ནས་བྱུང་བའི་དཀའ་ངལ་ལྟ་བུ་ནི་གནས་ཚུལ་ཁ་ཁ་རེད། མིས་བཟོས་པའི་དཀའ་ངལ་དྲག་པོའི་ཤུགས་ཀྱི་ཐོག་ནས་མེད་པ་བཟོ་རྒྱུ་ནི་ཧ་ཅང་ཁག་པོ་རེད། འདས་པའི་དུས་རབས་ཉི་ཤུ་པའི་ནང་དུ་གོ་མཚོན་བེད་སྤྱོད་བྱས་ཏེ་མི་ས་ཡ་ཉིས་བརྒྱ་ལྷག་བསད་ཡོད་པ་རེད། བསད་པ་དེས་དངོས་གནས་ཞི་བདེ་དང་འཆམ་མཐུན་ཡོང་ཐུབ་པ་བྱུང་མེད། དེར་བརྟེན་འདས་པའི་ལོ་རྒྱུས་ནང་དབང་ཡོད་བཤད་པ་དང་ཐུབ་ཚོད་བྱས་པ། གོ་མཚོན་གྱི་ནུས་པའི་ཐོག་ནས་ཁ་གཏད་བཅག་པ་སོགས་ཀྱིས་འདས་པའི་ལོ་རྒྱུས་ནང་དུ་དཀའ་ངལ་སེལ་ཐུབ་མེད་པས་མ་འོངས་པར་ཡང་དེ་ཡིས་གཏན་ནས་དཀའ་ངལ་སེལ་ཐུབ་ཀྱི་མ་རེད། དེར་བརྟེན་ང་ཚོའི་བོད་དོན་གྱི་དཀའ་ངལ་ཡང་ལྷག་བསམ་རྣམ་དག་དང་དྲང་པོ་དྲང་བཞག བྱམས་བརྩེ་ལྡན་པའི་ངང་སེལ་རྒྱུ་ནི་ང་ཚོས་འཛམ་གླིང་སྤྱི་ལ་མིག་དཔེ་བསྟན་ཚེ་གང་ལ་གང་འཚམ་གྱིས་མིག་དཔེ་སྟོན་ཐུབ་པ་ཞིག་དང་ཕན་ཐོགས་ཡོང་ཐུབ་པ་ཞིག་ཡོད་པ་རེད།
ངོས་ཀྱིས་ཁ་སང་ཁོ་ཚོར་མཇལ་དུས་ཀྱང་ཞུས་པ་ཡིན་ལ་ནམ་རྒྱུན་དུའང་བཤད་ཀྱི་ཡོད། ང་ཚོའི་བོད་དོན་ལ་རྒྱབ་སྐྱོར་གནང་མཁན་རྣམས་ནི་བོད་པ་ལ་ཕྱོགས་སུ་ལྷུང་བའི་བསམ་བློའི་ཐོག་ནས་རྒྱབ་སྐྱོར་བྱས་པ་མ་རེད། ང་ཚོར་རྒྱབ་སྐྱོར་བྱེད་མཁན་དག་ནི་དྲང་བདེན་ལ་ཕྱོགས་ནས་རྒྱབ་སྐྱོར་བྱེད་ཀྱི་ཡོད་པ་རེད། དྲང་བདེན་ལ་རྒྱབ་སྐྱོར་བྱེད་མཁན་རེད་ཅེས་བཤད་ཀྱི་ཡོད། ངོས་ནས་དེ་ལྟར་དྲན་གྱི་འདུག ང་ཚོ་འཚེ་བའི་ལམ་ལ་ཕྱིན་ནས་མི་བསད་ཁྲག་སྦྱོར་བྱེད་ཡོད་ཚེ་ཤ་ཚ་དང་རྒྱབ་སྐྱོར་བྱེད་མཁན་འདི་ལྟ་བུ་ཞིག་ཡོང་ཡོད་པ་མ་རེད། ངོས་རང་ལ་ཆ་བཞག་ན་འཛམ་གླིང་གང་སར་སླེབས་ཀྱི་ཡོད་པ་རེད། ཕྱིན་པའི་སྐབས་སུ་མི་མང་པོས་ཧ་ཅང་དགའ་བོ་བྱེད་པ་ནི་ང་ཚོ་ལྷག་བསམ་རྣམ་དག་དང་། རྒྱབ་མདུན་མངོན་ལྐོག་མེད་པར་ཀུན་ལ་ཕན་ཞིང་བདེ་བ་ཞིག་ཡོང་བའི་ཆེད་དུ་བསམ་བློ་བཏང་བས་མི་ཧ་ཅང་མང་པོས་དགའ་བོ་བྱེད་ཀྱི་འདུག དེ་ནི་ངོས་ཀྱི་ཁྱད་ཆོས་མ་ཡིན་པར་བོད་མི་རིགས་ཀྱི་ལོ་ངོ་སྟོང་ཕྲག་ལྷག་གི་རིང་ལ་གཙོ་བོ་དཔལ་ན་ལེནྡྲའི་ཆོས་བརྒྱུད་བྱམས་བརྩེ་སྟོན་པ་དང་། བྱམས་བརྩེ་སྟོན་པ་ཙམ་དུ་མ་ཟད་རྒྱབ་རྟེན་ལྟ་གྲུབ་ཟབ་མོ་ཞིག་གི་ཐོག་ནས་བཤད་ཀྱི་ཡོད་པ་དང་། དེ་ལྟ་བུའི་ལྟ་གྲུབ་དེ་དེང་སང་ཚན་རིག་པའི་མཉམ་དུ་གོ་བསྡུར་བྱེད་ཐུབ་པ་ཞིག་དང་། ཕན་ཚུན་ལ་བློ་བསྐྱེད་ལེན་ཐུབ་པ་ཞིག་ཆགས་བསྡད་ཀྱི་འདུག དེ་ནི་ང་ཚོ་བོད་མི་རིགས་ཀྱིས་སྤོབས་པ་བྱེད་དགོས་པའི་རིག་གཞུང་ཞིག་རེད། འཛམ་གླིང་འདིར་ནང་པ་ཧ་ཅང་མང་པོ་ཡོད་ཀྱང་། དེ་ལྟ་བུའི་ལྟ་གྲུབ་བརླིང་པོ་ཞིག་དང་ཟབ་ཅིང་རྒྱ་ཆེ་བ་ཞིག་ང་ཚོ་བོད་ལ་མ་གཏོགས་ཡོད་པ་མ་རེད། ང་ཚོའི་ཕ་མེས་ནས་རྒྱུ་མཚན་དང་བཅས་པའི་ཐོག་ནས་བྱམས་བརྩེ་སྒོམ་རྒྱུའི་གོམས་གཤིས་ཤིག་ཡོད་པ་དེ་བོད་པ་གཅིག་པུས་ངོམ་པའི་སྐད་ཆ་མ་ཡིན་པར་འཛམ་གླིང་སྤྱི་ལ་ཕན་ཐོགས་བྱེད་པའི་ནུས་པ་ཏན་ཏན་འདུག
དེ་སྔ་ང་ཚོ་བཙན་བྱོལ་བ་སྐྱབས་མེད་མགོན་མེད་ཉུང་ཤས་ཤིག་ཡིན་ཡང་། དེང་འཛམ་གླིང་འདིར་བྱམས་བརྩེ་ལ་དོ་སྣང་གསར་པ་སླེབས་པ་ཞིག་ང་ཚོས་བྱེད་ཐུབ་ཀྱི་འདུག དེ་ང་ཚོ་ཚང་མས་ཤེས་དགོས། ང་ཚོར་མིས་དགའ་བོ་བྱེད་པ་དང་རྒྱབ་སྐྱོར་བྱེད་པ་ནི་བོད་མི་རིགས་ཀྱིས་བྱམས་བརྩེའི་རིག་གཞུང་ཞིག་ལག་ལེན་བྱེད་ཀྱི་ཡོད་པས་རྒྱབ་སྐྱོར་ཡོང་གི་ཡོད་པ་རེད། གཙོ་ཆེ་ཤོས་བོད་ནང་དུ་ཡོད་པའི་རྒྱ་ཆེའི་མི་མང་གིས་ཉེན་ཁ་དང་དཀའ་ངལ་འོག་བྱམས་བརྩེའི་ཉམས་ལེན་གྱིས་བོད་མི་རིགས་ཀྱི་རིག་གཞུང་བཟུང་བསྡད་ཡོད་པ་རེད། རྒྱ་རིགས་གྲོགས་པོ་མང་པོ་ཞིག་ཀྱང་ང་ཚོར་ངོ་མཚར་སྐྱེས་ནས་རྒྱབ་སྐྱོར་བྱེད་ཀྱིན་འདུག ང་རང་ཚོར་དེ་ལྟ་བུའི་སྙིང་སྟོབས་ཤིག་ཡོང་བ་ནི་རིག་གཞུང་གི་ཐོག་ནས་ཡོང་གི་ཡོད་པ་རེད། བོད་ཀྱི་རིག་གཞུང་དེ་ནི་སྔ་མོ་བོད་མི་ས་ཡི་དྲུག་གི་དཀྱིལ་འཁོར་དུ་ཡོད་པ་ཞིག་དང་། དེང་སང་བོད་ཀྱི་རིག་གཞུང་དེ་འཛམ་གླིང་སྤྱི་ལ་གང་ལ་གང་འཚམ་གྱིས་ཕན་ཐོགས་ཏན་ཏན་འདུག དེ་ལ་ངོས་རང་གདེང་འཁེལ་གྱི་འདུག
བོད་དོན་ལ་ང་ཚོ་ཚང་མར་སེམས་ཁུར་ཡོད་པ་རེད། བོད་ནང་དུ་ཡོད་པའི་རྒྱ་ཆེའི་མི་མང་ཡང་བོད་དོན་སྐོར་ལ་སེམས་ཁུར་ཡོད་པ་རེད། ང་ཚོས་སེམས་ཁུར་དེ་ཁོང་ཁྲོ་དང་མི་ལ་གནོད་པ་སྐྱེལ་བའི་སྐད་ཆ་མ་རེད། ང་ཚོའི་སེམས་ཤུགས་ནི་བྱམས་བརྩེ་སྤེལ་བ་དང་སུ་ལ་ཡིན་ནའང་དངོས་གནས་དྲང་གནས་གྲོགས་པོ་བྱེད་རྒྱུའི་འོག་ནས་ང་ཚོའི་བདེན་པའི་མཐའ་ཏན་ཏན་སེལ་གྱི་རེད། སེལ་རྒྱུའི་ཆ་རྐྱེན་གཙོ་བོ་ངོས་ནས་དེ་མཐོང་གི་ཡོད། གོ་མཚོན་འཁྱེར་ནས་དོན་དག་སྒྲུབ་རྒྱུ་དེ་མ་རེད། རྒྱལ་ཁབ་ཆེན་པོའི་གྲས་ཀྱིས་གོ་མཚོན་འཁྱེར་ནས་དཀའ་ངལ་སེལ་རྒྱུའི་ཐབས་ཤེས་བྱེད་ཀྱི་འདུག་ཀྱང་དཀའ་ངལ་མང་པོ་འཕྲད་ཀྱི་འདུག བྱམས་བརྩེའི་དཀའ་ངལ་སེལ་རྒྱུར་དུས་ཚོད་འགོར་གི་རེད། ཡིན་ནའང་། བྱམས་བརྩེའི་ཐོག་ནས་དཀའ་ངལ་སེལ་རྒྱུ་ལ་བདེན་ཚིག་སྨོན་ལམ་ནང་དུ་ངོས་ཀྱིས་བྲིས་ཡོད་པ་ལྟར་བྱམས་བརྩེ་བསྐྱེད་ནས་བོད་དོན་སེལ་ཐུབ་པ་ཞིག་དང་། འཛམ་གླིང་སྤྱི་ལ་ཡིན་ནའང་སྤོབས་པ་ཆེན་པོའི་ཐོག་ནས་མིག་དཔེ་སྟོན་ཐུབ་པ་ཞིག་ལ་ང་ཚོས་བསམ་བློ་གཏོང་དགོས་པ་རེད། འདིར་སྐུ་མགྲོན་རྣམ་པ་ཚོ་ཡོད་པའི་མདུན་དུ་དེ་ངོས་ཀྱིས་བཤད་འདོད་བྱུང་།
ཁྱོད་རང་ཚོ་ཡིན་ནའང་དངོས་གནས་ད་ལྟའི་བར་དུ་བོད་ལ་ཤ་ཚ་དང་རྒྱབ་སྐྱོར་ཧ་ཅང་ཡག་པོ་རེད། ཆབ་སྲིད་དང་དཔལ་འབྱོར་གྱི་དཀའ་ངལ་ཐོག་ནས་སྐབས་རེར་བདེ་མ་བདེ་ཡོང་གི་ཡོད་ཀྱང་། ལྷག་བསམ་འཁྱེར་ནས་འཛེམས་ཟོན་མེད་པའི་ཐོག་ནས་བོད་དོན་ལ་རྒྱབ་སྐྱོར་བྱེད་ཀྱི་ཡོད་པ་རེད། ཨ་རི་ལ་ཆ་བཞག་ན་ཕལ་ཆེར་རང་དབང་ལྡན་པའི་འཛམ་གླིང་རྒྱལ་ཁབ་ཡོངས་རྫོགས་ཀྱི་འགོ་ཁྲིད་ལྟ་བུ་ཆགས་ཡོད། ཨ་རི་ཧ་ཅང་གལ་ཆེན་པོ་རེད། ཨ་རིའི་གྲོས་ཚོགས་གོང་འོག་གི་འཐུས་མི་ང་ཚོའི་འདིར་གློ་བུར་དུ་སྐུ་མགྲོན་ལ་ཕེབས་པ་ཞིག་མ་ཡིན་པར་ལོ་མང་པོའི་གོང་ནས་ངོ་ཤེས་དང་འདྲིས་བརྟན་པོ་ཡོད་པའི་ང་ཚོའི་གྲོགས་པོ་དང་རྒྱབ་སྐྱོར་བ་ཆགས་ཡོད། ཁྱོད་ཚོ་འདིར་ཆེད་མངགས་ཕེབས་ནས་བོད་པ་ཚོར་གདུང་སེམས་མཉམ་བསྐྱེད་དང་། བདེན་པའི་རྒྱབ་སྐྱོར་གྱི་རྣམ་འགྱུར་བོད་རྒྱ་ཆེའི་མི་མང་གི་མདུན་ལ་བསྟན་པ་ལ་བཀའ་དྲིན་ཆེ་ཞེས་ཞུ་རྒྱུ་ཡིིན།
ང་རང་ཚོའི་རིག་གཞུང་ཟེར་བ་ནི་ཕྱི་ལ་མཐོང་རྒྱུ་ཡོད་པ་ཞིག་ཕལ་ཆེར་མ་རེད། རིག་གཞུང་ནི་གཙོ་བོ་སེམས་ཀྱི་ནང་དུ་ཡ་རབས་སྤྱོད་བཟང་། ཡ་རབས་སྤྱོད་བཟང་ཡང་རྒྱུ་མཚན་ལྡན་པའི་ཐོག་ནས་རེད། གནས་གཞི་ཡོངས་རྫོགས་རྟེན་ཅིང་འབྲེལ་བར་འབྱུང་བའི་རང་བཞིན་རེད། ལྟོས་གྲུབ་རེད། ལྟོས་གྲུབ་ཡིན་པས་རང་ལ་དགོས་པའི་བདེ་སྐྱིད་ཀྱང་ལྟོས་ནས་གྲུབ་པ་རེད་མ་གཏོགས། བདེ་སྐྱིད་ཅེས་རྡོག་རྡོག་ཅིག་ཡོང་རྒྱུ་ཡོད་པ་མ་རེད། སྡུག་བསྔལ་ཡང་ལྟོས་ནས་གྲུབ་པ་རེད་མ་གཏོགས་རང་གཅིག་པུས་ཐོག་ནས་ཡོད་པ་མ་རེད། དེར་བརྟེན་ལྟོས་གྲུབ་ཀྱི་གནས་སྟངས་ལ་བསམ་བློ་འཁོར་སྐབས་ཉོན་མོངས་ཀྱི་བློ་ལ་ལྟོས་གྲུབ་སླེབས་ཀྱི་མི་འདུག ཉོན་མོངས་བརྗོད་སྐབས་འབེན་ལྟ་བུ་ཞིག་ལ་མཛུབ་གུ་འཛུགས་ཀྱི་འདུག ལྟོས་གྲུབ་ཀྱི་ལྟ་གྲུབ་ཀྱིས་ཉོན་མོངས་ཀྱི་མཛུབ་གུ་བཙུགས་ནས་འདི་ངའི་གཉེན་ཡིན་དེ་ངའི་དགྲ་ཡིན་ཞེས་པའི་སེམས་ནང་ཧ་ཅང་མཁྲེགས་པོ་ཞིག་སླེབས་བསྡད་པ་དེ་ནི་རང་བཞིན་གྱིས་ཤུགས་ཆུང་དུ་འགྲོ་རྒྱུ་དང་། དགྲ་གཉེན་གང་ཡིན་ཡང་ལྟོས་ནས་གྲུབ་པ་རེད་མ་གཏོགས་ཧྲེང་ཧྲེང་གཅིག་གི་ཐོག་ནས་ཡོང་མེད་པས་དེ་ཤེས་པ་ཡིན་ན་བསམ་བློའི་ནང་དུ་རང་བཞིན་གྱིས་བློ་ལྷིང་པོ་སྡོད་ཐུབ་པ་ཞིག་ཏན་ཏན་ཡོད་པ་རེད། འདི་ངའི་དགྲ་ཡིན་ཞེས་མཐའ་གཅིག་ཏུ་སྡང་སེམས་སྐྱེ་པ་དང་། འདི་ངའི་གཉེན་ཡིན་ཞེས་མཐའ་གཅིག་ཏུ་ཞེན་ཆགས་བྱེད་པ་ཚན་རིག་པས་ཀྱང་བཤད་ཀྱི་འདུག ཁོང་ཁྲོ་ཟ་བའི་སྐབས་སུ་ཡུལ་དེ་ཧ་ཅང་མི་སྡུག་པ་ཞིག་ཏུ་མཐོང་གི་ཡོད་པ་རེད། མི་སྡུག་པ་བརྒྱ་ཆ་དགུ་བཅུ་ཐམ་པ་ཁོང་ཁྲོ་ཟ་མཁན་གྱི་སེམས་ཀྱིས་བཟོས་པ་རེད་འདུག་ཅེས་ཚན་རིག་པས་ཀྱང་བཤད་ཀྱི་འདུག སངས་རྒྱས་པའི་གཞུང་གི་ནང་དུའང་དེ་བཞིན་གསུངས་ཡོད། དེར་བརྟེན་ང་ཚོར་སེམས་ཀྱི་བྱམས་བརྩེ་ཡོད་པ་ཡིན་ན་སེམས་ལ་ཞི་བདེ་ཡོང་གི་རེད། འདིའི་སྔོན་ཁོང་ཚོས་ངོས་རང་རྒས་མི་འདུག་ཅེས་བསྟོད་པ་བྱེད་ཀྱི་འདུག ངོས་ནས་ནམ་རྒྱུན་རྩེད་མོ་དང་སྦྲགས་ངོས་རང་ཆུ་ཚོད་དགུའི་རིང་གཉིད་ཀྱི་ཡོད་པ་དང་། ཆུ་ཚོད་ལྔ་ཙམ་ལ་སྒོམ་བརྒྱག་གི་ཡོད། དེ་ལྟ་བུའི་ཐོག་ནས་སེམས་ལ་ཞི་བདེ་ཞིག་སླེབས་ཀྱི་འདུག སེམས་ལ་ཞི་བདེ་སླེབས་པ་དེས་ལུས་ཀྱི་འབྱུང་བ་ལ་ཕན་ཐོགས་ཡོད་པ་ཞིག་ཏན་ཏན་རེད། སེམས་ལ་ཁོང་ཁྲོའི་ངང་ཚེ་སྒྲུབ་བྱེད་ཀྱི་ཡོད་ཟེར་ན་ཧ་ཅང་ཁག་པོ་རེད། སེམས་ལ་བྱམས་བརྩེ་ཡོད་ན་ཚེ་སྒྲུབ་ཡག་ཤོས་དེ་རེད། དེ་ངོས་རང་གི་ཉམས་མྱོང་གི་ཐོག་ནས་བཤད་ཀྱི་ཡོད།
ང་ཚོ་ཚང་མས་བོད་ཀྱི་ཆོས་དང་རིག་གཞུང་ཞེས་བརྗོད་དུས་ཕར་ཕྱོགས་ལ་ལྷ་དང་ཀླུ་ལྟ་བུ་ཞིག་བཟོས་ནས་འཇོག་རྒྱུ་དེ་མ་རེད། བོད་ཀྱི་རིག་གཞུང་ཞེས་པ་ནི་སེམས་ལ་འགྱུར་བ་གཏོང་རྒྱུ་ཞིག་རེད། སེམས་ལ་འགྱུར་བ་གཏོང་རྒྱུ་ཡང་སྨོན་ལམ་རྒྱབ་ནས་མ་ཡིན་པར་རྟེན་འབྲེལ་ལྟོས་གྲུབ་ཀྱི་རྒྱུ་མཚན་ལ་བསམ་བློ་བཏང་བའི་ཐོག་ནས་སེམས་ལ་འགྱུར་བ་གཏོང་རྒྱུ་ཞིག་རེད། དེ་ཕལ་ཆེར་འཛམ་གླིང་སྤྱི་ལ་ཕན་ཐོགས་བྱེད་ཐུབ་པ་ཞིག་རེད། ཆོས་དད་ཡོད་མེད་དང་ཆོས་དད་འདྲ་མིན་ཡོད་པ་ལ་མ་བལྟས་པར་ཆོས་ལུགས་ཚང་མས་བྱམས་བརྩེ་གསུངས་བཞིན་པ་དང་། བྱམས་བརྩེ་སྒྲུབ་པའི་ཐབས་ལམ་དེ་དད་པ་གཅིག་པུ་མ་ཡིན་པར་རྒྱུ་མཚན་ལ་བརྟེན་ནས་དང་། སེམས་ཁམས་རིག་པ་ཡག་པོ་ཤེས་པའི་ཐོག་ནས་རྟེན་འབྱུང་ལྟོས་གྲུབ་ཀྱི་རིག་པ་དེ་ཚད་རྡུལ་དངོས་ཁམས་རིག་པ་རང་སླེབས་ཀྱི་ཡོད་པ་རེད།
ངོས་རང་བཙན་བྱོལ་བ་ཆགས་ནས་ལོ་ ༥༨ ཕྱིན་པ་རེད། བཙན་བྱོལ་ལ་སླེབས་སྐབས་ལོ་ ༢༤ ཡིན། ད་ལྟ་ལོ་ ༨༢ སླེབས་བསྡད་ཡོད་པ་རེད། ད་ལྟ་ཉམས་མྱོང་ཕྱོགས་བསྡོམས་བྱེད་པའི་སྐབས་སུ་ང་རང་ཚོའི་བོད་མི་རིགས་ཀྱི་མེས་པོ་ཚོས་དཀའ་ལས་བརྒྱབ་ནས་བོད་ཀྱི་རིག་གཞུང་ཟེར་བ་ཞིག་བཙུགས་བཞག་པ་དེ་དངོས་གནས་རིན་ཐང་བྲལ་བ་ཞིག་རེད་འདུག་བསམ་པ་ཞིག་དང་། ངོས་རང་སོ་སོ་ཡིན་ནའང་དེ་ལྟ་བུའི་རིག་གཞུང་ཡོད་པའི་མི་རིགས་ཤིག་གི་ནང་དུ་སྐྱེས་པ་དེ་སྐལ་བ་བཟང་པོ་ཡིན་བསམ་གྱི་ཡོད། ད་དུང་ཚང་མས་ཧུར་ཐག་བྱེད་དགོས་པ་རེད། དེ་ཞུ་འདོད་བྱུང་།
དེ་རིང་གྲོགས་པོ་རྣམ་པ་ཚོར་མ་གཞི་ཞུས་ཚར་བ་རེད། ང་ཚོས་རྒྱ་ཟེར་བའི་སྐབས་སུ་གྲོགས་པོའི་འདུ་ཤེས་བཞག་ནས་ད་ལྟ་དཀའ་ངལ་ཡོད་པ་དེ་རྒྱ་ལའང་ཕན་གྱི་ཡོད་པ་མ་རེད། བོད་ལའང་ཕན་གྱི་ཡོད་པ་མ་རེད། དེ་སེལ་དགོས་པ་ཞིག་རེད། དེ་སེལ་བ་ལ་དྲག་གནོན་བྱས་ནས་ལོ་དྲུག་ཅུ་ལྷག་ཕྱིན་པ་རེད། དཀའ་ངལ་སེལ་གྱི་མི་འདུག དྲག་གནོན་བྱས་ན་མིའི་སེམས་ལ་དོགས་པ་དང་འཇིགས་སྣང་སླེབས་ཀྱི་རེད། འཇིགས་སྣང་སླེབས་ན་འཆམ་མཐུན་ཡོང་གི་མ་རེད། འཆམ་མཐུན་མེད་ན་དཀའ་ངལ་སེལ་ཐབས་མེད། བོད་མི་རིགས་རྩ་མེད་ཟེར་བ་ཧ་ཅང་ཁག་པོ་རེད། བོད་མི་རིགས་བསྡད་ཀྱི་རེད། བསྡད་པའི་སྐབས་སུ་འཆམ་མཐུན་བྱུང་ན་བརྟན་བརླིང་ཡོང་གི་རེད། བརྟན་བརླིང་བྱུང་ན་རྒྱ་བོད་གཉིས་ཀར་ཕན་གྱི་ཡོད་པ་རེད། དེར་བརྟེན་དེ་རིང་ང་ཚོ་འདིར་འཚོགས་ནས་རྒྱ་མི་རིགས་ལ་ངོ་རྒོལ་བྱེད་ཀྱི་ཡོད་པ་ལྟ་བུ་རྩ་བ་ཉིད་ནས་མ་རེད། རྒྱ་མིས་གསར་འགྱུར་བཤད་སྲིད་པ་རེད། ཨ་རིའི་ལོག་སྤྱོད་པ་ཚོ་ཏཱ་ལའི་ལོག་སྤྱོད་པ་མཉམ་དུ་ལག་པ་སྦྲེལ་གྱི་འདུག་ཅེས་བཤད་སྲིད་པ་རེད། དོན་དག་དངོས་དེ་མ་རེད། ང་ཚོའི་ངོས་ནས་རྒྱ་མི་རིགས་ལ་གྲོགས་པོའི་འདུ་ཤེས་བཞག ལོ་རྒྱུས་ཀྱི་ཐོག་ནས་དམིགས་བསལ་གྱི་འབྲེལ་བ་ཡོད་པ་ལ་བསམ་བློ་བཏང་ནས། གཉིས་ཕན་ལ་བསམ་བློ་གཏོང་བཞིན་ཡོད་པ་རེད་མ་གཏོགས་དགྲ་དང་གཉེན་གྱི་སྐད་ཆ་རྩ་བ་ཉིད་ནས་མ་རེད།
གསུང་བཤད་གནང་མཁན་ཚང་མས་སེམས་འགུལ་ཐེབས་པའི་གསུང་བཤད་བྱུང་སོང་། ཐུགས་རྗེ་ཆེ་ཞུ་རྒྱུ་ཡིན། དེ་བཞིན་ང་ཚོས་མང་གཙོའི་ལམ་ནས་འོས་བསྡུ་བྱས་ཏེ་ཡར་སླེབས་པའི་སྲིད་སྐྱོང་གིས་གསུང་བཤད་ཧ་ཅང་ཡག་པོ་གནང་སོང་། ཐུགས་རྗེ་ཆེ། ང་ཚོའི་བོད་སྐད་ནང་ལ་སྲིད་སྐྱོང་ཞེས་པ་ཏག་ཏག་འགྲོ་བཞིན་ཡོད་པ་རེད། དབྱིན་ཇིའི་ཚིག་གི་ཐོག་ཏུ་ political leader དང་། མང་པོ་ཞིག་གིས་ Prime Minister ཞེས་བཤད་ཀྱི་འདུག དེ་ཆབ་སྲིད་ཀྱི་གནས་ཚུལ་ཞིག་ཆགས་ཀྱི་འདུག དེ་ལས་ President ཞེས་བརྗོད་ཚེ་སློབ་གྲྭའི་གཙོ་འཛིན་ལ་གོ་བ་ཡོད་པ་རེད། གང་ལྟར་སྐྱིད་སྡུག་ཚོགས་པ་འདྲ་མིན་ལ་ President ཟེར་བ་གོ་རྒྱུ་འདུག ལོ་ཤས་ནས་ང་ཚོར་དེ་ལྟར་བསམ་བློ་དང་སྐད་ཆ་བྱུང་བ་རེད། བར་སྐབས་དབྱིན་ཇིའི་ཚིག་ལ་political leader ཅེས་ཚིག་མང་པོ་འགྲེལ་བཤད་རྒྱག་མ་དགོས་པར་President ཞེས་བརྗོད་ཚེ་ང་ཚོར་སྒྲིག་འཛུགས་ཤིག་ཡོད་པ་རེད། སྒྲིག་འཛུགས་དེའི་President བརྗོད་ཚེ་མ་འགྲིག་པ་མི་འདུག ང་ཚོར་དེ་ལྟར་སྐད་ཆ་བྱུང་བ་རེད། དེ་བཞིན་ང་ཚོའི་གྲོས་ཚོགས་ཀྱི་ཚོགས་གཙོས་དབྱིན་ཇིའི་གསུང་སྐད་ཐོག་ལ་གསུང་བཤད་གནང་སྟེ་གོང་དུའང་བཀྲ་ཤིས་བདེ་ལེགས་ཡོད་ཅེས་བཤད་པ་ཡིན། ཧ་ཅང་དགའ་བོ་བྱུང་། ཐུགས་རྗེ་ཆེ། ཞེས་སོགས་བཀའ་སློབ་སྩལ་རྗེས་ཨ་རིའི་གྲོས་ཚོགས་འཐུས་མི་རྣམ་པར་མཇལ་དར་ཕུལ། དེ་རྗེས་དྲིལ་བསྒྲགས་དྲུང་ཆེ་ཚད་མཉམ་ཤར་གླིང་བསྟན་འཛིན་ཟླ་སྒྲོན་ལགས་ཀྱིས་ཐུགས་རྗེ་ཆེ་ཞུའི་གསུང་བཤད་གནང་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དང་སྐུ་མགྲོན་རྣམས་ཐེག་ཆེན་ཆོས་གླིང་གཙུག་ལག་ཁང་དུ་གནས་མཇལ་ལ་ཆིབས་སྒྱུར་བསྐྱངས་པ་དང་། ༸གོང་ས་མཆོག་གིས་གྲོས་ཚོགས་འཐུས་མི་རྣམས་ལ་རྒྱལ་བའི་བཀའ་བསྟན་དང་སྟོན་པ་ཐུབ་པའི་དབང་པོའི་སྐུ་བརྙན། འཕགས་པ་ཐུགས་རྗེ་ཆེན་པོའི་སྐུ་བརྙན་སོགས་རྟེན་གཙོ་ཁག་ངོ་སྤྲོད་མཛད་རྗེས་ལྷན་རྒྱས་ཕོ་བྲང་དུ་ཕེབས་ཏེ་གསོལ་ཇ་བཞེས་ཏོག་འདེགས་འབུལ་ཞུས་ཡོད་པ་རེད།
དབུས་བོད་མིའི་སྒྲིག་འཛུགས་ཀྱིས་གོ་སྒྲིག་བྱས་པའི་ཕེབས་བསུའི་མཛད་སྒོ་འདིར་བོད་མིའི་སྒྲིག་འཛུགས་ཀྱི་མང་གཙོའི་ཀ་བ་གསུམ་གྱི་མཛད་གཙོ་རྣམ་པ་དང་། རང་དབང་ཅན་གྱི་ལས་ཁུངས་ཁག་གི་འགན་འཛིན་རྣམ་པ། བོད་མི་མང་སྤྱི་འཐུས་རྒྱུན་ལས་རྣམ་པ། ལྷན་ཁང་ཁག་གི་དྲུང་ཆེ་ཆུང་གིས་གཙོས་སྲི་ཞུའི་ལས་བྱེད་རྣམ་པ། སྡེ་ཚན་ཁག་གི་འགན་འཛིན་རྣམ་པ། གཞུང་དང་གཞུང་འབྲེལ་མ་ཡིན་པའི་ཚོགས་སྐྱིད་ཁག་གི་འགན་འཛིན་དང་སེར་སྐྱ་མི་མང་། སློབ་ཕྲུག་སོགས་མཉམ་ཞུགས་གནང་ཡོད་པ་བཅས།། །